
Ĝeneralai informoi: en RET-02 (Ru- 
siaj Esperanto-Tagoj, 15-25-a de aŭ- 
gusto 2002)partoprenis 137personoj 
el 45 loĝlokoj de 6 landoj (Rusio, Be- 
lorusio, Finnlando, Svedio, Ukrainio, 

Uzbekio). Averaĝa aĝo de la parto- 
prenintoj estas 32 jaroj, averaĝa jaro 
de esperantiĝo - 1991, averaĝa alto - 
167 cm, averaĝa pezo - 66 kg. Laŭ 
decido de REU-Estraro RET-03 oka- 
zos en la sama loko ekde la 14-a ĝis 
la 24-a de aŭgusto 2003. 

POST MULTAJ JAROJ 
RENKONTIĜIS NI 

Antaŭ ĉio mi diru, ke mia lasta 
partopreno en E-aranĝo enlande 
okazis en 1991 (tio estis OkSEJT 
apud Niĵnij Novgorod). 

Dum postaj jaroj mi tiel aŭ alie estis ligita al Esperanto - aktive okupiĝis pri koresponda 
kurso, vojaĝis private eksterlanden, partoprenis en UK, eldonis la revuon “Komencanto”, 
sed laŭ volo de la sorto mi ne partoprenis enlandajn E-aranĝojn. 

Do, RET-02 iĝis por mi rusia E-aranĝo, kiun mi vizitis post 11 jaroj. Certe min ekintere- 
sis mencio en la informo de REGo, ke RET-02 servos speciale por la esperantistoj de mia 
aĝo kaj sperto. Certe min allogis ankaŭ bela okazo persone aŭskulti kantadon de Jomart 
Amzejev kaj Nataŝa Gerlah, kies voĉojn mi multe aŭdis sur kasedoj. Inter ceteraj allogaĵoj 
de RET-02 estis ankaŭ eblo renkonti tie malnovajn konatojn kaj kvazaŭ mergiĝi en la esper- 
antistan junecon. 

Kaj jen la 15-an de aŭgusto ni (mi kaj mia edzino Raja, kiu ankaŭ estas esperantistino de 
la 80-aj jaroj) atingis la ripozejon “Berjozka”. La unuaj impresoj pri la loko - nin tuj ravis la 
pitoreska naturo, ĉirkaŭa arbaro, la apuda rivero Kljazjma kaj belaj pejzaĝoj. Estis bona, 
suna, vere somera vetero kaj aero plena de kvieto kaj harmonio. 

Tre gravis, ke la ripozejo dum la tuta RET-02 apartenis nur al esperantistoj, neniu kroma 
ripozanto ĉeestis. (Por komparo: en tiu mia lasta E-tendaro apud Niĵnij Novgorod en la 
bazejo samtempe ripozis multaj neesperantistoj, kiuj fakte per sia ĉeesto nuligis la Esperan- 
tan etoson.) Ci tie ekde la unua tago ni mergiĝis en vere somerripozan etoson de Esperanto- 
tendaro. 

Unue mi notu kelkajn gravajn organizajn momentojn. 

La organizantoj sukcesis trovi bonan lokon kun ĉiuj eblaj oportunaĵoj - en nia dispono 
estis granda halo kaj kelkaj malpligrandaj salonoj por diversspecaj programeroj; kafejo kun 
kafo, teo kaj biero - tre taŭga por amika babilado; kaj eĉ granda balkono, kie ĉe bona vetero 
pasis kursoj, diskutrondoj, kunsidoj; funkciis salono por videofilmoj, komforta duŝejo kaj eĉ 
saŭno. 

Ni ĝuis trifojan manĝadon (kontraŭ nur 90 rubloj!) - ĉiam bongustan, varian, kun fruk- 
toj, salatoj kaj nepra “IJpuaTHoro anneTirra!” (Bonan apetiton!) de la kuiristoj. 

La loĝkondiĉoj taŭgis por ĉies monujoj: de “duonluksoj” por du personoj, 3-4-5-litaj 
ĉambroj, litoj en someraj dometoj, ĝis loĝado en propraj tendoj kaj kuirado ĉe lignofajro - 
senpage. Estis vere oportune kaj demokratie! Eble konsiderinte tiujn oportunaĵojn la organi- 

zantoj dc RET-02 decidis lasi la saman lokon por la sekva RET. 

Kaj nun pri la programo, kiu estis sufiĉe varia kaj konsistis el seriozaj kaj lemigaj partoj 
kaj diversaj kulturaj, amuzaj kaj distraj aranĝoj. 

E1 seriozaj aranĝoj estas nepre menciinda la Supera kurso de Nikolao Gudskov. Gi estis 

bone preparita kaj vere 
utila por aŭskultantoj. 
Ĉiutage la voĉo de Ni- 
kolao aŭdiĝis de sur la 
balkono kvazaŭ mur- 
muro de bone funkci- 
anta motoro de la 
renkontiĝo. 

Tute novan eltro- 
von en la sfero de Es- 
peranto-instmado pro- 
ponis Vladimir So- 
roka, fama kantisto kaj 
komponisto el Poltava 
(Ukrainio). Lia kurso 
“Septima” instmas pa- 

roli en Esperanto per la fama rekta metodo, sed akompane de tre konataj melodioj, kiujn 
elektis Vladimir kaj mem verkis instruajn tekstojn. 

Kicl kutime, funkciis seminarioj de aktivuloj, kiujn gvidis Andrej Grigorjevskij. Oni 
diskutis pri Esperanto-informado, laboro de E-kluboj, sektismo en E-movado, eventuala UK 
en Rusio. La diskutoj estis sufiĉe viglaj, foje eĉ akraj, sed ne enuaj. 

Same interese pasis la diskutrondoj kaj prelegoj 
“Ĉu fina venko en 2020 aŭ definitiva formorto en 
2040?”, “Esperanto kaj nehindeŭropaj lingvoj”, 
“Naciismo en E-movado”, “Praktika utiligo de Espe- 
ranto”, “Esperanto-servocentro”. 

Estis interesaj la kvizoj pri E-literaturo, farita de 
Valentin Melnikov, kaj pri E-historio, farita de Vik- 
toro Aroloviĉ, kvankam ne multaj kuraĝis kontroli 
siajn sciojn. 

Okazis prezentoj de la novaj tradukoj de klasikaj 
verkoj en Esperanton. Grandan intereson elvokis ra- 
konto de Mikaelo Bronŝtejn pri la tradukoj de la po- 
emo de A.Puŝkin “y3HHK” (“Mallibemlo”). Ankaŭ 
V.Melnikov prezentis sian tradukon de “Eŭgeno 
Onegin”. 

En la kadro de Somera Universitato okazis kelkaj 
seriozaj prelegoj ne ligitaj al Esperanto, sed sciencaj: 
“La lingvo EITML”, “Lingvo de biomolekuloj”, “Ragtimo”. 

Se kompari ĉi tiun “seriozan parton” de la programo kun la tendarprogramoj de “mia 
tempo”, mi povas noti, ke la nuna estis pli enhavriĉa, altkvalita kaj instma. 

Multis programeroj, ne ligitaj rekte al la lingvo, sed interesaj de la kultura kaj klcriga 
vidpunktoj. En tiu vico estis majstroklasoj de Sergeo Bozin pri etna kaj tranca muzikoj; dan- 
cokurso kaj lecionoj pri pcntrado de Daŝa Dolmatova; kurso de origamio kaj Teatra ludo de 
Konstantin Malasajev; en la kadro de Intemacia tago okazis rakonto de Rinuna Roganova 



Jomart neformale 



veteranoj rememoras la pasintecon, de maldekstre - Garik Kokolija. Mikaelo 
Lineckij, Nataŝa Ivanova, Mikaelo Bronŝtejn, Ljuba Maleĵ 

pri nacia tatara kulturo; 
multaj kun plezuro parto- 
prenis ĉuvaŝajn popoldan- 
cojn, organizitajn de ĉe- 
boksaraj esperantistoj. 

Estis interesa la litera- 
tura prelego de Grigorij 
Arosev pri Vladimir 
Nabokov kaj lia literatura 
heredaĵo. Nataŝa Gerlaĥ 
kaj Jomart Amzejev ra- 
kontis pri vivo en Svedio 
kaj Mikaelo Bronŝtejn - 
pri vivo en Vorkuta. 

Ciu partoprenanto 
havis eblon viziti la antik- 
vajn rusiajn urbojn Vladi- enĉambraj kantadoj estis ne malpli popularaj ol la koncertoj 

mir kaj Suzdal kaj promeni laŭ la rivero Kljazjma per motora ŝipeto. Ambaŭ ekskursoj al mi 
tre plaĉis. 

Mi volas mencii la ideon de la organizantoj pri la teama disdivido dum RET-02. Gi suk- 
cesis nur parte, ne ĉiuj teamoj montriĝis vivkapablaj. La ideo pri teamoj ne estas io nova, mi 
spertis tion dum antaŭaj SEJT-oj, sed tiam oni anticipe komisiis taskojn de la teamestroj al 
spertaj esperantistoj. Laŭ mi, tiun ĉi nemalbonan ideon necesas iel konkretigi. 

Tre popularaj estis diversaj ludoj-konkursoj, ekzemple “Divenu melodion”. Mi mem 
partoprenis retorikan konkurson, dum kiu oni devis pruvi iun tezon, ekzemple, “Ĉu esper- 

antistoj estas nacio, jes aŭ ne?”. Por intrepretista 
konkurso sinanoncis multaj spertuloj, partoprenantoj 
tradukis fragmenton el la verko de Venedikt Jerofejev 
“Moskva-Petuŝki”. Estis tre gaja amuzaĵo! Aparte mi 
volas mencii la aranĝon “Unu kontraŭ unu”. La temo 
de la diskuto estis aktuala - “raŭmisto” V.Melnikov 
kontraŭ “finvenkisto” G.Kokolija. A1 la publiko ege 
plaĉis ambaŭ rivaloj kaj ilia argumentado. 

La vesperoj estis dediĉitaj al koncertoj. La vera 
evento de RET-02 estis partopreno en ĝi de niaj 
“muzikaj legendoj” Jomart Amzejev kaj Nataŝa Ger- 
lah el Svedio. Fakte tio ĉi estis ilia unua komuna viz- 
ito al rusia E-aranĝo post 11-jara paŭzo. Jomart kaj 
Nataŝa ĉarmis la publikon, ne necesis ilin speciale 
peti por “Amika rondo” aŭ io simila - Jomart tuj mal- 
pakis la gitaron... Mezperiode sufiĉe granda gmpo de 
la partoprenintoj forveturis, do Jomart kaj Nataŝa fa- 
ris apartan koncerton por ili... Amo inter tiu fabela 
duopo kaj la publiko estis reciproka. 

Mikaelo Bronŝtejn “Post multaj jaroj” ĉeestis Vladimir Soroka, 

homo kiun oni ne bezonas prezenti. Mi jam menciis, ke Vladimir sukcese kaj senlace gvidis 
la kurson “Septima”, krome li kun la gmpo de novaj talentaj muzikistoj prezentis siajn mal- 
novajn kaj novajn kantojn. 

A1 mi tre plaĉis koncerto, preparita de Mikaelo Bronŝtejn, kiu konsistis el tute novaj 

kanzonoj, parodioj kaj humuraj komentoj. 

Agrablan impreson restigis koncerto de Andreo Obrezkov - tre ĉarma plenummaniero, 
agrablaj melodioj, 
bonaj kantoj. 

Por la unua fojo 
mi aŭdis la artistojn 
Pavel Korotcnko, 

Maŝa Koĉetkova, Mi- 
ĥail Povorin kaj Grig- 
orij Arosev. Ciu el ili 
havas sian propran 
plenummanieron kaj 
muzikan stilon, kaj tiu 
varieco de la koncer- 
toj estis agrabla. 

Tute unika por mi 
estis Sergeo Bozin 
kun sia tranca muziko, 
neordinaris lia kon- 
certo cn nokta 
mallumo ĉe la kandela aromo, kiam ĉiuj aŭskultantoj plejparte kuŝis komforte surplanke. 

Bedaŭrinde, ne faris apartan koncerton Anatolo Radajev, sed li ege multe kantis, gitar- 
ludis, akompanis komunan kantadon en vasta kaj malvasta rondoj. 

Ne eblas priskribi la koncertojn mem - 
ilin necesas vidi kaj aŭdi. Dankon al ĉiuj ar- 
tistoj kaj la organizantoj. 

Ankoraŭ kelkaj vortoj pri KGS. La pro- 
gramero estas unu el la plej tradiciaj, gvidis 
ĝin Mikaelo Lineckij el Kievo. Organiziĝis 
du teamoj, tute hazarde unu el ili rezultis ju- 
nulara, la alia - eksjunulara. Sajnas, la pub- 
liko ne enuis, venkis kiel ĉiam la amikeco. In- 
teralie, KGS mem respegulis, ke dum la tuta 
RET-periodo tre komforte kunekzistis fakte 
du generacioj de esperantistoj, relative mal- 
nova (kun esperantista aĝo 20 jaroj kaj pli) 
kaj tute freŝa kaj juna. Tiu ĉi fakto tre ĝojigis 
min. 

Finante miajn priskribojn mi devas tamen 
mencii kelkajn negativajn momentojn. Do, 
malgranda makulo en bela okulo - ne funk- 
ciis lignofajro kiel alloga centro de ĉies at- 
ento. Kion fari - estas multe pli komforte 
aŭskulti koncertojn en agrablaj kondiĉoj kun bonkvalitaj aparataro kaj sono. Oni rapide 
kutimiĝas al ĉio bona. 

Eble pro sia troŝarĝeco pri la programo la organizantoj ne ĉiam atentis pri la novalvenin- 
taj homoj - tiel restis senatentaj s-ro Bruno el Finnlando kaj Valentina Rjabĉun el Taŝkento. 
Ja tre gravas, ke la homoj ne sentu sin fremdaj kaj superfluaj, senatentaj personoj ne plu 
venos al nia komunumo. 



por trimonata Aleksandr Grigorjevskij RET-02 
iĝis la unua E-renkontiĝo 



malnovaj amikoj ĉiam revidiĝas kim plezuro 

Konklude mi nur 
povas diri, ke ĉio estis 
vere bone organizita kaj 
ni ĉiuj devas danki la or- 
ganizantojn, kiuj donacis 
al ni tiujn memorindajn 
Tagojn. Apartan dankon 
al Garik Kokolija, sur 
kies ŝultroj kuŝis granda 
parto de tiu nevidebla, 
sed ege grava prepara la- 
boro, al la ĉarmaj gvi- 
dantoj de la tuta pro- 
gramo Lena Katajeva kaj 
Griŝa Arosev, al la fa- 
milio de Grigorjevskij, 
kiuj provizis nin per sen- 
problemaj loĝado kaj koncerto de ĵomart kaj Nataŝa - senduba perlo de RET-02 

manĝado, kaj al ilia eta filo Saŝa, kiu estis la plej juna kaj tolerema partoprenanto de RET- 
02, kaj al ĉiuj aliaj. 

Vere dank’ al vi, karaj, dum RET-02 okazis “renaskiĝ’ de niaj fortoj kaj humor”’! 

Viktor Kudrjavcev (Jekaterinburg) 


RET-02: MUZIKA MEKKO 

... Vere ĉi tie kolektiĝis ĉiuj famaj muzikistoj esperantistoj de eksa Sovetio. Sendube 
grandan signifon por tio havis alveno de Jomart kaj Nataŝa (nun - Svedio) - la plej popu- 
laraj kaj ŝatataj en Esperantujo plenumantoj de propraj kantoj. 

Kaj ili pravigis niajn esperojn. Ciutage adorantoj de la muzikistoj povis aŭskulti iliajn 
belajn voĉojn en la halo, aŭ en la barda kafejo, aŭ 
en ilia ĉambro, kien Ĵomart kaj Nataŝa ĉiunokte 
invitis geamikojn-esperantistojn. Ili prezentis ne 
nur siajn malnovajn kantojn, sed ankaŭ la novajn 
el nun preparata disko - laŭ versaĵoj de Mikaelo 
Bronŝtejn. Gojigis ĉiujn la kantado de Karina - 
filineto de Ĵomart kaj Nataŝa. 

Trifoje koncertis kun diversaj programoj alia 
patriarko de Esperanto-kulturo - “Vladimir So- 
roka kun ensemblo” - el Poltavo. Dum RET-02 li 
prezentis sin duflanke: kiel instruisto de kanta Es- 
peranto-kurso “Septima” kaj kiel gvidanto de 
muzikgrupo. La muziko estis sufiĉe bona kaj 
originala: interesaj melodioj, aranĝaĵoj, tekstoj... 
voĉoj, gitaroj, flutoj. Juna muzikisto de la poltava 
ensemblo Slava Bondarjkov prezentis kun la 
geamikoj propran programon, dediĉitan al movo 
de homa animo al Dio, naturo kaj ĉio bona en homo ... belega voĉo, agrablaj kantoj kaj gi- 
tarludo. Ci-jare Slava unuafoje koncertis kun esperantlingvaj kantoj (tradukitaj de Vladimir 
Soroka), miaopinie li estas “malkovro de la jaro” inter muzikistoj de rusia, ukrainia kaj belo- 



Pavel Korotenko - stelulo el Slavjansk 

rusia E-movado. Krom Slava bone kantis kelkajn proprajn kantojn ankoraŭ unu nova esper- 
antisto el Poltava - Maksim Sabala. 

Kiel kutime je bona nivelo trapasis halaj koncertoj de Mikaelo Povorin, Andrej Obrez- 
kov, Maŝa Koĉetkova, Mikaelo Bronŝtejn, Pavel Korotenko, Grigorij Arosev kaj Sergej 
Bozin. La koncerto de Pavel Korotenko kaj Grigorij Arosev sendube elvokis la plej aktivan 
reagon de la publiko. Homoj entuziasme dancis, kaj en manoj de iuj estis afiŝoj kun la vortoj 
“Ni amas vin” ks. Ili ĉi-foje koncertis triope. La tria estis Sergej Bozin, kiu aldonis energion 
per tamburo kaj perkutaj instrumentoj. 

Pavel Korotenko vere estas unu el la plej 
popularaj kantistoj-verkistoj en nia Esperan- 
tujo, sed, bedaŭrinde, ne havas studiajn reg- 
istraĵojn. Feliĉuloj aŭskultis liajn koncertojn 
kun kantoj (belaj kantoj), verkitaj en tute di- 
versaj stiloj: lulkanto, rokenrolo, bluso, re- 
geo, “kantri” ktp. La koncertaj registraĵoj 
donas nur proksimuman impreson pri la 
reala koncerto, ĉar estas registrataj sonoj, 
venantaj tra sonkanaloj de la mikrofonoj, tial 
perdiĝas influo de hala akustiko. Kiam son- 
reĝisoro agordas la aparataron por koncerto, 
li aŭskultas sonadon de la muziko en la halo, 
sed tra la tekniko pasas ne la sama sono, 
kiun ni povas aŭdi dum la koncerto. Rezulte 
ni povas ĝui koncerton en la halo, sed ne 
aŭskultante la registraĵon. Nun aperis en 
vendejoj kompakta bonkvalita aparataro (de 
japanaj, usonaj kaj gemianaj firmaoj, relative 
nemultekosta) por sonregistrado tra mikro- 
fono al minidisko, kiu ebligas bonkvalite 
registri koncertojn el la halo. 

Estus bone (ne nur laŭ mia opinio), se ni, 
eĉ ankoraŭ ne elĉerpinte senfinan rezervon 
de malnovaj kantoj, komencos studie registri 
la aŭtorojn (muzikistojn), kiuj popularas ĉi tie kaj nun. Temas unuavice pri Paŝa Korotenko, 
kiu ne hazarde estis elektita “la sinjoro de RET-02”. 

... En la koncerto de “Sergej Bozin kun geamikoj” partoprenis Evelina Sokolova (Kras- 
nojarsk), Vitalij Malenko (Jukovskij), Pavel Korotenko (Slavjansk), Maksim Sabala (Pol- 
tava) kaj Grigorij Arosev (Moskvo) - vere intemacia ensemblo. Sonis kantoj en diversaj sti- 
loj, sed ĉefe - blusoj. A1 plimulto plej plaĉis “Mallaŭta kanto”, kiun bele kantis Evelina. 
Onidire tio ĉi estis la plej bona koncerto de “Sergeo kun geamikoj” dum tuta lia Esperanta 
vivo. 

Aparte bezonatas diri pri du koncertoj de “tranca muziko”, kiujn ĉi ensemblo plenumis 
nokte, ĉe lumo de kandeloj, kiam afrikaj ritmoj kaj orientaj melodioj kondukis en mondon 
de interna kvieto kaj liberiĝo for de ĉiuj zorgoj... iuj dolĉe dormis, iuj sentis deziron parto- 
preni en ĉi improviza muziko. Rusaj, svedaj kaj ukrainaj muzikistoj enplektis siajn voĉojn 
kaj voĉojn de siaj muzikiloj en komunan ŝtofon... rezultis interesa muzikado. En kelkaj 
komponaĵoj mi petis aŭskultantojn enkonduki la muzikon kaj ili taktmezuris per polmoj kaj 
eĉ piedoj, kantis “rifojn” kaj voĉimprovizis. Komence ni planis nur unu tian koncerton, sed 
aŭskultantoj petis nin ripeti ĝin kaj kelkaj pesonoj proponis sian partoprenon. Rezulte okazis 


ADIAŬA KANTO PRI RET-02 
muziko kaj vortoj de G.Arosev 

Somer’ adiaŭas aŭguste, 
baldaŭas aŭtuna rutino, 
sed scias mi, scias ĝuste: 
revenos aŭgusta fascino... 

Refreno: 

Ĥoru kune ĝis lasta stelbrilet’: 

Gis revid’, Kovrov, ĝis revido, RET! 

Arbar’ memorigos dumfroste 
pri tagoj kaj noktoj fabelaj. 

Ni ege atendos, kaj poste 
denove varmigos nin steloj... 

Refreno. 

Amikoj plu vivos en koroj, 
enkaraj bonkoraj leteroj, 
en kantoj kaj rememoroj, 
sed poste revenos somero... 

Refreno. 

ankoraŭ unu koncerto, por kiu ni komponis iom da muzikaĵoj por ni kaj aldonaj muzikistoj. 
La dua koncerto komenciĝis je la dua nokte, tial, se la unuan eblas nomi “la koncerto de ak- 
tiva tranco”, la duan - de la pasiva... La muzikistoj plenumis muzikon, la aŭskultantoj - 
tranciĝis. La atmosfero de tranco estis tiom intensa, ke kiam la ĉambron enkuris hundo 
Kubik, ĝi subite haltis, rigidiĝis surloke kaj falis sur flankon jam dormanta. 

Multaj interesaj muzikistoj kantis en la kafejo: Anatolo Radajev, Jomart kaj Nataŝa, 
Pavel Korotenko, Oĉjo Dadaev kun Aleksandr Koval kaj aliaj. Tre bone ili koncertis. Ne- 
forgeseblaj estas la koncerto kun ukrainaj popolaj kantoj, ludoj de la petolema korpo de 
Kostik Malasajev kaj, sendube, Intemacia tago kun ĝiaj “prikoloj”. 

Apartan dankon mi volas esprimi al ĉiuj organizantoj de RET-02, al personaro de la 
bazejo kaj al la sonreĝisoro Ilja, kiu helpis al la koncertoj okazi, okazi bone. Dankon, Ilja! 
Dankon al ĉiuj! 

Sergej Bozin (Krasnojarsk) 


Kiel jam estis anoncite por la 87-a UK en Fortaleza 
aliĝis entute 1483 personoj. El 1483 aliĝintoj reale venis 
kaj partoprenis 1176. El iii 721 estis brazilanoj kaj 455 
reprezentis la ceteran mondon. Inter la nevenintaj 307 la 
proporcio estas inversa: ne venis 129 aliĝintaj brazilanoj 
kaj 178 alilandanoj. (Gazetaraj Komunikoj de UEA) 

*** 

IMPRESOJ DE LA UNIVERSALA KONGRESO 

Tamen mi decidis. Mi flugas al Brazilo, al la 87-a Universala Kongreso de Esperanto. 
Mi ne trovis kunvojaĝanton kaj flugas sola. La flugo estas tra Frankfurto, poste - trans 
Atlantikon, al Rio-de-Ĵanejro, suine 12 mil kilometroj, mi pasigis en aero ĉirkaŭ 16 horojn. 

Mi venis al Brazilo kvar tagojn antaŭ la Kongreso en 
Rio-n. Lokon en 
malgranda hotelo por mi 
rezervis Saulo Wanderley, 
kies adreson mi trovis en 
Pasporta servo. Mi tre 
dankas lin! 

Kvar tagojn mi dediĉis 
al konatiĝo kun tiu ĉi 
admirinda urbo, eksa 
ĉefurbo de Brazilo. Mi 
supreniris la pinton de la 
monto Korkovado, kie 
staras la 38-metra statuo 
de Jesuo Kristo, de tie mi Valentina Rjabĉun inter brazilaj kongresanoj 

vidis la urbon kvazaŭ sur manplato. Mi leviĝis per funikularo sur la rnonton Sukera Kapo, 
kie por la rigardo aperas la oceano kaj la fama plaĝo Kopakabana; perpiede mi trairis ne 
malpli famajn ĉi tie plaĝojn Leblon kaj Ipanema kun mirinda sablo, kvinstelaj hoteloj, 
ĉiovendejoj kaj restoracioj... Efektive Rio-de-Ĵanejro estas luksa urbo! 

Plena de impresoj pri Rio mi flugis al Fortalezo. Gi situas en nordorienta Brazilo, 2 mil 
kilometrojn for de Rio-de-Ĵanejro. La urbo estis fondita de portugaloj en 1612 ĉirkaŭ la 
fortikaĵoj, konstruitaj de la koloniistoj ĉe Atlantiko. Fortalezo estas tropika paradizo, dotita 

de naturo per preskaŭ tutjara suno kaj averaĝa temperaturo 29 gradoj. La ravaj pejzaĝoj, 
historiaj vidindaĵoj kaj kulturaj riĉaĵoj faras la urbon unu el la plej popularaj brazilaj 
vojaĝceloj por enlanda kaj intemacia turismo. 

Ni konatiĝis kun la fama afableco de brazilanoj jam en la flughaveno, kie nin varme 
renkontis la LKK-anoj en verdaj ĉemizoj, tuj metinte kongresajn ĉapelojn sur niajn kapojn. 
Ni loĝis en unuaklasaj hoteloj, troviĝantaj laŭlonge de la marbordo, kun bonaj servoj kaj 


La 87-a UK de Esperanto okazis 
en la moderna kongresejo, situanta 
7 km for de la hotela urboparto. Tio 
estis ne tre oportuna, kvankam 
specialaj busoj, komfortaj kaj 
klimatizitaj, regule trafikis inter la 
hoteloj kaj kongresejo. 

Kaj nun - iom da sekaj informoj. 
La Kongreso okazis en Fortalezo de 
la 3-a ĝis la 10-a de aŭgusto kun 
1483 aliĝintoj el 58 landoj, la 
ĉeftemo estis “Diverseco - ŝanco, ne 
minaco”. E1 Uzbekio mi venis sola, 
Rusion reprezentis tri esperantistoj: 
Galina Belenjuk el Soĉi, Natalja 
Maksimova el Roslavlj kaj 
Aleksandr Ĵabin el Moskvo. La 
kongresa laboro startis per la Solena 
Inaŭguro. Ceestis kaj diris 
salutparolojn la guberniestro de 
Ceara, reprezentanto de Brazila 
prezidento, reprezentanto de Unesko 
kaj aliaj honoraj gastoj. En muzikaj paŭzoj tenoro el Fortalezo dufoje kantis en Esperanto 
popularan en Brazilo kanton “Akvarelo de Brazil”’, kiu kantigis la plen-plenan salonon. La 
Inaŭguro finiĝis per la tradiciaj salutoj de landaj reprezentantoj kaj kantado de “La Espero”. 

Poste komenciĝis la programo, detale preskribita en la Kongresa Libro. EI multegaj 
prelegoj, diskutoj ks mi ŝatus menci la jenajn: tri kunsidoj pri la kongresa temo gvide de 
Humphrey Tonkin; raporto de la prezidanto de Intemacia Komerca kaj Ekonomia Fakgmpo 
Franz Braun pri la celo kaj taskoj de IKEF; informoj pri spiritismo de Brazila Spiritisma 
Federacio; diskuto pri regiona agado; “Kio estas Oomoto”; prelego de Amri Wandel pri 
inkaa astronomio; interŝanĝo de spertoj pri brodado kaj ĝardenkulturo. Tradicie dum UK 
okazis Cseh-kurso, Konversacia rondo, Oratora konkurso; ne malpli abunda ol ĉiam estis la 
Libroservo. Dum unu el la vesperoj estis prezentita la teatraĵo “Amo per proverboj” de 
Arturo Azevedo, fama brazila dramaturgo; la rolojn ludis profesiaj aktoroj Vida Jerman el 
Kroatio kaj Saŝa Pilipoviĉ el Jugoslavio. Impresis nacia vespero, koncerto de brazilaj esper- 
antistoj, la baleto “Du sezonoj”. 

En la kongreso mi renkontiĝis kun malnovaj amikoj kaj konatiĝis kun la novaj. Aparte 
agrablaj por mi estis interparoloj en la msa lingvo kun brazilanoj, studantaj la msan en kur- 
soj. Dum la ekskursoj mi konatiĝis kun la naturo kaj vidindaĵoj de Ceara - belaj plaĝoj, 
lagunoj, tropikaj arboj; ni vizitis tipan vilaĝon. 

La gastamo de la brazila popolo... Naĝado en Atlantiko... La konstelacio Suda Kmco 
super mia kapo... Neforgesebla gusto de brazilaj manĝoj kaj fmktoj: ananaso, papajo, 


moderaj kostoj. 



reprezentantoj de Uzbekio. Litovio kai Ritsio 



kokoso, fiŝo, omaro... Esperanto. 

Mi forveturis, sed lasis en Brazilo peceton de mia koro... 

Valentina Rjabĉun (Uzbekio) 


REMEMOROJ PRI KAJ EN IvERo-3 

Mi delonge ne partoprenis E-aranĝojn rusiajn. Tial mi longe hezitis, ĉu veturi al 
IvERo-3, ĉar komprenis, ke estos ne multe da partoprenantoj. Aliflanke, Ivanovo estas prok- 
sime de Moskvo, de kiu “mansvingi” ĝis Kolomna. En Moskvo eblus viziti arkivojn de la 
ŝtata biblioteko por serĉi bezonatajn materialojn pri unuaj jaltaj E-pioniroj. Kolomna estis 
loko de mia iama E-aktiveco - tie min atendis la unua familio kaj intervjuo kun neordinara 
homo, esperantisto Valerij Jerohin (legu baldaŭ rakonton pri li en “Scienco kaj kulturo”). 
Sed la finan decidon influis la informo, ke la aranĝon partoprenos Leonid Borisov el Ko- 
lomna (unu el la unuaj miaj E-lemantoj, kiu en la 60- 
80-aj jaroj priservis pergitare junularajn E-tendarojn 
kaj turistajn renkontiĝojn - rigardu lian tiutempan 
foton) kaj ke Valerija Cvetkova alportos menditajn de 
mi ruslingvajn rakontojn de N.Borovko, kies sorton mi 
pristudas. Restis nur unu problemo: kiu gardos la loĝe- 
jon dum mia foresto? Guste en tiu tempo telefonis al 
mi el Pollando esperantistino kun peto helpi al ŝi kaj la 
edzo pri ripozo en Jalta (mi estas unu el anoj de la 
"Pasporta Servo”). Mi respondis, ke se ili sukcesos 
alveturi post du tagoj, ili loĝos en mia ĉambro dum 3 
semajnoj kaj gardos la loĝejon. Ili sukcesis, kaj mi ek- 
veturis. 

Mia naskiĝtago pasis en la trajno, sed la sekvan 
vesperon, post la alveturo, mi tuj trafis al la tablego, 
kiun oni organizis okaze de la naskiĝtago. Mi eluzis la 
okazon longe babili... 

Multaj partoprenintoj de IvERo-3 estas parto de 
mia E-vivo. De Valerija Cvetkova (kaj V.Nazarov) mi 
en BET-6 (Vejsejaj, 1964) la unuan fojon ekaŭdis kel- 
kajn E-kantojn. Nazarov alportis ilin el iu bulgara E- 
renkontiĝo. Krom tio estis originala belsona “Lenin- 
grada valso”. Rezulte post nia reveno en kolomna junulara E-gmpo aperis la unua en la 
lando E-kantgmpo, kiun gvidis Ivan Davidkin kaj L.Borisov. Guste tiam aperis miaj unuaj 
kantoj “La tempo somera”, “Terpomo” k.a. Iam poste Miĉjo Bronŝtejn, tiam knabo, sendis 
al mi sian tradukon de “Kanto de mulisto” (Novella Matveeva), mi ion ŝanĝis, ion aldonis 
kaj rezulte iĝis la kunaŭtoro. Tanja Loskutova estis animo de aperinta tiam ivanova junulara 
esperantistaro. Kaj mi rememoris, kiel kolomnanoj organizis en Peski apud Kolomna en 
1970 la 4-an Centro-Rusian E-renkontiĝon, kiun partoprenis multaj interesaj E-aktivuloj. 
Sur la foto estas parto de la partoprenintoj: de maldekstre staras mi, mia edzino Ljuda 
Ageeva, tuj malsupre sidas Galina Staneŝnikova, apud kiu videblas T.Loskutova kaj la nazo 
de M.Bronŝtejn, malsupre sidas V.Cvetkova. 

Kun Andreo Obrezkov ni rememoris, kiel en la neordinara OkSEJT-20 en Dagestano en 
1978 la unuan fojon estis prezentitaj pecoj el la rok-opero “Jesuo Kristo - superstelo”. Li es- 
tis tiam knabo. Kiu povis antaŭvidi, ke el li elkreskos tia aktiva esperantisto kaj bonega 



juna Leonid Borisov 

bardo?! 

Bedaŭrinde, mi alvenis post kiam Bronŝtejn kaj Cvetkova jam forveturis. Liaj kontribuoj 
al la programo estis “super”. Tion diris al mi komencantino, kiu ne komprenis la tekstojn, 
sed sentis la etoson, kiun li kreis per siaj kantoj. Mi povas imagi, kion sentis la spertaj esper- 
antistoj. Car en la tendaro min jam atendis Leonido; baldaŭ ni komencis rememori la unuajn 
kantojn kaj provkanti en apuda arbaro, kaj sukcesis koncerti. Iuj el la aŭskultantoj ne aŭdis 
la kantojn dum 30-40 jaroj, kaj mi vidis larmojn en ies okuloj. Interalie, iuj min tute ne povis 

rekoni, ĉar neniam vidis min 
senbarba. 

Por ne forgesi - bonega 
manĝado. Eblis preni aldone 
eĉ viandajn manĝaĵojn. La 
tendaron priservis ne multaj 
ivanovanoj, sed tre organizite 
kaj entuziasme: Tatjana 

Loskutova kun la filino Maja, 
Andreo Obrezkov kun la edz- 
ino Jelena, Sveta Brovceva, Ira 
Galicina, Ljuba Maleĵ. Andreo 
kaj Jelena multe okupiĝis pri 
la infanaro. 

Pri negativaĵoj? Nur unu: 
estis anoncita renkontiĝo kun la vilaĝanoj, sed ĝi fakte estis ankoraŭ unu koncerto por la 
partoprenantoj, ĉar venis malmulte da gastoj. Necesis pli serioze anonci. Ja en la vilaĝo eblis 
viziti la hejmojn kaj inviti la homojn individue. Kiel evidentiĝis, la sola anonco sur la loka 
kafejo baldaŭ malaperis kaj malmultaj sciis pri la koncerto. 

Nu, por mi, dorlotita per la Nigra Maro, la loka rivereto ne plaĉis. Kial? Legu en ĉi- 
numera Cerbe kaj Kore la ŝercan rakonton, kiun verkis pri simila situacio mia filo (mi ĝin 
iom ŝanĝis kaj tradukis en Esperanton). 

En IvERo-4 mi penos partopreni malgraŭ la longa distanco de Krimeo ĝis Ivanovo. 

Jefim Zajdman (Ukrainio) 


CRER-4 apud Kolomna (1970) 


Du viroj biemmas. Unu demandas: 

- Kio estas logiko? 

- Hm... Kiel mi tion klarigu al vi... Jen vidu, iras du viroj, unu estas malpura, la alia estas 

pura. Kiu iras en banejon? 

- La malpura... 

- Guste. Li estas malpura kaj tial iras laviĝi. Jen estas logiko. 

- Sed kio estas dialektiko? 

- Hm... Jen vidu, iras du viroj, unu estas malpura, la alia estas pura. Kiu iras en banejon? 

- La malpura... 

- Tute ne! La pura! Ja la malpurulo estas tia ĉar li neniam laviĝas. Jen estas dialektiko. 

- Bone, sed kio estas filozofio? 

- Jen vidu, iras du viroj, unu estas malpura, la alia estas pura. Kiu iras en banejon? 

- Diablo scias! 

- Jen! Estas ĝuste filozofio. 

(esperanto-anekdotoj) 

LEGOTROVAĴOJ DE ANATOLO GONĈAROV 

(Prepozicioj kaj adverboj rolas prefiksojn) 

Tiun materialon eblas uzi en paroligaj (perfektigaj) kursoj kaj dum la klubkunvenoj. Klubestro 
povas en pltiraj kunvenoj legi poparte la ekzemplojn, proponante cerbo-sturme elpensi 
aliajn same interesajn ekzemplojn. Eblas premii ktp. A.Gonĉarov (Sankt-Peterburgo) 


AL 

Kion do vi deziras, se vi ne deziras pluresti kun ni? Pilgrimi suden mi deziras, aljenis 
Audun. (el la islanda) 

Tien li alĉevalis kaj ekvidis alkuri kontraŭ si tridek ŝafinojn. (el la islanda) 

Gi konis siajn alsuprojn, stagnojn kaj falojn depende de la sociaj kondiĉoj. (originale, ruso) 
Si rigardis ilin de alte, aletendis flakonon de parfiimo. (el la franca) 

Preskaŭ senescepte vendistinoj estis malsveltaj virinoj kun fortaj pulmoj kaj Di-donita rajto 
aifaŭki klientojn. (originale, aiistraliano) 

Sian nuancitan voĉon, sian senduban fascinon li uzis kiel ŝlosilajn vortojn por malfermi 
timigajn pordojn, kiujn la tiamaj junuloj ne kuraĝis alproksimi. (originale, italino) 



SamoGono: Anatolo Gonĉarov kun Vladimir Samodaj en OkSEJT-42 


ANTAŬ 

Dum jarcentoj la fantastiko 
kun brila sukceso plenumis 
fŭnkciojn de antaŭscicnca 
variantumado. (originale, 
ruso) 

Ne trovinte la respondon 
mi rezonis: la psikaj an- 
taŭemocioj estas longe 
kaŝitaj profunde en la koro 
kaj ne sentataj kiel konk- 
reta sento. (originale) 
Aperis en la kapo antaŭ- 
doloro... (originale, ruso) 

ĈE 

Kion mi povas skribi pri la 
revuo, kiu estis mia 
ĉekusena legaĵo de 42 


jaroj. (originale, vjetnamo) 

Tiel ankaŭ nun ŝi restos, preparos festenon... aŭ fariĝos birdo. “Fariĝi birdo!” ĉehaltas ŝia 
penso, “jes, fariĝi birdo”. (el la kroata) 

La sekvantajn tagojn najbaroj festosalute ĉepasadas unuj la aliajn... (originale, ĉino) 

Post gekuna nokt’ de dormo, //ekmateniĝas nun; sufloras //al ŝia subzonaĵ’, ĉekuŝa man’ 
mentora... (originale) 


ĈIRKAŬ 

Nur tiam li povis apenaŭ ĉirkaŭokuli. (originale, japano) 

Tri soldatoj ĉirkaŭkordonis la instituton. Ni jam ne rajtis eĉ veturi hejmen. (originale, 
hungaro) 

Komence du el tri lingvistoj tute ne kuraĝis antaŭ Eco (Umberto) rekte alfronti la temon de 
Esperanto, kaj ili klere ĉirkaŭparolis pri Leibnico kaj pri lingvaj malplimultoj, pri aliaj 
romanoj de Eco. (originale, italo) 

- Neniam mi koleros - asertis Don Quijote. - Vi povas paroli libere, Sanĉo, sen ia 

ĉirkaŭfrazo. (el la hispana) 

Lin tro fme, for de 1’ hejmo, ili tie ĉi sepultis, //Dum ankoraŭ junaj bukloj, al li blonde 
ĉirkaŭŝultris. (el la germana) 

Cirkaŭkomi la citaĵon. (originale, ruso) 

DE 

... iliaj eternaj litanioj da plendoj bagatelaj, da ŝablonaj asertoj, da ekskluzive monaj 
depostuloj. (originale, hispano) 

En ĝi troviĝas observejo alta je 39 metroj, sur kiu vizitantoj povos derigardi la tutan 
ekspoziciejon. (originale, koreo) 

La naturo ne plu tiel verdis, kiel dum la someraj tagoj. Estis veninta la deverda sezono, dum 
kiu la naturo ŝanĝas sian koloron de la verdaj tonoj al la flavaj... (originale, fmno) 

Sed ne okazis la nupto inter la katolika estonino kaj la juda hungaro, kvankam Cseh 
deŝtonis la vojon kaj provis forigi barojn. (originale, germano) 

La informadiko kaj ties socia produkto “interreto”, la unua fenomeno komunikadi en la 
historio de la homaro, kiu sukcesis sin debranĉi de la politika povo kaj kontrolo, sed 
ankaŭ ligas la naciojn, vivantajn en diasporo... (originale, polo) 

EL 

Ciuj vojaĝantoj eltujas sur la malvarman, glacian kovraĵon de la Tero. (originale, kroato) 
Nun oni lasas la fajron elvastiĝi kaj la fajrobrigadistoj alvenas, kiam ĉio forbrulis. 
(originale, bosniano) 

Kaj senĉese promesadas la samon: savi la malriĉulojn per forta sana nacio kaj ellandigo de 
ĉiuj nesamnacianoj. (originale, germano) 

Grandbritio vidis nur unu elvojon. (originale) 

En la ombro de la savboatoj ankoraŭ moviĝis la fantoma figuro, foriranta antaŭ ili. Tiam ĝi 
elvidiĝis... (originale) 

Kaj paroli, tion Slamina scipovis. Li scipovis tion tiel, ke oni tiun lian ĝibon eĉ ne perceptis 
kaj liaj elrulaj okuloj ŝajnis preskaŭ belaj. (originale, ĉehino) 

Kuŝante en la lito, li pensis pri tio kaj alio ĝis elkrepuskiĝo. (el la ĉina) 

Karaktero, ĉe kiu oni elripozas kvazaŭ en iu bone ekipita kaj hejtita montokabano. 
(originale, sloveno) 

Li kuŝis sub nekonata granda arbo kun kelkaj ellacigitaj kamaradoj. (originale, japano) 

Plie, eventuale, kial ne elruzi duonan labortagon per falsa subita aĉiĝo de la farto? 
(originale, hispano) 

Inter la ĝis nun realigitaj esperantigoj de Lorca-aj elplumaĵoj elstaras propralume la splenda 
farnia traduk-majstro... (originale, hispano) 

En 1963 la E-gmpo funkciigis E-kursojn kaj elkulturis nombron da aktivuloj. (originale, 
ĉino) 

- Paĉjo, ĉi tie el tmeto io elskarabis! (originale, kvarjara ruso) 

Li enpenetris sian mstan Lancia kaj forbmis lasante ondojn da haladza elgaso. (originale) 

... kiam li komencis elbobeni sentencojn kaj konsilojn. (el la hispana) 

FOR 

Baldaŭ li foraviadilis en Usonon. 

Post fari la plej necesajn aferojn Sonja fortrajnis hejmen. 

La birdaro rapide forflugilis suden. 

Li, cetere, ne jam bezonis tiun virinon, post [kiam li] foramis ŝin. 

Li forhezitis ankoraŭ kelkajn tagojn. 

ĜIS 

Ĝis-malfrua babilado - foje brua - malhelpis profundan dormadon. (originale, iranano) 

Tiu traduko montras ĝisdatecon de Esperanto el teknika vidpunkto. 

Jam ĉe la ĝispaŝo antaŭ la angulo li pretigis sin... (el la kroata) 

Fanoro ĝisfingris la lastajn vortojn kaj eliris la ĉambron. (originale; temas pri tajpado) 

INTER 

Je la naŭa ili decidis iom promeni kaj forte interbrakita la duopo paŝis tra la stratoj. (el la 
nederianda) 

La frazo sonis kvazaŭ magia tondro el feina interdento... (originale, ĉino) 

De tempo al tempo doganistoj interkaptas grandajn sendaĵojn de drogaĉoj. (originale, 
holandano) 

Kaj mi vere ne povas eltrovi kulturvaloron krom la literaturo, kiu povas interĉeni homojn 
diversnaciajn. (originale, imngaro) 

KROM 

A1 ĝi (dometo) apartenis proksimume unu akreo da grundo kaj du-tri kadukaj 
kromkonstruaĵoj, kaj jen ĉio. (el la skota) 

Do, tiu doktoro X aĉetis la dometon de maljuna sinjorino, kiu vidviniĝis kaj ne plu deziris 
havi tiun kromdomon, ŝi ja posedis domon en la urbo. (originaie, norvego) 

... private aĉetis nefunkciantan kinoteatron en Weferlingen... kun salono, koktelejoj kaj 
multaj kromĉambretoj. (originale, germano) 

Doktoro Gulopez ridis. 

- Mi ankoraŭ volus kromdemandi: ĉu ekzistas inventaro de la ŝip-apoteko? (originale) 

La socia idearo (“filozofio”, se vi volas) de Zamenhof, Lanti, Privat - por mencii nur la plej 
gravajn - estis kromtuŝaĵo de iliaj biografioj, sed malofte objekto de apartaj studoj... 
(originale) 

KUN 

A1 tomboj de la kunsoldatoj //Mi volas fari la viziton, //Ni en tranĉeo, kazematoj //Sakrante 
damnis la militon. (originale, latvo) 

... tamen mi ne povis dormi, do por mallongigi la lacigan vojaĝtempon observadis mi la 
kunpasaĝerojn. (originale, polino) 

Por ripari la mondon, oni devas obei la ordonojn de la Biblio, de la Torao. Oni devas ami 
sian kunhomon kaj afable konduti kun li/ŝi. (originale, usonano) 

Post 71-hora aranĝo konstatiĝis, ke la plej longa kiso daŭris 54 horojn kaj du minutojn. La 
kunlipuloj, geedzoj Loreta kaj Linas... (origina/e, litovo) 

La sveda lingvo estas kunoficiala, lemata en lemejo, sed la komuna nacia lingvo estas la 
finna. (originale, hispano) 

Malfacile ne sonĝi //pri vivo kunvia, //pri amo de vi. (originale, svedo) 

Laŭ la iom komplika ĉina registara sistemo ĈEN Haosu estas paralela ministro pri 
eksterlandaj aferoj, kiu kundecidas pri aferoj de la eksterlanda politiko. (originale) 
Ĉi-foje ni vidas (en filmoj) la ĉiutagan mondon de droguloj el ilia vidpunkto, t.e. ni 
kunvidas kaj, certagrade, kunvivas ĝin. (originale, hispano) 

Atendas min vivo en la domo..., kiun fraŭlino Partout kaj mi kunaĉetis. (originale, 
francino) 

(Co-TpyflHuuaTb, co-OTBeTCTBOBaTt, co-ttep>KaTb, co-BimoBeH - kunkulpas...) 

NUR 

SEASKA zorgas ne nur pri la edukado en la vaska lingvo kaj progresiva enkonduko de la 

franca, sed ankaŭ pri la batalo kontraŭ nur-franca kultura etoso. 

... oni povas esperi, ke nur-galegaĵurnalo povos vivi. (originale, galego) 

Poste mi trovis kaj ekkonis grupojn... Poste provojn ideologii esperanton (eksterajn kaj 
intemajn), ĉar la nur-lingvo estas spaco malplena, do neakceptebla... (originale, polo) 

... la karaktero de Esperanto kiel tuto dekomence estis determinita. Gi ekzistas nur kiel 
kontribuo al paco, al intemacia kompreniĝo kaj interetna toleremo. Nurlingva 
Esperantio ne ekzistas. (originale, hungaro) 

Nuntempe la materiala kaj nurekonomika pensado de la homoj precipe en la industriaj 
landoj... (originale, germano) 

Ce la fmo de la volumo oni trovas 49-paĝan indekson, kun trovlokoj, kaj de la kapvortoj kaj 
de la vortoj nurenartikolaj. (originale, ĉeho) 

PER 

Mi ne subfalis al la malbona sorto! Mi evitis morton permalsatan, kaj vivon peralmozan... 
(el la pola) 

... kies posedon, eron post ero, ŝi multjare perstrebis. (el !a hindia) 

Dum ŝi iris antaŭen senbme, ŝajne senĝene, mi kun peno perknaris antaŭen sur antikva, 
iam-nigra msto-riĉa praciklo. (originale, svedo) 

- Sinjoro, - diris tiu panjo, kiam mi trankviligis ŝin iom, - vi estas poeto; pro via amo al 

homo mi perĵuras vin, savu mian fdon. (el la ĉeha) 

PLEJ 

... des pli, ĉar vi devas esti plejekzemplulo por ĉiuj ni kaj por la popolo. (el la serba) 

Tiom da tempo li estis droninta en tiun projekton, en sian plejamon. (el la serba) 

Jen bela stilekzerco por gvidi tiujn sensacojn sur la literaturan terenon kaj elĉerpi la 
plejsukon tra kvar malsamaj fdtroj. (originale, hispano) 

Se ni ĉiuj aktivos, ni povos rapide iĝi la plejklubo de nia E-asocio. (originale, ruso) 

PLU 

La pludono de la torĉo. (originale) 

Strikado estas laŭ ili strat-terorismo kaj eĉ plustrikantoj devas esti enkarcerigitaj laŭ ili. 
(originale) 

... mi volus nun ligi la ĉi-suprajn ideojn de Daaŝ al du aliaj pensejoj. Kaj peti vin plupensi 
prie. (originale, hindiano) 

Kaj ĉu iom postulema leganto povus ignori lingvajn malglatajojn kiuj malhelpas fluan 
plulegon? (originale, hispano) 

POR 

La por-ŝtonuloj venkis, sed kiu gvidos la konstmon. (originale, skoto) 

... iuj lernantoj sukcesis akiri lektorecon, aliaj fariĝis por-magistriĝaj studentoj. (originale, 
ĉino) 

Li ne kontraŭparolis al Hamada, sed ankaŭ ne porparolis. (origina/e, japano) 

Unue li enmetis kompresoran tubon en portruon, kaj premaere liberigis kontaktilojn. (el !a 
serba) 

POST 

Ankaŭ la postmilito ne finiĝos ĝis ĉiuj el la suferintoj ricevos la kompenson morale kaj 
fizike. (originale, japano) 

- Kial vi ne faris viziton ĉe mi post ia reveno? 

- Pro posttimo. (originale, ĉino) 

Jes, en la sama dato 20 jarojn post Pikka, pro la postmalsano de la atombombo. (originale, 
japano) 

Tiuj scenoj saturas niajn filmojn celantajn memorigon de naciaj herooj kaj edifon al 
postgeneracioj. (originale, ĉino) 

Posttagmeze la administracio, suferanta postebrion... (el la angla) 

Postkomencanto estas - same kiel en tiu franca proverbo - io inter fiŝo kaj krabo, la plej 
komplika stato de Esperanto-estado. (originale, b-oatino) 

Ni manĝis iom. Postbabilis, komente pri la vespero, la nokto. (originale, holandano) 

Doktoro Gulopez postokulis ŝin kun stranga esprimo... (originale) 

Kion sciis tiu nana olduleto kun sia aĉa aldviolono, per kiu li kiel la eterne dua persono ĉiam 
nur postzumis la muzikon luditan de aliaj. (el la hungara) 

PRETER 

... tio ne estas en la Fundamento, do estas preterfundamenta, estas ja kontraŭfundamenta. 
(originale, italo) 

Marta kaj mi preterlaboraj. (originale, ruso) 

Ho, Perlo! Mia princineto, mia preterpreza Perlo! Vi ja estas filino de reĝo. (originale, 
anglino) 

... iliaj estroj kaj armeoj, enpensigas paralelaĵojn niatere kaj donas al la libro preterprezan 
aktualecon. (originale, novzelandano) 

Litova Demokrata Laborista Partio - preterrapidis kaj superis la Litovian Popolfronton. 
(originale, litovo) 

La novelo, aliflanke, sorbis preskaŭ la tutan atenton de la prozistoj, dum la romanon oni 
preterzorgis. (originale, hispano) 

Tutklare kaj surprize montriĝis ke la movado en Aŭstralio brile pretervivis la organizadon 
de la 82-a Universala Kongreso. (originale) 

Dudek dolaroj ĉiusemajne ne pretersuflĉas. Elspezoj estas pli grandaj ol ŝi antaŭkalkulis. 
(el la angla) 

Kompreneble oni povas certagrade ilin pretervidi... tamen ili ĉiam ekzistis kaj ĉiam 
ekzistos. 

PRI 

Kio do mi estas? De kie mi devenas? Prirespondo ne estas ebla. Aldone mi diru... 
(originale, hispano) 

Generale la amo eĉ sen pripreĝo povas ricevi dian gracon... (el la japana) 

Tina, la funebranta vidvino, sentis sin ankoraŭ juna, sentis sin ŝatinda floro. Si estis 
prikonscia kaj ne rezignis velkadi en soleca melankolio. (originale, hispano) 

- Sed kian laboron? 

- Nenian priideon mi havas. (originale, franco) 

Ili decidis priscii la aferon. Kvindeko da viroj kaj junuloj ekiris kun bonaj ĉevaloj... 
(originale, brazilano) 

... oni spertis ke Esperanto fakte estas ideo de la dua speco - “sintrudema absurdnocio”, kies 
potencon pripoemis Sulhof, Kalocsay kaj Auld... (originale, kanadano) 

Si priungis mian vizaĝon. Mia pemko falis, kaj ŝi gapis al mia nuda kapo. (el la angla) 

Kvin minutojn poste ŝi prihurlis al li piĵamon. “Senvestiĝu, vestu al vi la piĵamon...” 
(originale) 

SEN 

La omnibusoj staras en la arbara senarbejo sur la vojo. (el !a estona) 


15 



Multaj sendormis tranokte, eluzante sian ŝancon ekkoni novajn homojn kaj amikumi. 
(originale, koreo) 

La vivo ŝajnas al ŝi peza kaj senmorgaŭa... (el lapola) 

Marta. Tiu sola en la iama patra hejmo, kudras kaj teksas dum la tuta tago por vivteni sin, 
katenita al endemia senĝojo. (originale) 

Estis la plago por Koreio - pereis multaj animaloj, mortadis pro senakvo legomoj, fruktoj... 
(originale, nkraino) 

Usono, Aŭstralio, grandaj partoj de Afriko kaj Orienta Eŭropo liveras preskaŭ senfinejon da 
“libera” ebenaĵo, herbejoj k.s. por surteriĝi. (originale, nederlandano) 

Mortkondamno ne ĉefe pro la mortigo sed grave pro mia senlarmo dum la entombigo de la 
patrino... kiu mortisĵus antaŭ la kazo. (originale, ĉino) 

SUB 

Siaj oreloj staris kaj ŝia vosto estis rigida. Poste ŝi subbojis kaj komencis snufi apud la 
pordo. (el la skota) 

Kiom da faktoj mi malkovris... Kaj mi subsentas multon, kiun mi iam rivelos al la scienca 
mondo... (originale, franco) 

- Kio okazis al vi? 

Sŭej diris subvoĉe: 

- Morgaŭ mi aliĝos al la distrikta tmpo. (e! la ĉina) 

... estas specifa problemo nepre ne subestiminda, ke islamo kiel religio estiĝis post la ekesto 
de kristanismo. (originale, nederlandano) 

Tiun okazintaĵon la familio de ... tenis ĉiam sekreta. Pri tio subsciis nur malmulte da 
personoj. (e! ia ĉina) 

- Ne moku. Kelkaj ideoj subkuŝas viajn novelojn, kaj ĉi-tiuj produktoj de via plumo ne 

ilustras ilin... (originale, hispano) 

... la ordenaj gevivantoj interesiĝas krom pri esperantologio, nur pri subjupo kaj 
subkalsono. Cu la aŭtoro ne havis alion ol erotikon por priskribi homajn vivojn. 
(originaie, japano) 

SUR 

Mi eltenadis ĝis la tago, kiam mi survangis mian mastron, kiu estis fortirinta min en 
keloangulon... (originale) 

... mi persone toleris jam sufiĉe. Mi sopiregas doni al vi surnazon. (originale, 
novzelandano) 

... mi brodis ĝin por vi antaŭlonge. Cu vi volas ĉion surprovi? (el la franca) 

Sur la tersurfaco videblas multe da krateroj. Tio pmvas, ke tiaj elkosmaj surtrafoj ne estas 
maloftaj. (originale, germano) 

... la sep plej grandaj pecoj trafis en oceanojn... Tiuj estas ŝtonoj, kiuj estiĝas pro la 
varmego kaŭzita de la surbato... (originale, germano) 

TRA 

Dum tranokto, li redaktis, printis, dissendis en la reton ĉiutagan konferencan informilon. 
(originale, francino) 

Mi tranazis ĉiujn liajn verkojn. (origina/e, anglo) 

Due mi ŝatas atentigi pri kelkaj koboldoj, kiuj trapetolis mian novelon (originale, 
portugalo; temas pri preseraroj) 

Estis larmoj ĉie, sur la trakuseno, sur la ĉemizo, sur la rando de... (el la franca) 

TRANS 

Kaj transdiru al ili, ke en niapatrujo... (originale, kroato) 

Male Manuel de Seabra venis al Barcelono, kie li vivas ekde 1954, kaj, lingva transfuĝinto, 
verkis... (originale) 

Post nur dudek jaroj, la spertaj dezerto-militistoj... transfuriozis la limojn de siaj 
najbaroj... (originale, germano) 

... la knabinoj mem, ĉiu el ili oferanta siajn vundojn, dolorojn, agoniojn; kaj ĉeipanta el la 
ofero dolĉan ĝojon transtiman. (originale, hungaro, longege en-Francia) 

Sekve oni trovis la solvon disdoni al la gajnintoj portretojn de Hajoŝ kun lia propramana 
subskribo: jen denove io same transformale alia ol doni ordenojn. (el la hungara) 

Por transponti la problemon li simple proponas majuskligi la “ĉapelitajn literojn”. 
(originale) 

... por pridiskuti kandidatojn por diversaj postenoj kaj la aranĝojn farendajn por certigi 
transponton de la laboro de la malnova al nova stabanaro. (originale, anglo, longege 
en-Usona) 

TUJ 

La artisto Flers reprezentis ŝin sur flankmuro de domo, tujproksima al stratangulo. (el la 
franca) 

En nov. 1986 la Eŭropa Parlamento akceptis rezolucion por asigni 50 mil ekuojn por starigi 
“tuj-brigadon” (angle —flying squad) de fraŭdkontrolistoj. 

... kaj preparis por ili kafon el tujpreparajo. (originale, japano) 

Antaŭ mi tujtago vele /AJzas ventojn - punkto pinta //Dige inter tempajn marojn... 
(originale, ruso) 

... pri posedo de nur unu ĉifona vestaĵo kaj nasko de tujmortontaj beboj. (originale) 

Li estas tujfara homo. (originale, ruso) 

P.S. Kelkaj e! tiuj ĉi trovaĵoj estas troveblaj ankaŭ en PIV aŭ eĉ ĉe Zamenhof tamen ni 
decidis lasi ĉiujn ekzempiojn, ĉar iii estas vere interesaj kaj ĉar tiaspecaj esprimoj ankoraŭ 
ne ofte renkontiĝas en nia lingvo. (La red.) 


MALFERAAINDA LETERO 

Al la maltaŭgepensuloj, s-roj LLZfoj 
Al la RESEJManoj, s-roj Malgonĉarovenko 

Altrespektaj ge(?)sinjoroj, 

Mi atente tralegis vin en la abonata de mia spirrito REGo JV° 4. Kaj mi eĉ ne deziras pa- 
roli pri tio. Mi deziras krii! Mi ne scias kiom da vi estas, sed mi kriu, ke ĉiuj vi estas... ĉu- 
sobraj, jes-kompetentaj kaj eĉ-estimindaj bonaj homoj(?)! Por pravigi tiun ĉi se-blasfeman 
aserton mi venu al Anna-Liiza. Ne, al ŝi mi planis jam por morgaŭ. Hodiaŭ, do, - al analizo. 
De viaj ek-revelacioj pri OkSEJT kaj RET. Car mia spirrito ŝvebis tie kaj tie, mi naskis de- 
mandojn. Kaj respondojn - por ne forrabi vian ĉu-valoran tempon. 

Do, vin, karaj LLZfoj, (mi citas) “vizitis simplega penso”. Ke nia movado ne pretas por 
havi du... ĉar ne sufiĉas esperantistoj. Aŭ, ĉar sufiĉas. Aŭ, ĉar oni ne kompetentas. Mi ne 
komprenis, kaj naskis la banale rnsan demandon: tamen, kiu kulpas? Respondo (elektenda): 


17 




1. Kokolija; 2. Puŝkin; 3. mi. 

Kaj vi, estimendaj RESEJManoj!? Vi (mi citas) ne estas “plene kontentaj pri la apero de 
novaj junaj esperantistoj”. Des pli - “se-venaj”. La demando estas eĉ pli simpla - ? Re- 
spondo (elektenda): 1. !; 2. !!; 3. !!!. 

Cu ekzistas problemo? Respondo (senduba): Jes! 

Kiel la solvon LLZfoj (pli legokleraj) subŝovas demandon (mi citas): “Quousque tandem 
abutere, Catilina, patientia nostra?”. Respondo (elektenda): 1. “Qualis rex, talis grex”‘; 

2. “Odi profanum vulgus” 1 2 ; 3. “Lapsus calami” 3 . 

Kiel la solvon RESEJM-anoj (pli sagacaj) se-kaptis la ideon pri nova koncipo. Aŭ kon- 
cepto. Pardonu - aĝo... Tamen, ĉu ili (vi) scias, ke la rado estas jam inventita? Ke en 1883, 
se mi ne eraras, VOLEJM (Volapuka entuziasmula junulara movado) patentigis kaj en- 
vivigis la ideon pri la Paroliga Periodo por ĉu-nulaj komencantoj kun samtempa VOLEJM- 

Konferenco por aktivuloj? Des pli - kun posta veno de am- 
baŭ triboj al unu loko por kune festi! Respondo (elektenda): 
1. Apenaŭ; 2. Cu-u?!; 3. Mcmkompreneble... 

Tamen, OkSEJT okazis. Mia spirrito diras, ke pli-malpli 
sukcese. Ankaŭ dank’ al ĉeesto de la tri kavaliroj - Blinov, 
Gonĉarov, Samodaj. Se estus pli da kavaliroj - estus pli... 

Tamen, okazis ankaŭ RET. Mia spirrito diras, ke pli- 
malpli amase. Ankaŭ dank’ al pri-PR-ita se-veno de Jomart 
kaj Nataŝa, ensemblo de Soroka k.a. geloguloj. Se estus 
malpli da - estus malpli... 

Sed demandoj! Mi ŝatus prezenti almenaŭ kelkajn 
pliajn. 

- En OkSEJT deficitis spertuloj, do, la kompatindaj 
kavaliroj nur trikape devis priservi la amason! Cu tiel? Kaj, 
ĉu venus pli da balenoj ĉe pli intensa persvado eĉ individua? 
Respondo (elektenda): 1. Venus; 2. Se-venus; 3. A1 Diablo! 

- En RET deficitis komencantoj, do la kompatinda 
mĝokula (ĉar ne dormis nokte) Pigo, venanta ĉiumatene al la deka por gvidi la unikan kur- 
son, stertoris al mia spirrito: “Donu almenaŭ unu komencanton!” Kaj plej fervore venis lin 
aŭskulti ĉiutage nur V.Melnikov (ĉar dormis nokte), aroge rigardanta la Instruiston sen sub- 
teni la kantadon. Cu tiel? Kaj, kial do (se estis antaŭvidata la kurso de Soroka) mia (kaj via) 
amiko Alalaskin severe avertis pri neakcepto de nulaj komencantoj? Respondo (elektenda): 
1. Li ne sciis... 2. Li ne supozis... 3. Li ne kulpas... 

- Do, ĉu endas kunigi RET kaj SEJT? Respondo (elektenda): 1. Ne-e; 2. Je-es; 3. Eble - 
laŭ la patento de VOLEJM (vidu supre). 

Kaj fine - kial en la sama loko? Ankaŭ mia naskiĝurbo Vidropuĵsk, i.a. situanta pli 
proksimc de Moskvo ol tiu Kovorovo, pretendus... 

MENADE BAL - PŬKI BAL! 4 

plej respektoplene - Jolian Martinus Slejerbah, 
honora membro de SEJM ekde 1888 (vidu koncernan protokolon) 



1 “Kia reĝo, tia grego” (lat.) 

2 “(Mi) malestimas profanan amason” (lat.) 

3 “Misskribo”, aŭ “Eraro de la aŭtoro” (lat.) 

4 “A1 unu mondo - unu lingvon” (Volapuko) 

ESPERANTO, KULTURO, EMOCIOJ KAJ ESTETIKO 
- KIOM KUNIGEBLAJ ILI ESTAS? 

(Lingvokulturologia studo; fmo, vidu la komencon en REGo N° 3(10), 4(11)) 

4. Estetika funkciado de Eo surbaze de ĝiaj strukturaj apartaĵoj 

4.1. Enkonduko 

Kompreneble, krom la universale homaj/lingvaj premisoj de apero de la estetika lingvo- 
fimkcio, IPL-j povas havi la specifajn, bazitajn sur ties konkreta strukturo. C.Piron, 
ekzemple, elstarigas jenajn distingajn kvalitojn de Eo: ‘neŝanĝeblo de la vortelementoj; 
senbara povo ilin kombini; emo al formaĵoj simplaj kaj koncizaj; elvokado (= metaforigo - 
A.M.) prefere ol difinado; eblo per-finaĵe alsigni al iu ajn vorto iun ajn gramatikan funkcion, 
kio igas la esprimon laŭvole analiza (li havas voĉon similan al tiu dc Petro; li iris al la hotelo 
per taksio) aŭ sinteza (li similas Petron voĉe; li taksiis hotelen, li iris hotelen taksie).’ 

Se paroli pli larĝe (pri malsamaj principoj de IPL-konstruado), rilate la leksikon ni 
konstatas, ke eblas ĉerpi la leksikerojn de IPL el etnaj lingvoj (aposterioraj lingvoj: Eo, Ido, 
Interlingua k.a.) aŭ konstrui ilin laŭ iuj principoj de formala logiko (logikismaj, ‘filozofiaj’ 
lingvoj). Unuakaze, oni, krome, povas limigi sin nur per unu lingvo aŭ pluraj. La rezultoj en 
ĉiuj tiuj manifestiĝoj diversos. 

4.2. Kulturaj asocioj en leksiko de aposterioraj E-tipaj IPL 

Laŭ A.France, la vortoj de la artefaritaj lingvoj (=IPL-j) ne havas asociojn nek nuancojn; 
ili estas abstraktaj, tial ĉiu traduko en Eon povas esti nur pala kopio, por ne diri fuŝaĵo 
(kripligo), de la originalo. K.Kalocsay (plue KK) opone atentigis, ke la vortoj de Eo estas 
prenitaj el la internacia materialo, kaj tial ili jam dekomence havas ĉiujn internaciajn 
asociojn kaj nuancojn el La Biblio, antikva mondo, komuna mmtempa kulturo. Tute akorde 
kun la vortoj de KK pro la influo de la kulturo de la antikva mondo laŭro havas en Eo ne nur 
botanikan, sed ankaŭ figuran kromsignifon de venko, atingita alta pozicio ktp. (kp. ‘rikolti 
laŭrojn; ripozi sur siaj laŭroj’), kapro povas asociiĝi kun la Biblia senkulpe viktima ofera 
besto (kp. ‘propeka kapro’) ktp. 

Konsentante kun KK principe, ni tamen ne akceptas, ke E-aj vortoj konservas ĉiitin 
intemaciajn asociojn. V.G.Gak, kiu traktis bibliajn frazeologiaĵojn en la msa kaj franca 
lingvoj rimarkis, ke inter ili ekzistas pluraj tipoj de malkoincido: diverĝo pro objektivaj kaj 
subjektivaj kaŭzoj (naturkondiĉa kaj kultura malsameco de la koncernaj landoj; diversa 
traktado de iu realaĵo, reliefigo de malsamaj eroj de la sama situacio); diverseco de leksika 
aparteno (frazeologiaĵo - neŭtrala vortkuno; alta - neŭtrala stilo ktp.) kaj gramatika 
kategoriigo. Ekzemple, la protagonisto de unu el la bibliaj libroj (Luko), kiu forlasis sian 
hejmon, vagabondis kaj prodigis sian havaĵon, estas nomata en la msa ‘6jiyztHi>iH cbih’ (en la 
nuntempa msa lingvo ĉi-adjektivo sonas ne nur kiel ‘vojerarinta’, sed ankaŭ kiel ‘malĉasta’), 
en la franca Te fils prodigue’ (‘filo-prodiginto’) kaj en la germana ‘der verlorene Sohn’ (Ta 
perdita filo’, ĉar li estis perdita por la patro). L.Zamenhof uzis en Eo ‘erarinta’ kaj ‘perdita’. 
En Eo kaj la franca ekzistas respektive ‘propeka kapro’ kaj Te bouc emissaire’ 
(frazeologiaĵoj), en la germana - ‘der Sundenbock' (unuopa kunmetita vorto). Do, eblas diri, 
ke en Eo konserviĝas pluraj, sed ne ĉiuj asocioj kaj nuancoj de la Biblia mondo. 

Asocioj, ahidoj ktp. komunaj por la monda, kaj antaŭ ĉio - al la eŭropa kulturo 
(almenaŭ tiu parto, kiu fariĝis iugrade tutmonda, komuna por la tuta ‘civilizita homaro’), 
konserviĝas ankaŭ en Eo. Ciu E-parolanto (plue EP) komprenos, ekzcmple, la lingvan ludon 
esprimitan en la vortoj ‘kokakolonizado de la mondo’ (Coca-Cola + kolonizado) pro la nura 
fakto, ke tiu iom simbolkaraktera trinkaĵo estas konata ĉie. Kaj en la ŝerca frazo ‘mi venis, 
vidis kaj vicis’ (pri IJK en Krakovo kun longaj vicoj ĉe la akceptejo) ni vidas ilustraĵon de 

tio, ke E-lingv(aĵ)o absorbas eŭrope konatajn citaĵojn kaj ‘flugilhavajn vortojn’ el diversaj 
kulturoj. Kompreneble, la estetika valoro de la supre citita frazo povas esti (kaj kutime ĝi ja 
estas!) aprecita nur se leganto memoras la latinajn ‘veni, vidi, vici’. 

4.3. Specifaĵoj de la lingva fonemika, prozodia kaj leksika tavoloj 

Kiel prave skribis M.Kopylenko (plue MK), al la esprim-rimedoj de Eo eblas klasifiki 
vortojn kim ‘esprimec-kvantumoj’ (ekz.: klaĉi, kviviti, luli k.a.). Ni aldonu al ili stile 
markitajn vortojn, kiel ‘olda’ (poezia), ‘kaĉo’ en la signifo ‘pelmelo’ (parola), terminojn ktp. 
Malkonsente kun MK, kiu opinias, ke arkaika leksiko en Eo forestas, ni oponu, ke malgraŭ 
la ‘juneco’ de Eo, en ĝi jam aperis aro da vortoj, kiuj estis aplikataj nur en la unua etapo de 
la lingvo-uzado. Tiel, anstataŭ ‘falŝirmilo, malverdiri, ĉevaliri, mirrakonto’ nun oni ĝenerale 
uzas ‘paraŝuto, trompi/mensogi, rajdi, fabelo'. Aperis ankaŭ tavolo de vortoj, kiuj etikedas 
malnovaĵojn (do, plia speco de arkaika leksiko). Nature (evolurezulte) arkaikiĝas ankaŭ 
vortkunoj kaj idiomaĵoj. Okazas kelkaj ŝanĝoj en la uzado de morfologiaj kategorioj 
(ekzemple, anstataŭ ‘danke ,..-on’ nun oni kutime diras ‘dank’al’). 

Car la vortoj de Eo havas sufiĉan redundancon 1 (kiu eĉ plifortiĝas per la kunteksto) kaj 
malgrandan entropion, iĝas ebla ioma ‘kripligo’ de leksiko cele atingi certan estetikan 
efekton. Tio estas farata por lingvaĵa karakterizo de eksterlandanoj, ebriiĝintoj, dialektanoj, 
nesufiĉe kleraj esperantistoj ktp. Ekzcmploj: 1. Iu el la hinaj gardistoj malfermis la pordon 
kaj enkriis: Polti manĝaĵo al kuilejo! (anstataŭ la korekta: "Portu manĝaĵon al la kuirejo!”) 
2. Vi pens’s, mi est’s ‘bria - jen kio?... Mi dev’s zorgi pri mia rep’taci’n... (estas ellasitaj la 
vokaloj ‘a, e, u, o’ kaj misuzita la akuzativo). 

Simila ebleco estas uzata en humurcelaj aŭ protagonist-karakterizaj ‘fremdlingveskigoj 
Ekzemple, en la frazo ‘Subajt, la ĝunulo bikamas krejza...’ oni facile povas malkovri 
anglece misprononcitajn/skribitajn Eajn vortojn ‘subite, junulo’ kaj hibridojn de anglalingva 
radiko kun E-finaĵo (‘bikamas, krejza’). 

Altemado de (ne)akcentitaj silaboj (cetere, ritmo estas unu el la fundamentaj kaj 
gravegaj fenomenoj de la homa vivo, biologia kaj socia), vir(in)aj rimoj, aliteracio kaj 
onomatopeo k.a. rimedoj ebligas uzadon de Eo por kreo de facile memoreblaj proverboj kaj 
diraĵoj: ‘tuŝe-fuŝe’, ‘dise-mise’, ‘se ne estus ‘se’ kaj ‘tamen’, mi al ĉio dims amen’, ‘ne ŝovu 
la nazon en fremdan vazon’. La samaj faktoroj gravas por ekzisto de E-poezio. Nuntempe 
formiĝis jam certa lingvopoezia tradicio de Eo, priskribita en ‘Pamasa Gvidlibro’ de 
K.Kalocsay, G.Waringhien kaj R.Bernard. Aliflanke, uzo de rimaĵoj en neŭtrala prozo 
kaŭzas efekton de miseco aŭ komikeco. 

4.4. Specifaĵoj de vortfarado 

Por estetikaj/emociaj celoj, observe de MK, povas servi ekspresivaj aflksoj (MK nomas 
la pejorativajn ‘fi-, -aĉ-’; laŭ ni, al ili nepre necesas aldoni la mejorativajn: malofte uzatajn 
‘—ĉj —, -nj-’ kaj sufiĉe disvastiĝintan ‘-et-’). Estetike valoras ankaŭ ekspresiveco de la afiksitaj 
kaj kunmetitaj vortoj. Kiel konate, dum formado de vortoj el morfemoj okazas ne simpla 
adiciiĝo de 1’ ingrediencaj sencoj, sed ilia integrado kun rezulta nova krom- aŭ nuanc-senco 
(aldona al la sumo de la originaj senceroj). Proksimeco de la formoj ‘radika- 
derivita/kunmetita’ formoj kun ebla disiĝo de la signifoj donas potencan instmmenton por 
IPL-uzanto. Jen du ekzemploj el ordinara komunikado de EP-j: ‘necesas ne nur labori , sed 
ankaŭ perlabori ’; ‘— En mia buŝo estas tero . - Verŝajne, vi manĝis terpomon : pomon 
formanĝis, kaj tero restis’. En la versoj ‘ Morton ne timas mi... kio temras, kio malbonas, 
estas mortado ’ la sufiksita vorto signas ne nur la fakton de daŭra procezo, sed ankaŭ ĝian 
turmentecon, nedezirecon, malplaĉecon. 


1 Redundanco estas ‘superflueco’ (kiam io estas esprimita plursigne/plurmaniere). 

Rilate al la E-aj afiksoj, oni aplikas la principon de ‘sufiĉo kaj neceso ’ (‘se eblas esprimi 
ion sen afiksoj, oni faru tion’). Sed tiu principo estas iom arbitra, subjektiva. Tial en la E-aj 
tekstoj oni povas renkonti ambaŭ tendencojn (‘ŝpari' kaj ‘malŝpari' E-afiksojn, principe 
‘-aĵ-’, ‘-ec-’, ‘-ad-’, ‘-iĝ-’, ‘ek-’). Kiel asertas R.Rossetti, Kabe kaj Lanti uzis ‘-ec-’ kaj ‘-aĵ-’ 
pli ŝpareme ol Lapenna kaj Zamenhof (kvankam tiu lasta fojfoje agis same kiel la unuaj). La 
varieblo kaŭzas diverĝon de idiostiloj' , kio kontribuas al la riĉiĝo en la paletro de kreaj 
rimedoj. 

Sitpla limo inter specoj de parolo [vortkategorioj] permesas grandan variecon de 
esprimo. Iuj el variaĵoj akceptas prioritatan (uzusan) staton. Aliaj estas aplikataj malpli ofte 
kaj jam pro tio ricevas esprimecon. ‘Ĵongle li vortas’ anstataŭ la kutima Ti ĵonglas per 
vortoj’ kaj ‘ĝentile frazis hejme, sakris strate’ anstataŭ Ti parolis per ĝentilaj frazoj...’ 
sendube havas estetikan efikon. 

A1 ‘sukeco’ de la lingvo kontribuas ankaŭ la ebleco formi vortojn el ajnaj morfemoj. 
Interesa ekzemplo de la dirito povus esti ŝerca frazo kiun ni aŭdis en unu el junularaj E- 
tendaroj de Sovetio: ‘Ina aro ekas iĝi ege aĉa’. Estetika valoro ĉi-kaze originas el la arigita 
uzo de la nekutima modelo ‘afikso+finaĵo’. 

4.5. Specifaĵoj de internacia, sekundara kaj vast-norma karaktero de Eo 

En Eo estas permesita ĉio, kion komprenas diverslingvaj EP-j kaj kio ne kontraŭas la 
Fundamenton de Eo. Tial la individua krea emo/ivo de ĉiu unuopa EP kaj malkoincido de la 
E-aj modeloj konstruitaj influe de malsamaj gepatraj lingvoj kondukas al abundo de 
idiostiloj kaj aperigas amasajn, eĉ pli multajn ol en la etnaj lingvoj, porokazajn vortojn (kp., 
ekzemple, la lorjakajn idiostilajn ‘paŝari, scideziri, rideri’ anstataŭ respektive ‘iri, scivoli, 
rideti’). Samdirekte kontribuas ankaŭ la sekundareco de IPL, kiu sekvigas, cetere, ke la 
lingva kompetenteco de EP-j averaĝe devus esti iom malpli alta kompare kun etnolingvo- 
parolantoj. Rezulte, porokaza vorto povas aperi pro nura nescio de iu vorto. Ci-kaze EP 
substituas al ĝenerale uzata radika vorto derivaĵon/kunmetaĵon de alia(j) radiko(j). Tiu 
fenomeno estis humurcele uzita de R.Schwartz en la rakonto ‘Simpligita anatomio’ kun 
‘kapfadenoj (=haroj), kapfasado (=vizaĝo), vidiloj (=okuloj)’. 

Plia ‘unuaeco de Eo’ rilatas al ‘ 'fremdaj vortoj' - lokismoj (=anglismoj, rusismoj ktp.), 
kiuj donas specifan kromguston al tekstoj, ĉefe ligitaj kun kulturoj fremdaj por EP. 
Ekzemple, la vortoj ‘kimono, hibakuŝo k.s.’ kontribuas al kreo de aparta etoso en konatigo 
kun la japana kulturo. Konsiderante, ke: 1) tradukoj en Eon fontas el multe pli diversaj 
lingvoj ol tio estas praktikata monde (kie superregas translingvigoj el la angla kaj kelkaj 
aliaj ‘mondlingvoj’); 2) en la E-movado partoprenas membroj de centoj da kulturoj, - eblas 
atendi ke alfluo de diversaj lokismoj en la lingvon kaj al ĉiu unuopa EP prenas signifajn 
dimensiojn. (Iom deflankiĝante, ni rimarkigu, ke pro la menciita faktoro en Eon ensorbiĝas 
ne nur lokismoj, sed ankaŭ diversaj literaturaj (sub)ĝenroj , karakterizaj por diversaj 
kulturoj, ekzemple, hajkoj el la japana, skandinavaj mnoj kaj sagaoj, portugalaj troboj k.s. 
Ili trovas sian lokon ne nur kiel tradukoj el la koncernaj lingvoj, sed ankaŭ kiel E-originaloj. 
Vd., ekzemple, la libron de Edwin de Kock ‘Japaneskoj: poemaro originale verkita en 
Esperanto’ (kolekto de hajkoj, utaoj kaj longutaoj).) 

E-metaforoj ofte devenas el naciaj lingvoj, kie ili jam delonge perdis sian esprimecan 
signifon (t.n. ‘platiĝintaj’ aŭ ‘mortaj metaforoj’). Sed por la EP-j, ne posedantaj originan 
lingvon de la metaforoj, la esprimeco povas ‘reviviĝi’. Car la aŭtoroj de la E-aj tekstoj estas 
reprezentantoj de centoj da etnaj lingoj, por ĉiu E-isto la ‘reviviĝo’ de la ‘mortaj metaforoj’ 
povas okazi sufiĉe ofte. 


1 Idiostilo - stilo de unuopa persono. 

En Eo formiĝis naciaj interferolektoj 1 . Ilia ekzisto estas profitata estetike fare de 
verkistoj, ĵumalistoj kaj aliaj EP-j. Krome, en la E-literaturo estis provoj krei koncernan 
lingvo-tavolon konscie. Ekzemple, personoj de Valan’aj verkoj (J.Valano. Cu vi kuiras 
ĉine?; Cu li bremsis sufiĉe? k.a.) fojfoje interkomunikas en elpensita modifajo de Eo. 
Ekzistas ankaŭ provoj proponi ‘normajn ’ (=ĝenerale akceptendajn) variantojn de la 
dialektikaj devioj de la modela Eo. Tamen elpensitaj dialektoj kutime ne akceptiĝas por 
vasta uzado en literaturo. 

4.6. Sintaksaj specifajoj 

Transdono de interferaj dialektoj kaj Toka/etna koloreco’ estas plifaciligita per la granda 
libereco de la sintaksaj normoj en Eo. (Cetere, P.Janton opinias, ke unu el la ĉefaj kriterioj 
de la IPLa intemacieco devas esti ĝuste tia fleksebleco, ĉar ĝi ebligus adekvatan/plej 
sendifektan transdonon de sintaksaj modeloj de maksimume ebla kvanto de la etnaj lingvoj.) 

Malgraŭ la libereco, en Eo pleje kutimiĝis la jenaj ordoj: ‘ subjekto-predikato-objekto ’ 
(roloj en la propozicio) kaj ‘ adjektivo-substantivo Tvortspecoi), adverba adjekto kaj negacio 
devas esti antaŭ la koncerna vorto ( ne li faris tion; li faris nc tion ; li nc faris tion; ankaŭ li 
laboras en la uzino; li ankaŭ laboras en la uzino; li laboras ankaŭ en la uzino ). Krome, oni 
emas loki tuj-kune la plej senpere ligitajn frazerojn. Tamen, analoge al la slava tendenco, 
oni ne ĉiam rigide sekvas ĉi-regulon. Aperas variaĵoj kun estetika ŝarĝo. Ekzemple, retorike 
oni uzas ‘hiperbaton’ kaj ‘hipalagon’. La unua estas renverso de la kutima vort- aŭ 
propozici-ordo: ‘Homon mildan, homon grandan, homon noblan oni mortigis!’. (Objekto 
staras antaŭ subjekto.) La dua atribuas iun vorton al ‘misadresato’: ‘Mortiginte homon per 
tiu tranĉilo kulpa , li...’. (‘Kulpa’ devus rilati al Ti’, ne al ‘tranĉilo’.) 

Antitezoj, ripetoj, aliaj komponaj/sintaksaj iloj gravas kaj vaste uzatas en poezio kaj 
samtiel en prozo. Vd., ekzemple en ‘Aŭtuna elegio’ de N.Kurzens: ‘Ja ĉiu tag’ forlavas rabe 
ion! / Ja ĉiu nokto portas ion for! / Ja de T pasinto restas nur memor’, / Ja por estonto havas 
mi nenion.’ (Ripetoj de ‘ja’, de la fraz-konstmoj, konfronto de malaĵoj ‘tago-nokto; pasinto- 
estonto’.) 

4.7. Specifaĵoj sekve de la longtempa ekzistado de la E-movado 

Antaŭ ol la homaro konsentus amase uzi novan komunikilon, ĝi devas ricevi certan 
minimumon da tekstoj en tiu lingvo kaj konvinkiĝi, ke la ilo estas praktike taŭga. Tio naskas 
konceman movadon, kiu, ekzistante sufiĉe longan tempon, ekhavas kclkajn karakterizajn 
trajtojn distingantajn ĝin disde la aliaj sociaj kolektivoj. 

Kvankam tio estis nek celo, nek kromcelo de la E-komunumo, ĝi fakte kreis propran 
kulturon, itnikan kaj specifan nur por la E-istaro (respektive - komunajn fonajn sciojn). 
Eroj de tiu kulturo/fona sciaro iĝis rimedoj por estetikaj funkcioj de Eo. Ekzemple, multaj E- 
kliŝoj fontas el ‘flugilhavaj vortoj’ (el verkoj originale verkitaj en Eo aŭ plej konataj 
tradukoj el alilingvaj literaturoj). Ke tiaj parolturnoj estas efektive vivaj atestas ilia apliko ne 
nur en beletraĵoj, sed ankaŭ en ĉiutaga lingvouzo de ordinaraj EP-j. Ni, ekzemple, aŭdis, kiel 
iu EP-ino kantis al sia bebo: ‘En la buŝon venis nova dento’. (Kp. la aŭtentikan ‘En la 
mondon venis nova sento’ de L.Zamenhof.) Unikaj fonaj scioj de TE-j estas vaste uzataj en 
literaturo, publicistiko kaj ĵumalistiko por krei ‘esperantecan kolorecon ’, malrektan 
karakterizon de literatura protagonisto, efekton de ‘trompita atendo (mikroŝoko) ’, rekono, 
kunpuŝiĝo ‘realajo-elpensaĵo ’, ‘nuntempo-iamo ’ ktp. 

En la ĉi-subaj citaĵoj nur TE kapablas trovi kaj adekvate apreci humuron, vortludojn kaj 
plurajn aliajn estetikaĵojn de la teksto: ‘ [li] disvastigis la Manifurzon de Prago’ (kp. ‘La 
Manifesto de Prago’); ‘al Esperanto li tradukis Eighteen-Eightv-Seven de George Onvell’ 


1 Interferolekto - modifaĵo de sekundara lingvo, aperanta pro interfero de domina lingvo. 

(aludo je la verko 1 1984’, sed kun la jaro de la apero de la unua E-lernolibro - 1887); ‘kaj 
kiu rolo por la E-lingva edzino? Turismi dum lia kongreso aŭ raŭmismi (agi laŭ la 
‘Manifesto de Raŭmo’ - A.M.) en kuna progreso?’. Ciuj kursive markitaj aŭtentikaj aŭ 
intence kripligitaj vortoj rilatas al tiuj "kun specife E-kultura ingredienco ’’. 

La disvastiĝado de IPL plimultigas ĝiajn apliko-sferojn. Tio sekvigas stilan 
diferenciĝon, kio siavice plifaciligas uzadon de la koncema IPL estetik-cele. Samtempe la 
plikomplikiĝon de IPL kontraŭstaras la postulo pri ĝiaj facileco kaj intemacia 
komprenebleco. Rezulte atingiĝas certa kompromiso, manifestiĝanta, cetere, en multe pli 
vastaj/malstriktaj normoj kaj limoj de stiloj, ol en la literaturaj etnaj lingvoj. 

Car EP-j estas diaspora lingvo-kultura sociumo, en la movado ellaboriĝas certaj 
moralaj/aksiologiaj valoroj. Sekvo de tio estas, interalie, tabuigo de certaj vortoj (ĉefe, 
ligitaj al homaj intimaĵoj/fiziologiaĵoj) kaj apero de eŭfemismoj. Aliflanke, formiĝas eĉ 
subĝenroj de maldecaj (sub)literaturaĵoj, kiel ‘limeriko ’ (formo de ofte iom vulgara, plebeca, 
obsceneta versaĵo): ‘Fervora junulo el Boston / eterne melkadis la voston. / Junulo, sufiĉe! / 
Ne mane, sed piĉe / konvenas kolumi la foston!’ (R.Rossetti) (‘vosto’ kaj ‘fosto’ estas uzataj 
anstataŭ la tabua ‘kaco’), ‘bervalaĵo ’ (maldec-vortluda frazo, en kiu oni devas inversigi 
literojn aŭ silabojn de du vortoj, ekzemple la substrekitajn en ‘Si ĉiam puŝas siajn 
kunludantojn ĉe 1’ teniso’). 

4.8. Rimedoj por karakterizi literaturan protagoniston lingvaĵe 

MK rimarkigas, ke en Eo ne eblas difini laŭ la parolaj karakterizaĵoj la kulturan nivelon 
de la literaturaj herooj. Cu vere? Ni traktu, kiel eblas montri E-e malklerecon. Unue, 
metante en la buŝon de fuŝulo la plej tipajn gramatikajn/prononcajn erarojn (internacie: 
misuzo de la akuzativo, ‘ig-iĝ’, ‘ul’, ‘an’, ‘ist’ - ekzemple, ‘bulgarano, hungarulo, 
tajloristo’, - la refleksivoj kiel ‘sia’, ‘si’, intermikso de ‘-a’/‘-e’-vortoj, paronimoj (‘konsili- 
konsoli'), mislokado de ‘nur’, ‘ankaŭ’, ‘ne’ k.a.; certagente: intermikso ‘l’/‘r’ por ĉinoj kaj 
japanoj k.s.). Tiuj estas analizitaj en pluraj verkoj. Ekzemple, en ‘Ne tiel, sed tiel ĉi!’ de 
F.Faulhaber. Ke tiaspecaj eraroj estas konsciataj de la TE-j, povas atesti, ekzemple, la tuj- 
sekva humura mencio pri ili: sur fotoj, faritaj de K.-D.Albrecht, estas jenaj bildoj kaj 
subskriboj: 1) bilde - homo strangolas skeleton; titolo - ‘Apliku ĝuste la akuzativon!’ 2) 
bilde - homo en lito kun tima mieno; titolo - ‘Mi nur timas la akuzativon!’ Apenaŭ ĉi- 
kreaĵoj elvokus adekvatan, se ian, emocion ĉe neE-istoj. 

Aldona eblo priskribi literaturan agulon estas paroligi lin gramatike korekte, sedplumpe, 
ne celkonforme, per tre limigita ieksiko. Ekzemple, en la ‘Praktika instrumetodo' de J.Baghy 
protagonisto fuŝripetas ‘p,r,o’ kaj uzas patosan esprim-manieron en banalaj situacioj: ‘Tiu ĉi 
prototipa protokolo helpos min en la al propr igo de mia prop ra prop aganda, praktika paroliga 
metodo. (Ho, kiel bela estas nia lingvo!)’ (en la lasta frazo esprimiĝas, krome, ironio). 

Duc, por karakterizi ĝenerale nesufiĉan kulturan nivelon oni povas igi sian heroon 
misuzi kulture ŝarĝitajn vortojn. Ekzemple, en ‘La Spleno dc Parizo’ (Ch.Baudelaire) en la 
frazero ‘desegni por ŝi kostumon Venjusan’ enestas intenca eraro (devus esti ‘Venusan’, pri 
kio, cetere, komentas la tradukinto). 

5. Konkludoj 

Kompreneble, la menciitaj argumentoj favore al la ebleco kaj neceseco de la transdono 
kaj kreo de kulturo en IPL ne estas kompletaj. Tamen ili ebligas skize montri kelkajn ĉefajn 
kialojn kaj celojn de ĉi-fenomeno. Ilin konsistigas inter alio: 1) mondera kontraŭdireco kaj 
interligiteco komuna por la tuta homaro; 2) komunaj psikaj trajtoj de ajnetna /;o»jo; 3) socia 
bezono\ 4) socia moralo ; 5) lingvaj universalaĵoj/universalioj komunaj por ajna viva 
multfunkcia internacia lingvo sendepende de ĝia origin-kielo; 6) internaj, strukturaj ebtecoj 

de aposteriora E-tipa IPL ; 7) internacia kaj suplementa (=aldona al la ĉefa, t.e. denaska, 
gepatra aŭ plejofte uzata lingvo) karaktero de IPL ; 8) ekzisto de integraj elementoj en la 
homara kulturo (kaj en ties historio, kaj en la modema epoko); 9) ekzisto de sufiĉe granda 
kaj daŭre ekzistanta kolektivo (sociumo), uzanta IPL-on (partoprenantoj de la movado por 
akceptigo de ĉi IPL) kaj iom-post-ioma disvastiĝo de la apliko-sferoj', 10) neceso de 
unueciga rimedo (kontraŭ disfalo en dialektojn); 11) individua karaktero de kreado 
(unuavice arta); 12) postuloj de prestiĝeco kaj psikologia strebo al pozitiva memtakso de la 
EP-j. 

Sendiskute, la E-kulturo estas malpli riĉa ol tiu de la lingvoj el la t.n. ‘mondlingva 
klubo’, ĉar tiuj lastaj havas nekompareble pli longan vivhistorion, pli abundan parolantaron, 
pli vastan regulan apliksferaron, potencan ‘promociiston’ (t.e. ion aŭ iun, kiu helpas al kon- 
cerna lingvo/kulturo akiri gvidajn poziciojn en la mondo aŭ regiono, ekzemple, prosperan 
ekonomion, militan forton ktp.). Respektive estetikaj/emociaj ebloj de Eo malph grandas ol 
tiuj de etnaj mondlingvoj. Sed ni rajtas kompari Eon nur kun etna lingvo uzata de ĝiaj nede- 
naskaj parolantoj dum interetna/interkultura komunikado. Kaj en tia situacio Eo estas abso- 
lute konkurenckapablal 

Aleksandr Melnikov (Rostov-na-Donu) 


KIEL GEEDZIGI SPORTON KAJ ESPERANTON 

Ni scias, ke UEA deklaris tri ĉefajn, tri gravegajn celojn de la Movado: DISVASTI- 
GADO, INSTRUADO, UTILIGADO. Ni ne devas pri tio forgesi. Tio estas nia mĝa (par- 
donu! VERDA) gvidlinio. Mi memoras, en 1988-1989 H.Tonkin lanĉis la kampanjon DUE: 
UNUE, ni vivigis Esperanton. 

LA UNUA JARCENTO de la internacia lingvo portis ĝin de surpapera projekto ĝis plenra- 
jta, vivanta lingvo kun kulturo kaj komunumo. 

Nek kulturo, nek lingvo, nek komunumo, tamen, estas jam plene universalaj. Tial Universala 
Esperanta Asocio komence de la dua jarcento plu laboras por ilia progreso laŭ tri prioritatoj: 
disvastigo de Esperanto; 
utiligo de Esperanto; 
edukado al tutmonda konscio. 

Kune, laŭ ĉi tiu programo, ni povos fari /a venontan epokon la periodo de la vera tutmon- 
digo de Esperanto. Sed nur per via helpo. 

DUE, ni tutmondigu ĝin! 

UEA petis siajn membrojn helpi fari la venontan epokon la periodo de la vera TUT- 
MONDIGO de Esperanto. Mi ne scias, ĉu la anoj ne subtenis la kampanjon, ĉu la gvidantoj 
senentuziasmiĝis. Sed la kampanjo ŝmmpis kaj NUN oni tute forgesis pri ĝi. 

Mi timas, ke simila sorto atendas ankaŭ la nunan alvokon “A1 la lingva demokratio’" kaj 
la t.n. labor-planon, kiu emfazas la jenajn prioritatojn: informado, instmado, utiligado, pli- 
juniĝo, tutmondiĝo, profesiiĝo. Nenio konkreta estas proponata por la plej ĉefa en la plano - 
UTILIGADO. Utiligado estas ekonomio, kaj - estas konate - ĝuste ekonomio regas la mon- 
don. Jen kion mi proponas por la komenco. 

En ordinara vivo ni multan tempon dediĉas al nia laboro, kiu donas al ni vivrimedojn, 
vestojn, loĝejon ks. Nia laboro foje tute ne kontentigas niajn ambiciojn kaj preferojn. Foje 
oni devas vojaĝi al iu neagrabla loko por fari laboron monodonan. Post la laboro ni uzas 
nian tempon por nia pli-malpli agrabla tempopasigo. Uzante Esperanton ni devas labori 
ankaŭ post la laboro. Ni uzas ĝin idealisme, kiel noblan aferon, ĉe UK-oj, la kluboj, renkon- 
tiĝoj, havante ne tre malfacilajn, plejparte distrajn intemaciajn rilatojn. Tiuj rilatoj estas 

agrablega afero por ni, ĉiuj esperantistoj. Tio estas tradicia praktika uzado de Esperanto. 

Mi volas paroli pri aplikado, kiu ne estas tiom agrabla - necesos fari tion, kion ne ŝatas 
fari esperantistoj. Foje iuj el ili ne estas kapablaj por tio, ne estas preparitaj. Guste ili kutime 
trovas ĉiujn pretekstojn por eĉ ne paroli pri la VERE praktika utiligado de Esperanto en la 
EKSTERA MONDO. Se ni uzos Esperanton praktike, eble tio estos ne tre agrabla laboro, 
iom “malpura” laboro. Sed unu homo diris “nigra laboro donas blankan panon”. 

Mi volas refoje veni al la temo “Sporto kaj Esperanto”. Elavu paciencon kaj indulgon. 
Antaŭ ol fari ion ni devas longe paroli, interparoli pri tio por konvinki nin mem, unu la alian 
(ne nur vi min sed ankaŭ inverse). 

A1 mi skribis Trevor Steele (la nova Generala Direktoro de UEA): “Fakte la celoj kaj la 
pretendoj de nia movado multege superas niajn rimedojn kaj laborfortojn.” La rusa milit- 
estro Suvorov diris antaŭ ducent jaroj: “Oni devas batali ne per nombro, sed per scipovo, do, 
per la saĝo, per la kapo.” Mi citas la saman Trevor Steele: “Ni celas revolucii la ling- 
vopolitikon de la mondo, kaj ni estas manpleno da homoj superŝutataj de taskoj, kiujn ni ne 
povas kontentige ĉiujn plenumi.” 

Refoje mi diras alian maksimon: “Oni devas fari malmulton, sed bone.” Do, ni faru iun 
malgrandan, sed rimarkeblan aferon tute bone, aŭ almenaŭ kontentige. 

Citaĵo el Trevor: “Se ni vivus en saĝa mondo, UN transprcnus la movadon kaj establus 
en ĉiu lando deko(j)n da oficejoj kun alte pagataj kaj spertaj oficistoj/instruistoj/publicistoj - 
nu, revo...” 

Ni vivas en nia mondo. Ni ne povas ŝanĝi ĝin. Kiaj estas ni, tia estas la mondo. Niaj 
revoj povas realiĝi dum nia vivo. Eble UN, Unesko k.a. neniam atentos nin, la Movadon. Ni 
ankoraŭ per nenio pruvis taŭgecon de nia lingvo. Ni ne povas konvinki iun per nia bela neŭ- 
traleco kaj postulado de la lingvaj rajtoj. Nun la sola pruvo de kapableco de la Lingvo Inter- 
nacia estas niaj UK-oj, renkontiĝoj, nerimarkataj de la mondo, ĉar tio fakte estas turismaĵoj 
kaj ripozejoj. Mi treege volas, ke oni komprenu nin, utilecon de nia lingvo. Sed el la teorio 
kaj la gramatiko oni ne povas pruvi al UN neceson establi la oficejojn. Nun (kaj ĉiam) oni 
donas monon ĝuste antaŭsciante la profiton, la rezulton de la financota afero. Krom ĉio niaj 
Asocioj, societoj, kluboj estas fermitaj por la ekstera mondo, fermitaj lingve - oni ne povas 
scii niajn sukcesojn, strebojn kaj klopodojn. Iu al mi skribis: “Malmultaj esperantistoj in- 
teresiĝas pri sporto kaj oni ial opinias, ke sportistojn ne interesas la problemo de interkom- 
preno dum intemaciaj sportaj konkuroj.” (Tion ankoraŭ neniu pmvis. Oni ne enketis pri tio.) 
“Saĝuloj” opinias, ke ‘Ta sportistojn interesas nur la medaloj, poentoj, venkoj. Ili veturas in- 
temacie, sed vere nur de hotelo al hotelo, de stadiono al stadiono. Ili eĉ ne havas senperajn 
kontaktojn kun la publiko, almenaŭ tre rare. Kvankam sur la stadionoj estas multaj homoj, la 
sportistoj estas soluloj [en solulaj sportoj] aŭ nur en strikta gmpo. Ilia tago estas ekzercoj, 
stadiono, stadiono, ekzercoj ktp., ĉiam la samo... La sportistoj mem estas alienigitaj, separi- 
taj de la normala vivo.” La saĝuloj pravas kaj malpravas. Fakte la sportistoj estas normalaj 
homoj. Por ili la sporto estas ilia laboro kaj ili rilatas al ĝi adekvate. Inter ĉiuj homtavoloj 
estas honestuloj kaj malhonestuloj, kun vasta menshorizonto kaj kun la malvasta. Multaj 
normalaj homoj - laboristoj, intelektuloj, kamparanoj, artistoj k.a. - normale vivas kaj ne 
havas intemaciajn rilatojn. Neniu ilin kulpigas, ke ili faras “ĉiam la samon”. Ankaŭ inter 
sportistoj estas intelektuloj aŭ, almenaŭ, pensantaj normale kiel vi kaj mi. Mi kontaktis di- 
versajn sportistojn dum mia vivo. Mi ripetas, ili devas kaj volas interparoli kun siaj aliling- 
vaj sportaj kolegoj. Ne nur futbalistoj kun futbalistoj, sed iam futbalisto kun gimnasti- 
kistino... Ili nun uzas por tio gestojn, “muĝadon” aŭ iun kripligitan fremdan (anglan) ling- 
von. La sportistoj tute hazarde trafis la internacian vivon. Ili ne preparis sin lingve kaj ne 
studis anticipe la anglan - tion faris multaj profesiuloj, kiuj planis sian internacian agadon. 
La sportistoj restis “surdmuta” tavolo en la intemciaj rilatoj. La sportistoj bezonegas inter- 

nacian lingvon, ili devas havi ĝin kaj multe pagos por havi ĝin. Pagos al tiu, kiu havigos ĝin 
al ili. UEA devas labori kaj ricevi tiun pagon, se sukcesos bone labori, postuli kaj preni tiun 
pagon. 

Ni devas rilati al ili kiel al nomalaj homoj. Ni devas trovi saĝajn kapojn, kiuj verku 
bone argumentitan leteron, alvokon al ĉiuj sportistoj, konvinki ilin, ke Esperanto povas esti 
ilia lingvo. Ni devas montri al ili, kiel bone ili fartos kaj interagos, kiam ili havos komunan 
lingvon. Ni devas uzi la tutan nian retorikan arton. Poste ni traduku tiun ĉi leteron naciling- 
ven kaj komisiu al koncernatoj liveri la leteron kaj (arde) proponi la lingvon al la sportistoj. 
La leterojn ni povas porti aŭ sendi al sportaj komitatoj, kluboj kaj similaj sportaj organizaĵoj. 
Ankaŭ al la sportaj gazetoj. Ni devas proponi niajn servojn en instruado, tradukado, interpre- 
tado dum la sportaj konkuroj. Ni devas trovi inter ni homojn, kiuj povas, volas kaj havas 
tempon por tion fari. Ni devas serĉi tiajn homojn, organizante niajn E-kursojn tra la mondo. 
Ne ĉiuj “kuraĝas” iri, do eblas nur dissendi, dissendadi ĝin... 

Antaŭ ĉ. dudeko da jaroj al mi venis letero el Germanio. Iu esperantisto proponis ĝeme- 
ligi sportan klubon de saltistoj de Germanio kun la simila en Uzbekio. Mi vizitis la Sportan 
komitaton de la respubliko kaj serioze parolis kun la estraro pri la korespondado, ebla re- 
ciproka vizitado, pri Esperanto, instruado k.s. Mi estis favore aŭskultita, mi sendis konsen- 
ton al Germanio... Sed pasis tempo, la respondo el Germanio ne venis. Ial la germanoj eksi- 
lentis. Eble niaj leteroj perdiĝadis. La tempo estis nefavora, estis Breĵnev-stagnado. La in- 
ternaciaj rilatoj de simplaj popolanoj ne estis favorataj. Sed estis bone, ke en la Sporta Ko- 
mitato neniu rifuzis al mi kaj al miaj proponoj. 

Ni povas mondskale rekomenci la kampanjon SPORTO KAJ ESPERANTO. Ni devas 
trovi la libron, eldonitan en sesdekaj jaroj en Hungario pri sporto kaj sportaj terminoj. Ni 
devas reeldoni ĝin. Ni devas kompili taŭgan lemolibron, uzeblan de normalaj homoj. Inter 
ni, esperantistoj, estas multaj “nerdoj” (angle kaj moke: okulvitraj saĝuloj kun maldika 
kolo), kiuj ellemis la lingvon el nura gramatiko kaj vortaro aŭ maldiketa lemolibreto. Ni 
devas kompili E-lernolibron por malnerdoj - ŝajne mi povus komenci tiun laboron. Kaj mi 
jam havas la bazon. Mi povas verki tiun libron. 

Ni ne devas foriri de mia propono dirante “tio estas ne tiom simpla, kiom vi imagas”. Mi 
scias, ke tio estas ege komplika kaj tempoperda (eble sen tuja rezulto, eble kun postkelkjara 
rezulteto). Mi scias, ke estas malfacile aranĝi ĉion ĉi. Mi scias kaj vi scias. Sed necesas, 
diablo prenu ĉion, necesas ja iam komenci! Necesas paroli pri tio. Ni komencu paroli pri tio 
inter ni, dum ret-diskutoj, dum UK-oj, aliaj renkontiĝoj, en nia gazetaro. Ni, kelkaj iniciatin- 
toj kaj interesitoj, devas iel unuiĝi, ni devas daŭre paroli, plani la laboron, labori ĉi direkte, 
eĉ se neniu esperantisto tuj reehos niajn alvokojn. Ni daŭre parolu kaj feliĉegu, se troviĝos 
unu-du-tri landoj, kie pretos labori ĉe la sporta kampo almenaŭ po 1-2 sindonemuloj. Ni 
subtenu ilin, ni laŭdegu ilin, premiu per iu pokalo aŭ io simila. Nur tiam, kiam ni faros iun 
venketon ĉe sporto, ni povos fiere diri, ke Esperanto funkcias internacie kaj ekstermovade. 
Ni havos precedencon. 

Nuntempe ni havas tian precedencon preskaŭ nenie. Cio, pri kio ni nun fanfaronas, estas 
plej ofte blufo aŭ malvero. Trevor Steele diris la vortojn (miajn, ĉu ankaŭ la viajn?): “Ni 
devas fari tion, kio eblas. Eĉ sciante, ke ni certe ne atingos la celon, povantan kontentigi 
ĉiujn.” 

VIVU ESPERANTO! VIVU LA IDEOJ DE ZAMENHOF! VIVU NI, SAMIDEANOJ!!! 

Eŭg. Serg. Perevertajlo (Vzbekio) 

P.S. La aŭtoro petas aperigi tiun ĉi artikolon en aliaj naciaj kaj internaciaj E-gazetoj. Vi ra- 

jtas traduki ĝin nacilingven kaj aperigi ie ajn. 


26 





(R)ESTU MEMBRO DE LA E-KOMUNUMO! 

Mesaĝo de la Prezidanto de UEA 


Mi volas rediri al vi, kial indas esti kaj resti mcmbro de la Esperanto-komunumo. La 
samon pli-malpli mi jam diris pasintjare, kaj mi restas nun samopinianta. Esence al la ĉiama 
demando: “Kial finfine mi devus aliĝi al la loka Esperanto-klubo, al la nacia landa asocio, al 
la asocio de mia fako aŭ hobio, al Universala Esperanto-Asocio?” mi kutimas respondi, ke 
ekzistas almenaŭ du kialoj: 

1) La Esperanto-asocioj je ĉiuj niveloj laboras por pli bona mondo, por mondo sen lingva 
kaj kultura diskriminacio; mallonge dirite, ili laboras por lingva demokratio. Se vi opinias, 
ke tiu estas bona celo, vi certe volas subteni ilin. Aliĝante al via loka klubo aŭ al monda, 
nacia aŭ faka asocio (eventuale eĉ al ĉiuj tiuj), vi estos parto de tiu tutmonda Esperanto- 
movado, kiu de pli ol unu jarcento laboras por homaj lingvaj rajtoj je ĉiuj niveloj, kaj kiu 
provas konvinki la mondon, ke ankaŭ en la lingva-kultura kampo justeco valoras pli ol forto. 

2) Samtempe vi eble ŝatas simple esti parto de la komunumo, kiu parolas la intemacian 
lingvon Esperanto. Vi eble ŝatas renkonti aliajn parolantojn de Esperanto, vi ŝatas aĉeti li- 
brojn en Esperanto, vi ŝatas vojaĝi al fremdaj landoj, koni ties loĝantojn kaj eventuale eĉ esti 
gastigata de lokaj esperantistoj. Cion ĉi la membroj de Esperanto-asocioj faras des pli na- 
ture, estante daŭre informataj per siaj asociaj ligoj pri la revuoj, la libroj, la kongresoj, la ret- 
listoj kaj la retpaĝoj, la korespond-anoncoj kaj la vojaĝ-ebloj je sia dispono. Kaj se vi 
apartenas al la komunumo de tiuj, kiuj normale ŝaltas sian komputilon antaŭ la matenmanĝo, 
vi trovos (aŭ jam trovis), ke esperantistoj ĉeestas pli kaj pli en la tutmonda reto kaj serĉas 
kontaktojn kun similaj esperantistoj. La avantaĝoj de asocia membreco estas similaj ankaŭ 
ĉi-kaze. Ekzistas diversaj diskutgmpoj por UEA-membroj, ekzemple, kaj nuntempe ankaŭ 
eksperimenta eblo ricevi la revuon Esperanto per Interreto en komputila formato. 

Do estas grave, ke vi klopodu aliĝi al Esperanto-organizaĵoj je ĉiuj niveloj (loka, landa, 
faka aŭ intemacia). Ni kompreneble invitas vin aliĝi aŭ re-aliĝi al UEA, sed ankaŭ se vi ali- 
ĝas nur al faka asocio aŭ al via loka klubo, tio jam estas io bona; kaj se vi aliĝas ankaŭ al via 
landa asocio, tio estas io ankoraŭ pli bona, ktp. 

UEA pretas ĉiukaze sendi al aranĝantoj de naciaj aŭ lokaj renkontiĝoj stokon da revuoj 
de UEA de la pasinta jaro kune kun cirkuleroj por disdonado al la partoprenantoj - oni devas 
tiurilate nur peti la Centran Oficejon. La celo de nia kampanjo estas “vastigi la komunu- 
mon”, tio estas vastigi la nombron de organizitaj kaj interligitaj esperantistoj je ĉiu nivelo. 
Nia ĉefa celo estas ke la membroj de ĉiuj Esperanto-organizaĵoj pliiĝu kaj estu en kontakto 
inter si. Oni vastigas la komunumon ĉefe per informado pri Esperanto kaj instmado de Espe- 
ranto, sed ankaŭ tio estas senefika en la longa daŭro, se la parolantoj de Esperanto ne poste 
iel restas kune. 

Ni restas je via dispono por kunlabori kun vi pri tiu ĉi celo. 

Renato Corsetti (Italio) 


KIAL ONI KABEAS? 


Fama Kabe (Kazimierz Bein), tradukinta klasikaĵojn el la pola kaj msa literaturo, “krc- 
into de la vera Esparanta stilo”, al kiu tiamaj poetoj dediĉis siajn verkojn, subite en 1911 for- 




lasis ne nur siajn fekundajn literaturajn okupojn, sed ankaŭ E-on entute... De tiu tempo tias- 
pecajn kazojn (kiam iu tre aktiva esperantisto forlasas E-komunumon), ricevis la nomon 
“kabei”. Laŭ aserto de certaj teoriuloj de la movado, E-kulturo ĝis nun havas nur du tute 
proprajn nociojn: “kabei” kaj “krokodili”. Cetere, ambaŭ estas la ĉefaj plagoj de nia 
movado. Sed, se pri krokodilado kaj batalo kontraŭ ĝi oni diskutas tre multe (ankaŭ sur la 
paĝoj de REGo), pri kabeado regas silento. 

Por lanĉi la diskuton pri tiu tre damaĝanta nian komunumon fenomeno, dum RET-02 es- 
tis organizita speciala ronda tablo, kiun partoprenis 18 personoj. Nemalmulte, kio montras, 
ke la problemo reale maltrankviligas la homojn... Verŝajne, nenion novan dum tiu diskuto ni 
malkovris, sed, almenaŭ kolektis tion, kion oni ĝenerale opinias tiurilate. Do, jen la listo de 
la kaŭzoj por kabeo, kompilita tiutage. 

1. Seniluziiĝo pri la ideo de Esperanto. 

2. Seniluziiĝo pri la realigebleco de la ideo de Esperanto. 

3. Seniluziiĝo pri samideanoj (ilia lingva nivelo, aŭ ilia morala nivelo, ks.). 

4. Sanĝoj de la propra opinio rilate al Esperanto (ĝia idearo, kultura valoro, lingvistikaj 
karakterizoj ktp.), simpla saturiĝo pri la agado kaj ĉeso de intereso al ĝi. 

5. Familiaj kialoj, unuavice laŭ la skemo “edzino - fino”, aŭ “miaŭo” (la neesperantista 
vir[in]o diras al la edz[in]o: “mi aŭ E-o - elektu!”), ks. 

6. Konflikto kun la lokaj (en la loka klubo) samideanoj, ekster kies rondo aktiva agado 
ŝajnas esti sensenca; ankaŭ disfalo de la loka klubo (grupo) - la kaŭzo ege gravas kaze de tre 
societemaj personoj. 

7. Sanĝiĝo de valoraj prioritatoj, ofte depende de aĝaj periodoj - ekz., se por junulo es- 
perantumado povas esti tre grava, por pli aĝa persono batalo por la laborposteno aŭ familiaj 
okupoj “ne lasas tempon” por priesperantaj okupoj. 

8. Ekzistas kaŭzoj, kiam la ĉefoj en vertaj laborlokoj simple malpermesas okupiĝi pri 
E-o sub minaco de maldungo, aŭ mokoj de proksimuloj, malestimantaj E-on, fariĝas tro pre- 
maj. 

9. Manko de mono: se por junulo petveturado povas esti facila, por pliaĝulo estas be- 
zonataj relative grandaj monrimedoj por partopreni E-aranĝojn, speciale intemaciajn (sen 
kio pluraj esperantistoj ne vidas la sencon esperantumi). 

Por ĉiu el la supraj punktoj eblas doni ekzemplojn, ilustri ilin per konduto de konataj 
personoj - sed ni dume ne faru tion (laŭdezire ĉiu povas rememori tiujn, kiujn li/ŝi mem ko- 
nas/is). 

Generale, averaĝa daŭro de aktiva vivo en Esperantio estas limigita je kelkaj jaroj, nur 
malmultaj pasigas en tiu “neekzistanta” lando la tutan vivon post la esperantiĝo... Kion fari 
por plilongigi tiun periodon? Ankaŭ okazas, ke iama aktivulo revenas al la agado post mult- 
jara paŭzo! Kion fari por stimuli tiajn revenojn? Cu ĝenerale eblas ion fari? A1 mi ŝajnas, ke 
diskuto pri tiu ĉi temo povas esti utila, kaj preventado de kabeado (almenaŭ laŭ parto de ĝiaj 
kaŭzoj) povas fariĝi unu el gravaj taskoj de la asocia laboro. 

Nikolao Gudskov (Moskvo) 

NOVA RETA SERVO DE UEA 

La kvarlitera UEA-kodo ekde nun estas pli ol datumbaza indiko. Dank’ al Joost Wit- 
teveen, la prizorganto de la oficejaj komputiloj, ĝi akiris plian funkcion - la retadresan. 

Ciu individua membro de UEA, kies retadreson la CO posedas, ricevis personan adreson 
en la domajno <uea.org>, komenciĝantan per la kvarlitera UEA-kodo. Do, ekzemple ĉar la 
prezidanto de UEA Renato Corsetti havas la kodon ‘retk-v’, li ricevis personan adreson 
<retk@uea.org>. 

La adreso estas nur plusenda, oni ne ricevas propran poŝtkeston en la servilo de UEA, 

ajna poŝto veninta al ĝi simple redirektiĝas al la baza retadreso de la UEA-membro, sciata 
de la CO-datumbazo. 

Tre gravas noti, ke la poŝto venanta al la personaj uea-retadresoj, estas kontrolata pri 
Esperanteco! Ne-E-aj leteroj ne estas plusendataj. La filtrado okazas surbaze de relative 
simpla kontrolo: se en la letero estas almenaŭ unu el kvin jenaj “magiaj” vortoj - Esperanto, 
saluton, estas, dankon, bonvolu - ĝi estas plusendata. Alikaze al la sendinto venas afabla E- 
lingva aŭtomata respondo (i.a. meze de la teksto mencianta la “magiajn vortojn”), ke ne- 
Esperantaj leteroj ne estas plusendataj. 

Tamen, se la filtrado ne plaĉas, oni rajtas ĝin forŝalti. Peti pri tio vi povas, sendante 
mesaĝon al la sekretario de la CO Atie van Zeist <sekretario@co.uea.org>. A1 la sama 
adreso vi estas petataj anonci, se via baza retadreso ŝanĝiĝis. 

UEA petas zorgeme uzi la servon - ne uzi ĝin por amasaj sendadoj al esperantistoj, ne 
plusendi per ĝi grandegajn dosierojn. 

La celo de la servo estas plifaciligi kontaktojn inter UEA-membroj kaj amikan kunlabo- 
ron. Gi estis kreita kadre de laboroj pri plia enretigo de UEA-agado kaj ĝiaj servoj. 

(Gazetaraj komunikoj cle UEA ) 

EL LA KONGRESA KOMUNIKO PRI UK EN GOTENBRUGO 

Tre bela kaj informplena kolora broŝuro kun detala urbomapo, kun multaj utilaj detaloj, 
estas dissendita al ĉiuj individuaj membroj de UEA, kongresaj perantoj kaj al la landaj aso- 
cioj. Centra Oficejo de UEA sendos ĝin volonte kaj senpage ankaŭ al via grupo aŭ loka 
klubo, tuj post la akcepto de via peto. Se vi organizas iun E-aranĝon la Unua Bulteno estas la 
plej taŭga enmetaĵo en la dokumentujon de via aranĝo: bv. tiam peti pli grandajn kvantojn. 

Jam estas produktita bela afiŝo (formato Al) de la UK-2003 en Gotenburgo. Gi estas 
havebla ĉe la Centra Oficejo kontraŭ pago de sendokostoj (3 EUR). 

La kongresa glumarko estas ideala surgluaĵo por viaj kovertoj, dum tiu ĉi gotenburga 
jaro. Gi estas mendebla ĉe la Libroservo de UEA (1 folio kun 12 markoj) kontraŭ 1,2 EUR 
(plus la sendokostoj). 

(Gazetaraj komunikoj de UEA ) 

INFORMO DE ĈALK 

Dum RET-02 en Kovrov okazis ekzamenoj de CALK (Cefa Atesta kaj Lingva Ko- 
misiono dc REU). Laŭ la elementa nivelo (“A”) ekzameniĝis Irina Zajceva (Vladimir) kun 
la noto “bone”. Laŭ la nivelo “B” (instrurajtiga por elementnivelaj kursoj) ekzameniĝis: 
Oleg Dadaev (Moskvo) - “perfekte”, Igorj Fejgin (Samara) - “perfekte”, Vadim Solovjov 
(Vladimir) - “bone”, Dmitrij Vronskij (Volgograd) - “perfekte”. Ciuj ekzamenitoj ricevis 
koncernajn diplomojn. Gratulojn! Ciunivelaj ekzamenoj okazos decembre dmn REK en 
Moskvo; ajna persono povas peti de CALK kolekti ekzamenan komisionon en oportunaj 
tempo kaj loko. 

ESPERANTISTOJ EN “MIA FAMILIO” 

La 28-an de septembro en la televida elsendo “Mia familio” (“Moa ceMta”), kiun regule 
emisias la kanalo “Rossija”, sonis Esperanto. Juna homo (prezentita kiel Anton Mimij el 
Vologda, sed ege simila aspekte kaj voĉe al nia Oĉjo Dadaev) rakontis nialingve, ke li falis 
de la lito, forte kontuzis la kapon kaj pro tio perdis la kapablon paroli en ĉiuj lingvoj, krom 
la laste lemita. La ĉagrenita edzino de la junulo plendis, ke ne povas kompreni liajn dirojn, 
kvankam li plu normale komprenas la msan. Tuj cn la halo evidentiĝis “piano en arbustoj”: 
junulino el la publiko (tre simila al Maŝa Terjohina, kaj ĉar oni ne prezentis ŝin, ni rajtas su- 

pozi ke estis Maŝa mem) klarigis, ke la nekomprenebla lingvo estas Esperanto - la inter- 
nacia lingvo, parolata de milionoj. Kaj ŝi interpretis la ĵusajn kaj ĉiujn postajn vortojn de 
Oĉjo (pardonu - Anton). La publiko ne montris intereson al la lingvo mem, sed nur prisuĉis 
la situacion: ĉu la unudirekta komunikado estas pli avantaĝa por la edzo aŭ por la edzino, 
kion konsili al ili ks. 

La tuta epizodo, konjekteble rolludita, aspektis sufiĉe 
malsprite. Des pli malspritaj estis la klopodoj de la elsendo- 
gvidanto V.Komissarov montri intereson kaj ŝerci pri Espe- 
ranto: jen li reage al la frazo “Mi amas vin” entuziasmiĝis: 

“EIo, vin - tion mi ja komprenas!”, jen al povra heroo de alia 
epizodo li konsilis: “A1 vi restas nur fali de la lito kaj ekparoli 
en Esperanto”, jen li provis imiti E-vortojn, sed rezultis io 
simila al “muĉaĉos”... 

Cu estas bone, ke Esperanto aperis en tia evidente porfil- 
istra elsendo? Opinioj pri tio, se juĝi laŭ freŝaj impres- 
interŝanĝoj inter kolegoj, diversas. 

Kompreneble, por ni estis agrable aŭdi la karan lingvon el 
la televida ekrano. Sed multe pli gravas, ke tre multaj homoj 
aŭ unuafoje eksciis pri la ekzisto de Esperanto, aŭ eventuale 
plifavorigis (certe, tiomgrade, kiom ebligis la elsendo) siajn 
primitivajn imagojn pri ĝi: ke la lingvo estas ne mortnaskita 
kabineta elpensaĵo de lingvistoj, sed reale parolata kaj bel- 
sona, ke ĝin uzas ne ovokraniaj stranguloj, sed modemaj, simpatiaj gejunuloj. 

Tamen skeptikuloj rimarkas, ke apero en tia neserioza kunteksto stultigas Esperanton kaj 
esperantistojn, kaj dubas, ke post la elsendo povus aperi pliaj interesiĝantoj pri Esperanto. Ili 
argumentas, ke konstantaj spektantoj kaj ŝatantoj de tiu elsendo estas precipe hejm-mastrinoj 
kaj aliaj homoj de malalta kultur-intelekta nivelo; kun la spirita horizonto de tiaj etmensuloj 
Esperanto ne kongruas, do pri interesiĝantoj inter ili ni eĉ ne espem. A1 tio oni povas oponi, 
ke ajnan elsendon spektas ne nur ties adorantoj, sed ankaŭ tute hazardaj homoj: iu gastas ĉe 
la bopatrino kaj kontraŭvole kunspektas, alia troviĝas en flughavena aŭ frizsalona atendejo 
kun televidilo agordita laŭ gusto de la administracio, tria kuŝas sur hospitala lito kaj spektas 
laŭ elekto de plimulto de la samĉambranoj, kvara revenis post plurjara restado eksterlande 
kaj por li la elsendo estas tute nova, ks. La procentaĵo de tiaj okazaj vidintoj de la priparolata 
elsendo povas esti tre malgranda, eĉ ekz. 0,1%, sed se kalkuli ĝin laŭ la amasega aŭditorio 
(supozeble kelkaj milionoj aŭ eĉ miliondekoj), ni ricevos plurajn milojn - tio kompareblas 
kun eldonkvanto de distrikta gazeto aŭ kapacito de granda koncerta halo. Kaj inter tiuj miloj 
estas ja homoj tre diversaj -kaj senespere stultaj, kaj ne tute stultaj, kaj tute ne stultaj... 

Certe, se en elsendo kun tiu nomo oni serioze traktus problemojn de la nunaj familioj, se 
tie aperadus kompetentaj sociologoj, demografoj, psikologoj ks, tiam esperantistoj ja povus 
vere interese kontribui - ekz. rakontante pri la rolo de Esperanto en intemaciaj E-familioj ĉe 
pridiskuto de eventuala temo “Interetnaj geedziĝoj”. Sed tiuj “se” de ni ne dependas. Dume 
oni pretas publike prezenti Esperanton ne tiom ofte, ke ni povus elekti. Do esperantistoj 
venu ĉien, kie oni deziras vidi ilin. Uzindas ajna ŝanco - de Unesko ĝis burlesko. 

Viktor Aroloviĉ (Moskvo) 

ESPERANTO APLIKATA 

“La intemacia lingvo Esperanto estas taŭga en ĉiuj sferoj de la homa vivo same kiel iu 
ajn nacia lingvo” - asertas ni, rakontante al novuloj pri Esperanto dum varba vespero aŭ al 
konato ekinteresiĝinta pri la lingvo. Sed kie ni uzas ordinare la lingvon? Vespere dum kluba 


Joĉjo dc Bervalo vizitis 
la grandurbon. Subite li es- 
tis atakita de du fortikaj 
rabistoj. Joĉjo batalis kiel 
tigro, sed finfine estis ven- 
kita. Tiam liaj atakantoj 
forprenis ĉion el liaj poŝoj. 

- Cu vi vere tiel feroce 
batalis nur por konservi 57 
cendojn? - nekredeme 
demandis unu el la malbo- 
nuloj. 

- Ho, ĉu nur tiom vi 
volis? - ĝemis Joĉjo. - Mi 
supozis, ke vi volis ŝteli la 
400 dolarojn el mia boteto! 

(esperanto-anekdotoj) 

kunveno, dum libertempo legante E-libron aŭ revuon, dum ferio vojaĝante al E-renkontiĝo. 
Nia vivo kvazaŭ dividiĝas al du partoj: esperantista kaj neesperantista. Dum la unua ni ĝuas 
la lingvon, renkontojn kun amikoj-esperantistoj kaj tute ne rememoras pri niaj ĉiutagaj labo- 
raj aŭ studaj problemoj, familiaj aferoj; kaj male - dum labortempo aŭ studado en universi- 
tato ni ne rememoras pri Esperanto. Ce pluraj jam enradikiĝis opinio, ke tiuj du partoj de nia 
vivo ne kunigeblas. Malofte ni interesiĝas pri eksteresperantaj okupoj de niaj konatoj- 
esperantistoj, kvankam konas ilin dum pluraj jaroj; kaj inverse - solvante oficajn prob- 
lemojn, serĉante partnerojn kaj kolegojn, ni malofte pensas pri kolegoj-esperantistoj. Tio 
okazas ankaŭ ĉar ni simple ne konas niajn kolegojn inter esperantistoj. 

Enkadre de la projekto “Esperanto-Servocentro” estas kompilata listo de firmaoj Esper- 
ante parolantaj. Tio estas firmaoj, organizaĵoj, institucioj, kie almenaŭ unu laboranto volas 
kaj povas praktike uzi Esperanton por interesoj de la firmao, kie li laboras. Cu vi konsentus 
enlistigi vian firmaon? Se, jes, do plenigu la formularon, kiu troviĝas en 
<www.comail.ru/~esperanto/servocentro> (en la esperantlingva parto elektu “Listo de fir- 
maoj esperante parolantaj”). Aŭ sendu rete aŭ poŝte mallongan informon pri vi kaj via fir- 
mao al adreso de la centro: <esperanto@email.ru>, 3cnepanmo-CepeucifeHmp, yKpauHcmŭ 
6yji. 15, 4 3/n., k.8, 121059 MocKea. 

Mikaelo ĈertHov (Odincovo) 

NOVSTILA JARLIBRO - ĈU LASTA MALFRUO? 

Aperis kaj estas dissendita al la membroj la 
Jarlibro de UEA por 2002. Ci-jare ĝi ŝanĝis la 
multjaran aspekton kaj anstataŭ abstrakta fono 
sur la kovrilo ŝvebas aerbalono kun surskribo 
“Esperanto”. 

La enhavo de la baza movada manlibro 
restas fidela al la plurjardekaj tradicioj - 
informoj pri la Asocio, pri Landaj kaj Fakaj 
Asocioj de UEA, pri TEJO... Kaj, certe, la 
Delegita Reto, en kiu ĉi-jare oni trovos 1934 
delegitojn el 95 landoj. 

La okuloj de la multjaraj uzintoj de JL tuj 
kaptos aron da novaĵoj ankaŭ en la prezento de 
la enhavo. Sanĝiĝis la litertipo, alimaniere estas 
prezentitaj la telefonkodoj - sed ĉefe la re- 
tadresoj. “Ne estas la mia!” - jen la unuaj reagoj 
de pluraj. Ja anstataŭ iliaj kutimaj retadresoj 
estas indikitaj plusendaj adresoj 
<kodo@uea.org>. Tiuj adresoj, kies la unua 
parto kreiĝas el la UEA-kodo de la membro, re- 
direktas la senditan al ĝi poŝton al la aktuala 
retadreso, registrita en la datumbazoj de UEA. La CO esperas, ke la redirektaj retadresoj es- 
tos pli oportunaj kaj longvivaj ol sufiĉe efemeraj oficaj aŭ hejmaj retadresoj, pluraj el kiuj 
malvalidiĝas baldaŭ post la publikigo de la nova Jarlibro - jen pro ŝanĝo de retprovizanto, 
jen pro tro granda kvanto da spamo, jen pro misfunkcioj de la antaŭa poŝtservilo, jen pro 
multaj aliaj kialoj. 

Bedaŭrinde, la libro aperis kelkajn monatojn pli malfrue ol estis esperite. La Generala 
Direktoro de UEA Trevor Steele klarigis la kaŭzojn tiel: “Pro la ŝanĝiĝo de oficistoj la Jarli- 
bro eĉ ne havis fiksan redaktanton ĝis aprilo. Alia problemo estis, ke informoj senditaj al an- 

taŭaj oficistoj de landaj asocioj ne ĉiam estis facile troveblaj, kaj ni devis en kelkaj kazoj 
ripeti petojn pri adresoj, estraroj ktp. Ne ĉiu landa asocio respondis tiel rapide, kiel ni es- 
peris. Sed la plej grava kaŭzo de la prokrasto estis la bezono modernigi la datumbazon, kies 
reformado okupis pli da tempo ol estis planite. Ci-jare ni faris serion da mispaŝoj, kiel ofte 
okazas al novuloj. Tamen ni lemis de tiuj spertoj, kaj venontjare la Jarlibro venos al siaj le- 
gantoj multe pli fme. Cetere, la konvertado de la datumbazo montriĝos ege utila en nia es- 
tonta agado, ne nur por pretigo de la Jarlibro. Ni baldaŭ anoncos gravajn ŝanĝojn de la fi- 
nanca servo”. 

La estraro de UEA kaj la Centra Oficejo estas vere ĉagrenitaj pro la okazinta malfmo kaj 
petas pardonon kaj komprenemon pri tio al la membroj. Ni penos fari, ke tiu malfmo estu la 
lasta dum la proksimaj jaroj. 

(Gazetaraj Komunikoj cle UEA) 

KOREKTO PRI LA MEMBROSTATISTIKO 

La CO informas, ke la statistiko de UEA pri la asociaj membroj, anoncita en julio ne es- 
tis ĝusta. Aŭ pli konkrete: ĝi ne estis ĝusta vidpunktc de la tradicia metodo kalkuli la aso- 
ciajn membrojn. Laŭ tiu metodo oni kalkulas la asociajn mcmbrojn ne en tiu jaro por kiu la 
landaj asocioj pagis, sed en tiu dum kiu venis la mono. Laŭ la tradicia kalkulmetodo la tuta 
mcmbraro en 2001 devus esti 19263, sed ne la anoncitaj 21317. 

(Gazetaraj Komunikoj de UEA) 

NOVAJ REU-KOTIZINTOJ POR 2002 

ALIĈINl AJ KOLEKTIVOJ 

Samara E-klubo (+4 novaj membroj: Tatjana Gorbunova, Oleg Kukoba, Emilija Purigina, 
Anatolij Radajev) 

INDIVIDUAJ MEMBROJ 

Roman Bolŝakov (Moskvo), Jevgenij Delcov (Irkutsk), Abdurahman Junusov (Mahaĉkala), 
Tatjana Koljaeva (Novokuzneck), Jurij Matusov (Sankt-Peterburg), Eduard Mihajiov (Ĉita), 
Taisija Selkovova (Talica, Sverdlovska reg.), Vera Zlotnikova (Moskvo) 


REU-kotizoj por la jaro 2002: 

100 mb. (por eksterrusianoj - 15 eŭroj) - individua kotizo (inkluzivas la membrokarton, 
REGon kaj aliajn informojn, voĉdonrajton en REU-Konferenco, rabatojn ĉe uzo de REU- 
servoj kaj en E-aranĝoj); 

2500 mb. (por ekstermsianoj - 375 eŭroj) - dumviva kotizo (ĉio la sama dum la tuta vivo); 
20 mb. - familia kotizo (la membrokarto, voĉdonrajto en REU-Konferenco); 

100 mb. + 20 mb. por ĉiu membro - kolektiva kotizo (REGo kaj aliaj informoj de REU por 
la klubo, la membrokartoj kaj voĉdomajtoj en REU-Konferenco por la klubanoj). 

La rublaj kotizoj sendendas al G.Kokolija (la adreso estas en la lasta kovrilpaĝo), la eŭra 
kotizo pagendas al la konto reua-p ĉe UEA. 

A TENTIGO: REU-kotizoj por 2003 estos publikigitaj decembre en sekva numero de 
REGo. Bonvolu antaŭ tio ne sendi viajn kotizojn, ĉar ili iom ŝanĝiĝos. 

redaktas Sonjo Ŝejnina, Vitalij Malenko 

Saluton, karaj legantoj! Goja novaĵo aperis en la redakcio de REJM-info: aperis dua 
redaktoro - Sonjo Sejnina. Espereble nun la artikoloj estos pli abundaj, nepre pli profesiaj 
kaj certe pli interesaj. En ĉi numero multe da loko okupos impresoj pri la pasinta 
OkSEJT-42. Kaj certe vi ne evitos informon pri REJM-a agado. Do: 

La 42-a Okcidenta Somera Esperantista Junulara Tendaro (OkSEJT-42) okazis de la 28- 
a de julio ĝis la 7-a de aŭgusto en Niĵnij-Novgoroda regiono. La tendaron kunorganizis 
REJM kaj Niĵnij-Novgoroda Esperanto-klubo “Capelo”. En la tendaro partoprenis 94 
geesperantistoj el Ukrainio, Francio, Nederlando kaj 27 urboj de Rusio. 

Sed prefere la partoprenintoj mem rakontu pri siaj impresoj! 

Ĉe Vetluga 

Ĉi-jara OkSEJT estis anoncita kiel nekutima, originala kaj elstara. Kaj la anoncoj 
evidentiĝis vero. OkSEJT-42 tute malsimilas ĉiujn aliajn OkSEJT-ojn, kiujn memoris la 
partoprenantoj. Gi estas jam nova OkSEJT. Eble laŭ ĝi disvolviĝos la koncepto pri SEJT-oj 
en nia lando estonte. 

La tendaro komenciĝis la 28-an de julio kaj daŭris tute tradician dektagan periodon (la 
tagoj mem tute ne estis tradiciaj). Estis elektita bonega loko: arbareto ĉe la rivero Vetluga. 
La tendaro estis vera tendaro en tiu senco, ke la tendarejo aspektis ĝuste kiel aro de tendoj, 
sed ne moderna ripozejo kun televidiloj (kiel ofte okazis en la antaŭaj jaroj). Tamen apud la 
tendaro situis ripozejo (ĝi nomiĝis “KristaH”, se tio povas iun interesi) - kaj sekve estis eblo 
preni tie trinkeblan akvon, uzi duŝejon kaj aliajn “necesajn ejojn” kaj eĉ loĝi en brikaj 
domoj. La simbiozo sukcesis. 

Ĉiuj programeroj (krom kelkaj grandaj koncertoj) pasis ekster ajnaj konstruaĵoj, “en la 
freŝa aero”, inter trunkoj de pinoj kaj betuloj, ĉe frambarbustoj. Estas tute neforgesebla etoso 
- kuŝi sur herbo, maĉeti frambon kaj aŭskulti prelegon aŭ ion pridiskuti. Por ion klarigi 
homoj (dank’ al infekta ekzemplo de Kostja Vihrov) uzis strobilojn, kiuj ja abundas en la 
loko, - strobile oni, interalie, pridiskutis la novan stmkturon de REJM kaj la novan 
koncepton de SEJT. 

Vesperaj programeroj estis paroligaj kaj gajaj. Preskaŭ ĉiutage iu teamo faris “radi- 
elsendon” - 10-15-minutan sonbendon kun resumo de la tago. Ege bone funkciis! Indas tion 
transpreni al aliaj rcnkontiĝoj. La slava pagana festo de Ivan Kupala pasis plene en 
Esperanto. Dum unu el la vesperoj okazis ludo “Ho, feliĉulo!” - per si mem ne tro freŝa 
invento en Esperantujo, multaj ludas ĝin eĉ en siaj lokaj kluboj. Tamen la gvidanto (talenta 
artisto Danil Kapitonov) sukcesis fari veran spektaĵon el la konkurso. Rezulte Kostik 
Malasajev el Tomsk gajnis 50 kopekojn (li, aĉ!, ne sciis, ke SEJT-oj iam nomiĝis BET-oj), 
Slavik Ivanov el Peterburgo gajnis lOrublojn (la ulo pridubis, ke Valentin Melnikov 
sukcesis traduki la romanon “Eŭgeno Onegin”) kaj Aleks Kadar el Epinal (Francio) iĝis la 
absoluta gajninto, respondis ĉiujn demandojn kaj ricevis 50 (imagu vi nur!) rublojn. Tute 
elstara (konsiderante la prepartempon) estis KGS, kiun la organizantoj plivigligis per 
elementoj de “Kuru-Kuru”. Impresis ankaŭ la adiaŭa koncerto (tute malkutime 

neendormiga: Kostik la Tomska kaj Etulinka brile sukcesis fari ĝin tia per siaj gajaj voĉoj 
kaj neatenditaj - eĉ por la artistoj - koncerteroj). 

Multaj esperantistoj estas grandaj ŝatantoj de folkloro kaj lokaj kulturoj - do ĉe Vetluga 
ni havis bonegan interkulturan koncerton. A1 la tendaro, iam mez-OkSEJT-e, venis el Niĵnij 
Novgorod muzikbando “Procionoj” (“Racoons”) - la knaboj (kaj la bando konsistis ĝuste el 
tri knaboj) ludis gajajn melodiojn de foraj Irlando kaj Skotlando. La tuta halo dancis, 
aldanciĝis ankaŭ la ripozejanoj, kiuj ekŝatis esperantistojn dank’ al la gaja vespero, kiun ni 
donacis al la ripozejo. Fakte ni multe amuzis la lokanojn: sen OkSEJT la vivo en la ripozejo 
estus tute teda... 

Kelkaj “livaj” ripozejanoj tiom sukcesis en siaj etnografiaj studoj pri la Esperanto- 
medio, ke fakte iĝis tendaranoj. La plej fama el ili estas Anton el Niĵnij Novgorod, kiu 
hazarde trafis nian feston de Ivan Kupala kaj evidente enamiĝis al Esperanto (aŭ al niaj 
knabinoj) tiom forte, ke poste venadis ĉiutage al ĉiuj tendaraj programeroj (kaj speciale al la 

kurso de Esperanto). 

Tamen pri Esperanto. OkSEJT-42 iĝis sendube unu el la 
plej esperantistaj tendaroj de la lastaj jaroj. En la 
intertendejo kaj ĉe la ĉefa lignofajro regis strikta lingva 
disciplino. Dank’ al severaj riproĉoj de Vitalik Malenko kaj 
(certe!) dank’ al la kurso de Ljoŝa Besĉastnov eĉ 
komencantoj iel-tiel parolis. La disciplinon helpis ĉeesto de 
du eksterlandanoj: Aleks (Francio) kaj Ivo (Nederlando). 
Ilia ĉeesto forigis la stultan sloganon de krokodiloj kaj iliaj 
kunsopirantoj: “Ni praktiku Esperanton nur en intemacia 
medio! Lingvojn lernu la lingvisto!” Gravas, ke Aleks ĉiam 
insistis je traduko de krokodilaĵoj (dum Ivo ŝajne jam 
alkutimiĝis al sonado de la fremda lingvo - espereble tio 
okazis dum liaj biciklaj vojaĝoj, sed ne dum msiaj E- 
aranĝoj). 

Guste la lingva sukceso de la tendaro kondukis REJM- 
on al la decido ŝanĝi la koncepton de SEJT, fari ĝin 
sekvajare pli tenda, pli instma, pli lingva. Tiun ideon subtenis, inter aliaj, ankaŭ la Paĉjo de 
SEJM/REJM Anatolo Gonĉarov. Indas emfazi, ke post la enkonduko de REJM-ekzameno 
(nepra por ĉiuj aliĝantoj al REJM) lingva sukceso eksignifis ankaŭ la movadan sukceson - 
dum ĉi-OkSEJT REJM sukcesis kelkobligi siajn vicojn kaj en tiu granda konsisto fari eble la 
plej sukcesan konferencon dum kelkaj lastaj jaroj. 

La Amikan Rondon oni faris vespere, ĉar multaj planis forveturi la sepan jam fmmatene. 
Matene ne sufiĉis aŭtoj, multaj hastis, kelkaj foriris perpiede - la disiĝo estis hela, samkiel la 
mateno, sen lannoj, nur kun bona tristo en la koro. Ja ni ankoraŭ renkontiĝos. Ja ni faros 
multe da utilaj aferoj kune. Gis revido! Gis revido! Gis revido... 

Lena Maslova (Dimitrovgrad), Tanja Melnikova(Ĉeboksari), Varja Muraŝova (Peterburgo) 
koinpilis, priiaboris kaj aldonis la tekston SLIvanov (Peterburgo) 

OkSEJT kun arbarai spicoi 

A1 mi tre plaĉis la OkSEJT-a vivo. Mi bedaŭras tamen, ke ĝi daŭris nur 10 tagojn. Ciu 
tago pleniĝis per interesaj eventoj, konatiĝoj kaj agado. La loko mem estis rimarkebla - 
kvieta rivero, sabla plaĝo, arbaro kaj forbmlinta kampo, kie ni renkontis sunsubiron. Tre 
bonegas, ke la tendaranoj loĝis en tendoj. Kaj eĉ pli mi sopiras pri lignofajra manĝaĵo kun 
branĉetoj, folietoj kaj aliaj arbaraj spicoj. Mi plej bone memorfiksis la kurson de Ljoŝa 
Besĉastnov kaj malplej bone - REJM-lernejon. 



Slavik Ivanov laboris ankaŭ fizike 

Grandan dankon al tiuj, kiuj organizis vesperon de irlanda muziko - ĝi estas 
neforgesebla, ĝi restos kun mi por la tuta vivo! Kaj tiu belega nokto de la “Angla klubo”! 
Sub la stelplena ĉielo aŭdeblis angla parolado kaj kantoj de “Beatles”. Dum tiu OkSEJT-a 
vivo kreskadis grandega sento de dankemo al Vitalik Malenko por... 

Ciu alia KGS kompare al la OkSEJT-a simple “ripozas”, des pli ke nia teamo “TERO” 
superis ĉiujn! Tamen dum KGS nin tre timigis Danilka Kapitonov - li foriris kolekti 
strobilojn, kaj aperis penso, ke li... batalas kun lokanoj. Sed feliĉe onidiro evidentiĝis 
malvero: Danilka revenis viva kaj sana. E1 ĉiuj prelegoj la plej interesa por mi estis tiu de 
Vladimir Samodaj. Tre belegis la fotoekspozicio. Kaj kiom multe da masaĝo estis dum la 
aranĝo! Por iu ajn parto de korpo! 

Jelena Alopina (Kovrov) 

“Aha, tiu... kun REJM-lernejo...” 

1. Cio estis pli-malpli la sama, sed ial la aranĝo estis mirakle bona. Mi ne jam scias, kiu 
estis la senco de la afero por mi - sed la espero, ke la senco aperis kaj maturiĝis, lulas mian 
koron. Gi estas, verŝajne, la plej grava por mi rezulto: mi eĉ ne volas dume elspiri vortojn 
pri iuj estontaj agoj - por ne fortimigi la sencon. 

2. A1 mi plaĉas, ke rememorante la aranĝon oni tuj diros “aha, estis tiu... nu... kun 
REJM-lernejo”. Krome, min ĝojigas rememoroj pri - jam nekutime - multhoraj (kaj/sed 
fmktodonaj) E-kursoj. Laŭvoje mi volus refoje danki ĉiun mian kursanon pro la entuziasmo 
kaj pacienco (kvankam la du aferoj antaŭe ŝajnis al mi iom nekunigeblaj). 

3. Fari ion ajn kun/en tiu varma teamo estis interese kaj agrable - duoble pli agrablas la 
sukceso de tiu “io ajn”. Temas, certe, ne nur pri TOK kaj pri Vitalik persone, kun kiu(j) mi 
kunpasis multan tempon, - kaj ne nur pri Anatolo Gonĉarov, kun kiu mi ne multe 
konversaciis, sed kies ĉeesto senteblis por mi kaj multe helpis. Temas preskaŭ pri ĉiu homo 
en la adres-listo. 

4. Pri la okazintaĵo oni rajtas uzi la vorton “etoso”, sed mi dims, ke certe evidentiĝis 
specife bonaj kondiĉoj por certaj specifaj bonaj trajtoj de la homoj. Nemultaj kaj certaj 
trajtoj de multaj homoj samtempe. Relative multaj, memkompreneble, sed valoras ankaŭ la 
kvalito. Kompare kun la etoso mi povus tute ne mencii la malbonaĵojn, sed... 

5. Mi finu, tamen, per iom da minusaj impresoj - ĉefe la organizaj: dum kaj antaŭ la 
tendara tempo nemalmultis marĉecaj makuloj sur la organiza vojo - tio povus esti 
rimarkenda kaj akuzenda, sed kulpigi la gajnon malutilas (ĉar ne eblas disŝiri la gajnon de 
ties cirkonstancoj). Inter sendube streĉigaj ĉirkaŭaĵoj de la tendaro mi nomus, verŝajne, nur 
ebrian intereson de lokanoj - feliĉe, estis ne tiom da agoj, kiom da streĉoj kaj prizorgoj. La 
problemo jam iĝis kutima por niaj aranĝoj - kaj tio respegulas ne nur la distancon inter la 
medioj, sed ankaŭ la distanciĝon - ni ofte similas al beboj, kiuj kaŝas sin sub litkovrilo en 
brulanta domo... brulanta lando... brulanta mondo. 

Aleksej Besĉastnov (Moskvo) 

MLM-oj el la tendaro 

Antaŭa rimarko: MLMestas mia Esperanta traduko de la angla SMS, kaj tiu mallongigo 
signifas MalLonga Mesaĝo. Jena raporto formiĝas el pluraj MLM-j, kiujn mi povintus skribi 
dum la aranĝo, se tie eblintus havi aliron al telefonreto por poŝtelefonoj. 

De la 28.07 ĝis la 07.08.2002 mi pasigis 10 tagojn en OkSEJT-42, Okcidenta Somera 
Esperantista Junulara Tendaro. Kvankam tiu aranĝo al mi malpli plaĉis ol EoLA-14 en 
Ceboksari, mi tre ŝatis multajn aferojn, elinter kiuj mi priskribos la sekvajn: 

La kadron. La tendaro estis tre proksime de la rivero Vetluga, unu horon piede de la 
stacidomo Vetluĵskaja, kiu situas 3 horojn for de Niĵnij Novgorod (kiu estas 7 horojn for de 
Moskvo per la nokta trajno). Resume la vojaĝo tre longis kaj tre daŭris, sed la ejo tre belis, 

kiam la vetero bonis. 

La vesperan programon. Kiam vespere estis io programita, tio estis tre plaĉa. Estis 
interalie team-ludoj, konkurso “Ek, knabinoj!”, KGS, “Ho, Feliĉulo!” (tiu ludo en Francio 
nomiĝas “Kiu deziras gajni milionojn?”), Ivan Kupala kaj kostuma vespero, gitar-kantoj kaj 
-muziko ĉe lignofajro, konkurso de MalbelLegado... 

La rusajn trinkaĵojn. Vi certe pensas pri vodko. Tute ne! Bedaŭrinde aŭ ne, mi trinkis 
ege malmulte da vodko tie, nur la lastan tagon eblis drinki iom da. Generale dum manĝoj 
trinkeblis teo, “ĉaj”, kiun mi tre ŝategas nun, kaj kafo, ĉokolado, kompoto ktp. 

Konatiĝon kun pluraj konindaj homoj. Ciujn ilin citi ne eblus, kaj incitus la aliajn. 
Cetere, multe da in-citado necesus. 

Novajn Esperanto-kantojn, kiujn mi tie plezure aŭdis, ekz. tiun, kiu enhavas “sonas ja ja 
jupi jupi ja”. 

La eblon ajna-momente baniĝi kaj naĝi en la tut-proksima rivero, tage aŭ nokte, kiam 
programo ne plaĉis aŭ simple ne estis. 

La gean ŝvitbanejon. Sen drinkaĵoj ĉi-foje, sed gea! Domaĝe, mi ne povis porti 
okulvitrojn ene. Tamen tre agrablis ŝviti, laviĝi kaj puriĝi tie. 

La diligentecon de rusaj samideanoj. Plej ofte ili ne krokodilas. Onidire, nur unufoje 
krokodilis la ĉeforganizanto, kaj post tiam aĉiĝis la vetero. 

Minusaj punktoj estas i.a. la multegaj kuloj, kiuj min atakis de la komenco; la vetero, 
pro kies aĉiĝo aŭguste mi malvarmumis; la foje iom malriĉa taga programo; la foresto de 
diskoteko; kaj aliaj ne citindaj. Sed certe pri la du ĉefaj minusoj, ne alriproĉu la 
georganizintojn, ili ne kulpas! Do, estis mia frapista raporto pri aranĝo, kiun mi tiamaniere 
resumus: interesa, plusa kaj minusa, varma kaj malvarma, ne okcidenteca, sed somera, 
Esperantista, junulara, tendara. Unuvorte: spertinda ! 

Aleks Kadar (Francio) 

Tio similis la iaroin 1960-ain... 

Dum la lastaj du jardekoj mi tre malofte vizitadis E-tendarojn. Kaj jen tute hazarde, ĉar 
subite ricevis dusemajnajn feriojn, mi vizitis OkSEJT-42. Gi devus jam esti la 44-a, tamen 
pro diversaj kaŭzoj du tendaroj ne okazis... Cu ĝi plaĉis al mi aŭ ne plaĉis, jen la demand’. 
Mi dim sincere: plaĉis. 

Kial plaĉis? Car ĝi memorigis al mi la mirindan pasinton de niaj junularaj tendaroj en la 
jaroj 1960-70-aj. 

Veninte en la tendaron mi trovis, ke konas preskaŭ neniun. En ĝi estis multaj novuloj, 
kiuj preskaŭ ne posedas E-on. Sed estis ankaŭ multaj aliaj, kiuj posedas ĝin bonege, kiuj 
kreas la saman - jam forgesatan etoson de amika atmosfero, de serioza laboro kaj ripozo, 
diskutoj, lekcioj, lemado lingva kaj primovada, distroj, ĉelignofajra kantado, koncertoj... 

La nuna E-junularo en tute novaj kondiĉoj estas ne malpli inventema, ol estis nia 
generacio antaŭ 3-4 jardekoj, kaj ne malpli agrablaj personoj ĝin konsistigas. Nur unu 
momento estas malaprobinda - la nedisciplinemo organiza. Oni perdas troan tempon pro la 
konstanta malfruiĝo de la planataj programeroj. Mi opinias, ke komenci necesas ĉiam je la 
planita horo-minuto. Se atendi malfruiĝantojn por pliarigi la partoprenantojn, oni 
alkutimiĝas al la penso: mi ne rapidu, ĉar egale oni komencos pli malfme. Iuj grumblis pri 
tio, ke estas en la tendaro tro da ruslingvaj programeroj. Mi dim malgmmble: kial ne? Kial 
ne klarigi al la novuloj mslingve ion el niaj movadaj principoj, el nia historio kaj kulturo, por 
ke ili pli bone komprenu la esencon de nia sankta afero, se ili dume ne maturas aŭdi tion en 
E-o? Oni gmmblas ankaŭ pri tio, ke organizo de aparta junulara tendaro splitas la koheran 
msian E-movadon, ke ne sufiĉas fortoj por tendaroj apartaj. Tamen la fortoj sufiĉis. Rrom 
tio, tiuj apartaj tendaroj havas diversajn taskojn kaj permesas al pli da personoj plonĝi en la 

tendaran atmosferon. Ekzemple mi ne havis tempan eblon aperi en EoLA, nek en IvERo, 
nek en RET, sed malgraŭ la nekongruo aĝa, ĉar mi ja estas samtempulo de dinosaŭroj en 
junulara tendaro, mi ĝuis la bonaniman etoson en la nova generacio de esperantistoj. 

Mi dankas la organizintojn kaj la partoprenintojn. 

Vladimir Samodaj, esperantisto ekde 1958 (Moskvo) 

Eĉ pli serioze... 

Mi plej ŝatis REJM-lernejon - en tiu parto, kiu interesas min: pri Esperanto en Interreto 
kaj publikaj rilatoj. Laŭ mi, la ideo de Vitalik Malenko pri instrua tendaro ekrealiĝis jam ĉi- 
foje. A1 mi plaĉis, ke OkSEJT estis tenda - tiel pli gajas, kiam ne tro malvarmas. La distra 
programo estis tamen malriĉa. Por sekva fojo mi proponus eĉ pli serioze rilati al preparado - 
komenci ĝin ne en majo, sed antaŭ jaro, kiel oni kutime faras organizante aranĝojn en 
eksterlando. Tiam ĉio estos vere bone preparita. 

Stas Tolokoljnikov (Ivanovo) 


REJM ANONCAS 2 KONKURSOJN! 

ĈU VI VOLAS ESTISCENARISTO DE FILMO? 

Tio estas ebla afero, ĉar sekvasomere, dum RET-03 okazos surbendigado de filmo en 
Esperanto! Iu el ni iĝos reĝisoro, tiu homo kolektos aktorojn, iu iĝos teknika redaktoro, iu - 
sufloro, kostum- kaj ŝminkfaranto... Sed loko, kostumoj, aktoroj - tute ĉio dependos de la 
scenaro! Do nun ni anoncas konkurson pri la plej interesa scenaro! Pensu, pri kio povas esti 
la filmo - ĉu pri nunaj tagoj, ĉu pri foraj tempoj? Kie okazos ĉio? Aŭ, eble, ni ludos nin 
mem? Sendu al <sony@mail.icomtex.ru> VIAN SCENARON! La aŭtorojn atendas 
FORFLUGIGAJ PREMIOJ! 

TASKO POR KREEMAJ HOMOJ 

Arta sekcio de REJM ekas novan projekton - periodaĵon, kiu enhavos verkojn de junaj 
esperantistoj - versaĵojn, prozaĵojn, desegnaĵojn, scenarojn kaj tiel plu. Sed dume nia estonta 
almanako ne havas nomon. Cu vi havas iujn ideojn? Sendu ilin al ni! La aŭtoro de la plej 
bona nomo ricevos premion! La adreso estas: <sony@mail.icomtex.ru>. 

Amike via, arta sekcio de REJM 


Post REJM-konferenco en OkSEJT aperis midte da novaj REJM-membroj, kaj estis 
elektitaj kelkaj agadkampoj. Nun ĉefoj de la agadkamoj rakontas pri siaj ideoj kaj planoj. 

Sonjo Sejnina, kunordiganto de la arta sekcio <sony@mail.icomtex.ru> 

Se vi ŝatas arton, ni invitas vin al la arta sekcio dc REJM! Kreado estas, verŝajne, unu el 
la plej interesaj aferoj en la vivo. Pro tio aliĝu kaj ĝuu! Jam aperis kelkaj ideoj. La unua 
estas eldonado de periodaĵo kun kreado de junaj esperantistoj. Se vi verkas, pentras, 
desegnas - bonvolu sendi al ni viajn verkaĵojn! La dua projekto estas surbendigado de filmo 
dum RET (legu plian informon supre). Aperis ankaŭ penso pri la interurbaj koncertoj (ĉu 
dum iuj E-renkontiĝoj?). Se vi havas ankoraŭ ideojn, proponojn, preton interese kunlabori - 
bonvenon, geamikoj! Speciale por komunikado de la arta sekcio funkcias dissendolisto ĉe 
<yahoogroups>. 

Lena Maslova, kunordiganto de la agadkampo Novaj membroj 
Karaj gesamideanoj! *Novaj membroj* estas nova agadkampo en REJM. Gia celo estas 
helpi al homoj, kiuj volas realigi sin en E-agado, fari tion pere de REJM kaj por REJM. Laŭ 

mi ĝi havas 2 laborliniojn: 1. kun mcmbroj de REJM; 2. kun potencialaj membroj. En la 
unua laborlinio vi havas grandan teritorion por agado - gravega afero estas kunigi REJM- 
anojn por ke ili sentu sin komforte, estu aktivaj. Rezulte la homoj kreskos kaj REJM iĝos pli 
laborema, pli kapabla. Por tio vi povas esti aktiva mem kaj aktivigi homojn por viaj 
projektoj. Eblas organizi diskutklubojn, dissendi gratulojn al REJM-anoj okaze de festoj, 
elpensi inicadojn kaj organizi ilin por la novuloj. Por la dua laborlinio vi povas elekti 
laboron kun eksmembroj de REJM (estos bonege, se ili revenos kaj aktivos!) aŭ laboron kun 
potencialaj membroj. Eblas trovi homojn en viaj kluboj kaj dum E-aranĝoj kaj rakonti al ili, 
kio estas REJM, por kiuj celoj ĝi estis kreita, kiel ĝi povas helpi al siaj membroj kaj kiel ili 
povas helpi al REJM. Gis la fino de 2002 estas planate: 1. verki gvidlibron por REJM-anoj; 
2. kolekti homojn por 2003 (nunajn, novajn kaj eks-membrojn). Cu vi povas proponi ion 
interesan? Ni kapablas fari REJM-on pli forta kaj helpi al homoj trovi sin en ĝi. Ideoj 
bonvenas! 


Slava Ivanov, kunordiganto de la agadkampo Informado 

Kion celas nia informado? Gi celas la inteman publikon (esperantistaron) kaj la 
“eksteran” mondon - do pro tio REJM havas du agadkampojn: pri intema informado kaj pri 
la ekstera. La du tipoj sufiĉe diversas: 

- Ekstera informado postulas bonan regon de etna(j) lingvo(j) (enlande plej ofte 
bezonatas la msa, sed funkcias nemalbone ankaŭ informado en “minoritataj” lingvoj). La 
informanto devas logi la publikon, sed ne forpuŝi ĝin per nelertaj frazoj, politikeskaj 
esprimoj kaj simile. 

- Intema informado postulas bonan posedon de Esperanto. Samtempe la informanto 
devas bone koni ĉiujn realaĵojn de E-mondo. Krome li estu bona “familia” verkanto - la 
tekstoj devas esti varmaj kaj etosplenaj. Se temas pri aranĝoj de REJM, bezonatas loga 
reklama stilo. 

Ne nur spertuloj estas valoraj en nia informado. Pensoj de ajna persono, bone 
prilaboritaj, povas iĝi bona logaĵo por la ekstera publiko aŭ substreki gravajn punktojn dum 
la informado interna. Ekzemple skribaj mallongaj impresoj de OkSEJT-partoprenintoj multe 
helpis en kompilado de informartikoloj pri la aranĝo. 

Kion ni nomas “informado”? Temas ne nur, ekz., pri gazetaj artikoloj. Vi povas identigi 
vin kiel anon de nia agadkampo, se vi rakontas pri Esperanto al viaj geamikoj, parencoj, 
konatoj ktp. Vi povas mencii Esperanton en amika babilado, en retaj fommoj ktp. Certe 
necesas tion fari lerte kaj atente. Por akiri tian sperton ekzistas pluraj “lerniloj”, kelkajn 
disvastigos ankaŭ ni inter niaj REJM-membroj. 

Se vi almenaŭ iam revetis iĝi ĵurnalisto, realigu vian revon: iĝu ano de informaj 
agadkampoj de REJM. Ajna via materialo povas trovi lokon en esperantlingvaj aŭ 
etnolingvaj informiloj. Ne preteratentu eblojn publikigi ion en loka kaj regiona gazetaro. 
Verki kapablas ĉiuj. Tamen, se vi ne kredas je viaj fortoj, vi povas peti viajn sam-REJM- 
anojn helpi post-glatigi vian tekston. 

Ne estu avaraj egoistoj. Inventu novajn vojojn. Kreu novajn ideojn. Popularigu REJM- 
on kaj Esperanton. 

Danil Kapitonov, kunordiganto de Financa agadkampo 

Jen planoj de la Financ-gmpo. 

1) Aktivigi REJM-financan gmpon. Enigi tien multajn amikojn kaj volontulojn: 
Kapitonov D., Kozlov A., Vihrov K., Lisina A., Sudakova A., Panina J., Juravljova J., 
Grigorjevskaja N. 

2) Kontribui al pli rapida registriĝo de la organizo por posta verkado de projektoj. 

3) Varbado de patronoj kaj sponsoroj. 

4) Ellabori kotizsistemon. 

5) Ekigi laboron por aperigo de diverscelaj fondusoj (OkSEJT, Evoluo, Helpo al novaj 
grupoj). 

6) Vivigi sistemon de Aŭkcioj dum E-aranĝoj por enspezado. 

7) Pripensi aliajn monakirajn eblojn. 

8) Elekti kasiston. 

9) Verki la libron “Financa politiko”. 

Nun la plej grava tasko estas kunlaborigi homojn, funkciigi la fmancgrupon. Kaj tiam ni 
kune laboros por efektivigo de la plano. Viaj ideoj/proponoj? 

Aleksanr Blinov, respondeculo pri la agadkampo Instruado 

Prioritate: 

1. varbi gejunulojn por instruado de Esperanto (dum la jaro), kreante kun tiuj labortea- 
mon aŭ komisionon pri instruado (dum la jaro); 

2. establi retan (kaj eventuale ĉeestan) kurseton pri bazaj prinicpoj de lingva instmado 
(dum aŭtuno); 

3. kunlabore kun la seminaria laborgrupo okazigi seminarion pri instmado; 

4. informi junajn instmistojn pri novaj metodlibroj por instmado (dum la jaro); 

5. zorgi pri la instmado dum OkSEJT. 

Vitalik Malenko, kunordiganto de REJM, 
respondeculo pri la agadkampoj Amasaj aranĝoj, Seminarioj, Kluba laboro 

Karaj amikoj! 

Mi ŝatas prezenti miajn ideojn ligitajn kun 3 agadkampoj de REJM: Amasaj aranĝoj, 
Aktivul-Trejnaj Seminarioj (ATS) kaj Kluba laboro, kiujn mi nun estras; plus iom pri la 
planoj ligitaj kun REJM ĝenerale. 

Amasai aranĝoi, Inter kelkaj amasaj aranĝoj de la jaroj 2002-2003, nomc REK, EolA, 
OkSEJT, RET REJM intencas ĉeforganizi OkSEJT kaj kunlabori pri junulara programo de 
RET. Certe ni ankaŭ ŝatus helpi pri EoLA, sed dumc ne vidas realajn eblojn tion fari (krom 
informaj). Jam ni komencis labori pri OkSEJT. La koncepton ni priskribis en la antaŭa 
numero de REJM-info. En septembro ni pridiskutas la lokon kaj datojn kaj en oktobro 
parolos pri instmado (ĉefa linio de la aranĝo). Ni strebos inviti komencantojn de eksterlando 
(plus bonvenas eksterlandaj esperantistoj). Certe la tendaro estos ne tradicia. Pli proksime al 
vintro ni ekigos laboron pri RET. Dum TERo ni pridiskutos interesojn de junularo kaj 
apogante sin je tiuj scioj provos jam ellabori kelkajn programerojn. Ajnaj proponoj 
bonvenas. Bonvolu memori, ke por OkSEJT bezonatos instruistoj plus organizantoj. Via 
helpo estas bonvena! 

ATS. Por la sekva jaro estas planataj minimume du seminarioj por aktivuloj: unu - por 
instruistoj (februare) kaj unu - por ontaj organizantoj de OkSEJT-RET (maje). Estas tre 
grave por ni, ke OkSEJT-43 pasu sukcese. Kaj sukcesa ĝi estos, se sukcesos instmado, 
aperos novaj esperantistoj. Pro tio ni multe da atento donos al nivelo de la instmado. Por tio 
servos ATS por instmistoj, kiun ni organizos febmare (en oportuna periodo). Kaj por homoj, 
kiuj pretas ogranizi OkSEJT kaj helporganizi RET, ni faros specialan seminarion komence 
de majo. Tie ni detale pridiskutos la programon de OkSEJT kaj niajn programerojn de RET. 
Certe vi povas helpi organizi ambaŭ ATS. Denove bonvenas volontuloj! 

Kluba laboro, Unu el la plej gravaj taskoj de REJM estas plifortigi laboron de lokaj 
kluboj kaj anoj. Kaj ĉi tasko estas la plej malfacila. En la planoj estas komuna (kun Aleksej 
Kuznecov) laboro pri speciala dissendo por klubgvidantoj kun pretaj materialoj por interesaj 
kunvenoj. Nun ni esploras Esperantujon por ekscii, kie povas esti bezona tiu helpo. Sed 
tempoj ŝanĝiĝas kaj ni devas per aliaj okuloj rigardi al kluba laboro, ol ni (oni) rigardis 

antaŭ 20 jaroj. 

Generale. Kiel ĉefan taskon de ĉi-jara komitato mi vidas jenan: fari ĉiun REJM-anon 
aktiva esperantisto. Mi ŝatus, ke ĉiu juna esperantisto komprenu la celojn de Esperanto, 
trovu por ĝi ĝustan lokon en sia vivo. Pluse mi ŝatus, ke Esperanto montru sian intemacian 
signifon. Kaj tio eblos, se ni sukcesos pli aktive kunlabori kun diversaj eksterlandaj E- 
organizaĵoj, se eksterlandanoj venos al niaj aranĝoj. Kaj se ni tamen decidos organizi IJK, 
tio ankaŭ estus serioza ŝtupo por evoluo de Esperanto en nia lando kaj en junulara E-mondo. 

KION MI FAROS EN REJM 

Dum OkSEJT post sukcesa pasigo de ekzamenoj al REJM aliĝis multe da novaj 
membroj. Multajn interesas la demandoj: Kio estas REJM? Ĉu iuformala organizaĵo? Ĉu 
seriozajpridiskutindaj demandoj? Ĉu ĉiujara konferenco? Eble, ĉio tio estas vero, sedsepli 
ĝenerale diri, REJM estas ni ĉiuj Kaj REJM-a agado estas ĝuste tio, kion faras NI. Jen 
kion REJM-anoj diras pri siaj planoj en REJM-a aktivado. 

Polina Vasilejko (Niĵnij Novgorod): Mi volas verki Esperanto-kantojn kaj elpensi E- 
ludojn. Mi povas kontribui al prilaborado de muziko por E-muzikaĵoj. 

Uljana Smarova (Kostroma): Mi ŝatas simple propagandi Espcranton ĉie. Ankaŭ min 
allogas instmado. Mi jam provis gvidi paroligajn E-kursojn kaj kursojn por komencantoj en 
nia Kostroma klubo, kaj volas daŭre aktivi tiudirekte. 

Sergej Tureckij (Novoĉeboksarsk): Mi povas helpi pri realigado de projektoj en 
labordirektoj de REJM. Mi jam pretas kunlabori en la arta sekcio. Mi povas helpi pri teknika 
parto en organizado de io. Simple proponu al mi! 

Anja Mustafina (Ĉeboksari): Min interesas instmado. Mi ŝatus ekscii pri diversaj 
metodoj de lingva instmado, kaj en estonto okupiĝi pri ellaborado de novaj instrumetodoj. 
Ankaŭ arto tre allogas min. Se estos tiu surbendigado de filmo dum sekva RET, mi volus 
aktori tie. 

Aleksatulr Gerasimov (Niĵnij Novgorod): Mi ŝatus labori en du direktoj: lingva 
instmado kaj eksteraj rilatoj. Ekzemple, mi proponus pli intense allogi eksterlandanojn al 
niaj aranĝoj - provi tiel kontakti ilin, ke ili ekvolu veni. 

Maŝa Jukolina (Ivanovo): Mi volus pere de Esperanto instmi aŭ organizi ion ligitan 
kun filozofio, historio kaj komunikado - mi pensas, tiuj kampoj estas interesaj al multaj 
homoj. Ekzemple nun ni realigas la projekton “HIERAU” - tio estos historia E-renkontiĝo 
far nia klubo (atendu plian infomon baldaŭ!). Kaj mi ŝatus ankaŭ okupiĝi pri io arta. 

ĈU ESPERANTUJO ESTAS LOKO POR RIPOZI AŬ POR LABORI? 

Tiun-ĉi demandon ni pridiskutis rete. Legu kaj konsentu aŭ malkonsentu! Viajn opiniojn 
bonvolu sendi al <sony@maiI.icomtex.ru> . 

Aieks Kadar (Francio): Tiu ĉi demando memorigas al mi unu el la temoj, kiuj estis 
pridiskutata dum la pasinta OkSEJT-42 pri la venonta OkSEJT... Laŭ mi Esperantio estas 
loko por amuziĝi! Sed por amuziĝi inter Esperanto-parolantoj. Tio estas, la baza kondiĉo 
estu ke homoj sufiĉe bone parolas Esperanton. Tamen, dependas ankaŭ, kion oni nomas 
Esperantio. Cu estas aranĝo? aŭ ĉu estas nia ĉiutaga mondo? En ĉiutaga mondo endas 
esperantigi homojn, por ke ili partoprenu en aranĝo. Tio estas, endas labori. Kaj poste, dum 
la aranĝo, la homoj rajtos ripozi. Sed ni ne forgesu, ke se kelkaj homoj deziras amuziĝi, 
labori, pigrumi, devas esti aliaj homoj, kiuj laboros, preparos, organizos la aranĝon, helpos. 
Se ĉiuj ripozus kaj neniu laborus, kio okazus? Generala fuŝado! Ne ĉiu povas samtempe 
ripozi. Solvo al tiu problemo estus, ke alternus ripozantoj kaj laborantoj. Unu tagon iu 

laboras, sekvan tagon ŝli ripozas, kaj farus inverse alia homo. 

Laci Neniam (Dolgoprudnij): Cu Esperantujo estas loko por ripozi aŭ por labori? Por 
mi ĝi estas, unue, la ebleco labori lige kun mia cerbo. Tio signifas, ke mi multon povas ĉerpi 
el amikado kun esperantistoj, ĉar pluraj el ili estas tre kapablaj kaj talentaj - kaj pro tio 
laboro kun tiuj homoj ebligas multon fari kaj por mia cerbo kaj ankaŭ por nia societo... Kaj 
certe de tempo al tempo ankaŭ ni ripozas en Esperantujo. Tio normalas, ja esperantistoj 
plejparte preferas amiki nur kun esperantistoj kaj absolute ne ligi sin kun aliaj organizaĵoj, 
tamen kiel normalaj (pli-malpli) homoj ili certe devas ripozi. Kaj se ili ne volas ŝanĝi la 
organizaĵon ili ripozas inter esperantistoj... 

Andrej Grigorjevskij (Snmerija): Esperantujo estas loko por ripozi laborante por 
agrabla afero. 

Nirab Kayastha (Nepalo): Mi persone pensas, ke Esperantujo devas esti, plejparte, 
laborloko, sed ne en iu peza senco. Lernante E-on, ni ĉiuj (ĉu ne?) kantas, ludas, partoprenas 
diversajn aranĝojn, mallonge dirante - ripozas. Sed post bazaj kursoj, por tiuj, kiuj ĝis fino 
restas, aperas la demando - kion fari kun la kono de tiu ĉi nova lingvo? Kie uzi ĝin? La 
problemo, kiu koncernas la malaperadon de gelemantoj el kursoj, realas ankaŭ ĉi tie, en 
Kathmandu, Nepalo. Sed alia problemo estas tio, ke eĉ komence la dezirantoj lemi E-on ne 
multas. Do, kiel ni povus iel montri - al tiuj, kiuj venas kaj restas - ke post la 
lemado/kantado/ripozado E-o fakte estas serioza afero? Bv korekti min, se mi malpravas, 
sed mi pensas ke ni ne fam E-klubojn kaj kunvenejojn babilejoj. Sanĝi ion en la granda 
skalo, povas esti, malfacilas; ni fam ion loke. Kaj ne nur ni dancu kaj ludu. Sed ankaŭ 
ripozo tre gravas por la konstmiva pensado. Kiel diris Mark Tven “Laboro kaj ripozo estas 
vortoj uzataj por difini la saman aferon en diversaj kondiĉoj”. 

Irina Gonĉarova (Odincovo): Esperanto estas loko por ripozi per Esperanto kaj labori 
por Esperanto. Kaj ambaŭ okupoj servu por memevoluo, akiro de nova sperto kaj perfektiĝo. 
Fakte, tion celas StRIGo. 

Stas Tolokoljnikov (Ivanovo): Mi pensas, ke realo estas tia ke por plimulto de homoj 
(ekzemple por mi) Esperantujo estas loko por ripozi, por refleksiĝi, por amuziĝi... loko kie 
ni povas kaŝiĝi de la ĉiutagaj problemoj... Kaj por malmultenombra gmpo de homoj tio estas 
loko por ĉiama laboro... Ideale ĉiuj homoj devas ion fari por aliaj, por la movado... tamen 
estas pli facile nenion fari, nenion scii, nenion voli... simple deziri ripozadon, amuzadon... 
Denove tamen... tio estas ilia rajto ncnion fari... Do, tio ne estas problemo de Esperantujo - 
estas problemo de la homaro: malmulteco de aktivaj homoj kaj multeco de pasivaj 
konsumantoj... Feliĉe en Esperantujo tiaj pigruloj ne restas por longa periodo... kaj ni iam 
povos atingi tian idealon, kiam ĉiuj laboros kaj ripozos samtempe. 

Danil Kapitonov (Ĉeboksari): Esperanto estas vasta mondo. Oni povas trovi lokon tie 
kaj por ripozi kaj por labori. Sed la ideo de E-o instigas nin (verajn E-istojn) aktivi laŭ niaj 
principoj kaj je ili. Kelkaj povas aktivi ĝojante kaj ripozante, aliaj - nur plene doni ĉiun 
tempon al E-o. Respondo al la demando diferencas depende de persono. Mi mem respondas 
jene: mi ĝojas labori en E-ujo kaj laboras tie ripozante. 

Ljoŝa Kozlov (Niĵnij Novgorod): Por mi Esperantujo estas vere ripozujo, kaj tie mi 
povas ripozi aktive per komunikado kun interesaj homoj, per amuzaj aranĝoj. Sed por tio 
necesas: 1. mem iĝi interesa homo; 2. prepari amuzaĵojn; 3. disvastigi Esperanton kaj E- 
kulturon por allogi homojn. Por plenumadi ĉiun punkton necesas labori bedaŭrinde. (Eble 
mi estas pigrulaĉo?) 

Jenja Juravljova (Ĉeboksari): Laŭ mi homoj pli ofte venas al Esperantaj renkontiĝoj 
por ripozo. Tion eblas klarigi tiel, ke unue iuj konatiĝas kun Esperanto kaj kun homoj kaj 
nur poste al ili plaĉas tio kaj ili eniras la E-an movadon. Due, kelkaj homoj simple ne volas 
ion fari kaj venas tien nur por ripozo kaj amuziĝo. Mi opinias, se oni venas al Esperantujo 

nur por ripozo, ĝi perdos ĝian signifon kaj ekestos kiel simpla “tusovka”, kaj finfine ĝi 
malaperos, ĉar komuna laboro kaj komunaj celoj kunigas homojn. Sed laŭ mi Esperantaj 
renkontiĝoj estas ankaŭ bona afero. 

Gudvin (Niĵnij Novgorod): ... Jen mi legis la antaŭajn respondojn. Homoj tiel bone 
scias, kia loko estas Esperantujo. Kaj mi pripensadis la demandon kaj ne povis klare 
respondi. Do, miaj pensoj: Cu Esperantujo estas loko por ripozi aŭ por labori? Kaj loko por 
ripozi de kio? Loko por labori pri kio? Kaj kio estas ripozo? Kaj laboro? Entute, la unua 
ideo, kiu venas mian kapon - Esperantujo estas loko por ripozi. Por ripozi de ordinara vivo, 
de kutimaj aferoj k.t.p., por fari bonajn renkontiĝojn kaj interesajn, amuzajn aranĝojn. Sed 
ne ĉio estas tiel simpla, kiel ŝajnas de unua vido! Ja renkontiĝ-gastigantoj aktive prepariĝas, 
gastoj ankaŭ volas prezenti ian interesaĵon, tra ĉiuj frontoj oni aktive esperantigadas 
amasojn. Kvazaŭ laboro? Homoj lemas Esperanton. Ankaŭ laboras. Cu ne? Sed kio estas 
laboro? Mi alkutimiĝis nomi aferojn laboro, se ili streĉas, malmulte agrablas, tre lacigas, ne 
plezurigas. Cu eblas nomi ion laboro, se ĝi lacigas, kaj ne plezurigas? Ne! Ja estas la vorto 
“ripozo”. Tiam mi komprenas nenion. Aŭ estas multe da masohistoj, kiuj volonte igas sin 
fari laboron, aŭ oni eknomis agrablan tempopasigadon laboro (do, mi ĉiun tagon iras por ke 
de la 7-a ĝis la 16-a horo agrable pasigi tempon, t.e. labori - bonege). Kaj verŝajne 
Esperantujo estas loko por vivi, vivi bone, vivi memdezire? 

ŜERCE 

Kiel tradukiĝas “Vojkovskaja” en Esperanto? 

Mi kaj mia koramikino parolas nur en Esperanto inter ni. Iam ni interkonsentis 
rcnkontiĝi la sekvan tagon ĉe la metrostacio “Vojkovskaja”. Vespere, akompaninte ŝin 
hejmen kaj dezirante certiĝi pri niaj morgaŭaj planoj, mi diris: “Do, kara, ni revidos unu la 
alian morgaŭ ĉe “Savjolovskaja” je la 14-a, ĉu?” (mi evidente misdiris la nomon de la 
metrostacio). Si miris kaj respondis: “Cu vere ĉe “Savjolovskaja”? Cu ne “Vojkovskaja”?” 
Mi, konciiĝinte pri mia eraro, provis ŝerci: “Sed en Esperanto “Vojkovskaja” tradukiĝas kiel 
“Savjolovskaja”, vi povas kontroli en la vortaro!” Ni ĉiam portas Esperanto-msajn vortarojn 
kun ni - kaj, kvankam la ŝerco estis tute stulta, ŝi malfermis sian saketon kaj elprenis la 
vortaron. Mi ege miris kaj tuj diris ke mi ja ŝercis! Poste ni longe ridegis pri tio, sed mi estis 
ĝoja scii, ke ŝi kredas al mi eĉ kiam temas pri la plej nekredeblaj aferoj. 

Oleg Izjumenko (Moskvo) 

EMOCIE 

Antaŭnelonge en la peterburga Rusia Nacia Biblioteko mi tenis en la manoj kaj foliumis 
lernolibron de Esperanto, eldonitan cn la 1930 (aŭtoro E.K.Drezen) 1 . La libro plaĉis al mi, 
transdonis bonan etoson de socialisma entuziasmo... sed subite ie ĉe la vortkunmeto 
“Sennacieca Asocio Tutmonda” min kaptis estimego al la libro. 

Mi ne plu povis vidi libron antaŭ mi, sed vidis pecon de historio. Kies manoj tuŝis la 
libron en la komenco de la 30-aj? Kiom da homoj la libro alkondukis al mallibero? Kie ĝi 
pasigis la Sieĝon? Kiam ĝi denove iĝis mendebla?... 

Leviĝu, en mizer’ dronanta //Sklavar' malsata de la ter’! //Raci' nin vokas indignanta 
//AI mortbatalopro l’ liber’... (kanto el tiu lernolibro). 

Slava Ivanov (Peterburgo) 


1 Supozeble temas pri la libro: 3cnepaHTO. CaMOVTHTCJii, MCJKjivuapojinoi o BcnoMoi aTCJn.iioro niUKa. 
non pc/[. 9.K./lpciciia. 2-e [hjih 3-e] ncnp. n ,1011. in/i. M.-JI., 1923, 1 12 c. (Rim. de la red.) 

SKRIBU AL AVO FROSTO, LI RESPONDOS... ANKAŬ EN ESPERANTO! 

Kristnasko 2002 alvenas kaj, kiel ĉiujare, miloj da infanoj el Kanado kaj la tuta mondo 
skribos al Avo Frosto. Tradicie en Kanado infanoj, kiuj skribas al li en la franca, angla aŭ en 
dudeko da aliaj lingvoj, ricevas respondon el la norda poluso. Nove ĉi-jare la infanoj, kiuj 
skribos al Avo Frosto, ricevos respondon en Esperanto. 

En 2001 la Esperanto-Societo Kebekia (ESK) traktis kun la Kanada Poŝta Servo suges- 
tante la uzon de Esperanto por komuniki kun la esperantlingvaj infanoj de la mondo. La Ka- 
nada Poŝta Servo jesis al la propono de ESK kaj ekde Kristnasko 2002, Esperanto estos inter 
la korespondaj lingvoj, uzataj de Avo Frosto kaj liaj helpantoj, la volontuloj de la Kanada 
Poŝta Servo, por subteni alfabetigon. 

La Esperanto-Societo Kebekia invitas ĉiujn esperantistojn, junajn kaj junkorajn, malk- 
ovri tiun kristnaskan tradicion skribi al Avo Frosto. Simple sendu manskribitan leteron al la 
sekva adreso: AVO FROSTO, NORDA POLUSO, HOH OHO, KANADO - CANADA. 

Avo Frosto preferas manskribitajn leterojn, eĉ se skribitaj de etaj manoj kiuj lernas 
skribi. Ne forgesu klare skribi vian nomon kaj adreson por certigi ricevon de respondo. 

Ni ankaŭ invitas la esperantistojn kaj la esperantistajn organizojn tra la mondo varbi pri 
tio, tiel ke la esperantlingvaj infanoj povu skribi al Avo Frosto ĉi-jare. Por ricevi pliajn in- 
formojn kontaktu nin je <avofrosto@yahoo.ca>. 

Normand F!enry (Kanado) 

P.S. Estas la unua Kristnasko kiam Avo Frosto uzos Esperanton kaj, ĉar li laboras multe 
dum tiu jarperiodo, povas esti ke li iom eraros en la liverado de siaj korespondaĵoj. Ekzem- 
ple, li povus erari pri lingvoj aŭ perdi leterojn. Se bedaŭrinde tio okazos al vi, ne estu tro 
malgaja rilate lin. Anstataŭe sendu retmesaĝon al <avofrosto@yahoo.ca> kaj la Esperanto- 
Societo Kebekia transdonos viajn komentojn al la Kanada Poŝta Servo. Ni bonvenigas ankaŭ 
aliajn komentojn. Feliĉan Kristnaskon! Ho! Ho! Ho! 

RAKONTU PRI KURACLOKOJ EN ESPERANTO 

En aprilo 2003 en Sankt-Peterburgo okazos la 12-a Intemacia scienc-praktika konfer- 
enco “Kuraclokoj, ekologio, klerigo’', dediĉita al la 300-jariĝo de la urbo. La Konferenco 
havos 3 sekciojn: “Kuraclokoj kaj sanigo”, “Ekologio kaj turismo”, “Klerigo kaj entrepren- 
ismo [en la kuracloka-turisma sfero]”. La organizantoj invitas fakulojn fari en la Konferenco 
prelegojn en Esperanto, la tekstoj estas akceptataj ĝis 31.01.03. Interesitoj (precipe en 
kuraclokaj centroj aŭ/kaj havantaj kontaktojn kun ĉi-profilaj fakuloj) petu pliajn detalojn 
(Informa letero Ns 1) laŭ jenaj kontaktebloj: poŝta adreso - profesoro Jurij Aleksandroviĉ 
Matusov, a/ja 9, RU-192281 Sankt-Peterburgo; telefono/fakso - (812) 1782378; reta adreso 
- “por P.I.Zelikman” <bmit@mail.wplus.net>. 

NE PLU FUNKCIOS “MONDA TURISMO” 

Dum 20-29-a de septembro 2002 okazis en Bydgoszcz la 28-a Intemacia Fommo pri 
Turismo, Edukado kaj Kulturo (IFTEK), kiun vizitis pli ol 100 gestudantoj kaj prelegantoj el 
12 landoj de Eŭropo, Azio kaj Afriko (Albanio, Belgio, Bulgario, Germanio, Hispanio, 
Kenjo, DR Kongo, Mongolio, Latvio, Litovio, Pollando kaj Rusio). 

Kadre de la 28-a IFTEK okazis la 4-a Bakalaŭriga Universitata Sesio (BUS) kaj la 22-a 
Pola Studadsesio de la Akademio Internacia de la Sciencoj San-Marino (AIS). La 8-horajn 
kursojn, preskaŭ ĉiuj en Esperanto, gvidis: OProf. Gunter Lobin, OProf. Hans-Dietrich 
Quednaŭ, OProf. Remigiusz Mielcarek, ADoc. Boĵidar Leonov, ADoc. Alicja Lewanderska- 
Quednaŭ, ASci. Ewa Bondar, ASci. Regina Grzebowska, ASci. Andrzej Grzebowski, Aneta 
Bedkowska, Aŭgusto Casquero de la Cruz; krome prelegis kelkaj aliaj. Oni diskutis ankaŭ 
pri Eŭropa integriĝo kaj pri malintegriĝo de la Esperanto-movado. Rezulte de la 4-a BUS 
pliaj dek gestudentoj de la Internacia Studumo pri Turismo kaj Kulturo en Bydgoszcz 
(ISTK) sukcese finekzameniĝis kaj fariĝis bakalaŭroj de AIS. En la studumo studas ĉi-jare 
pli ol 100 gestudentoj el ses landoj de Eŭropo, Afriko kaj Azio - kaj pliaj kandidatoj, kiuj 
volus studi turismikon kaj kulturon aŭ almenaŭ lemi Esperanton, la hispanan kaj polan ling- 
vojn estas bonvenaj, ĉu por la tuta studjaro 2002/2003, ĉu por nur unu aŭ kelkaj semajnoj. 
Elkoran bonvenon! 

La 22-an de septembro 2002 en Bydgoszcz okazis Eksterordinara (13-a) Generala Kun- 
veno de la Internacia Asocio “Monda Turismo” (MT). La asocio fondiĝis en Vieno en 1970, 
kaj ekde 1975 (do dum 27 jaroj, dekfoje elektita) prezidis ĝin Andrzej Grzebowski. Pasint- 
jare pro la septembra terorisma atako en Novjorko malgrandiĝis aviadila turismo. Ci-jare - 
pro ekonomia krizo en Pollando, pro falo de la kurzo de zloto rilate al eksterlandaj valutoj 
kaj pro okazintaj julie kvar tragikaj katastrofoj de polaj busoj eksterlande - je 50% malkre- 
skis ankaŭ busa turismo, pro kio multaj vojaĝoficejoj en Pollando bankrotis. Ankaŭ ĉe “Es- 
perantotur” (Turisma Servo de MT) multaj klientoj rezignis pri la vojaĝoj, kaj aldone la bus- 
kompanioj plialtigis prezojn - kio kaŭzis, ke aŭguste ses busgmpoj de “Esperantotur” ne 
forvojaĝis kaj MT fariĝis nepagipova kaj devis tion anonci al juĝejo petante verdikton pri 
bankroto. Do, ne plu eblis funkciado de MT, kiun 80-procente financis polaj turistoj de “Es- 
perantotur-MT”. Tamen al ĉiuj turistoj, kiuj ne vojaĝis, la asekur-kompanio redonis la tutan 
enpagitan monon, kio estis la plej granda subvencio por MT. Dume por daŭrigi internacian 
Esperanto-turismon estis fondita Internacia Klubo “Esperantotur” ĉe Intemacia Centro pri 
Kulturo kaj Turismo en Bydgoszcz, kiu klopodos transpreni la agadon. Oni elektis jenan 
konsilion de la klubo: prezidanto Andrzej Grzebowski (PL), vicprezidantoj Aŭgusto 
Casquero de la Cmz (ES) kaj Marcel Delforge (BE), sekretario Alojzy Szulc (PL), kasisto 
Paŭlina Barska (PL), membroj Daniela Emler (PL), Anna Gabanska (PL), Halina Gorecka 
(RU) kaj Mara Timermane (LV). Jam aŭtune flugos gmpoj al Aŭstralio, Suda Azio, Cinio, 
Suda Ameriko kaj Meza Ameriko. Do, la Intemacia Klubo “Esperantotur” 
(str.M.Sklodowskiej-Curie 10, PL 85-094 Bydgoszcz, tel./fakso (48-52) 3461151) atendas 
Viajn proponojn pri Intemacia Esperanto-turismo. 

Andrzej Grzebowski (Pollando) 

KOMARNO: NOVAJ EBLOJ EN PERESPERANTA KLERIGADO 

La 6-an de septembro, dum SUS-25 - la jubilea Studadsesio de AIS (Akademio Inter- 
nacia de la Sciencoj San Marino), estis solene startigita laboro de la nova universitato, ha- 
vanta senperan rilaton al Esperanto, funkcianta surkampe de intemacia multkultura kleri- 
gado. Temas pri la neŝtata Libera Eŭropa Universitato “Akademia Kelemantia” (UNI-KEL), 
kiun AIS San Marino fondas en la antikva, sed pretende evoluanta urbo Komamo, situanta 
en centro de Eŭropo, ĉelime de Slovakio kaj Hungario. 

Celoj de UNI-KEL estas: 

- subteni evoluon de minoritataj kulturoj kaj lingvoj; 

- realigi interdisciplinajn, malfermitajn studojn en kombino kun elektronika lernado; 

- disvolvi sciencan tradukan agadon; 

- evoluigi la teorion de interlingvistiko kaj esploron de planlingvoj kaj en perspektivo 

flegi superkonfesian religio-politologion. 

Konforme al tiuj celoj UNI-KEL havos memstarajn fakultatojn. 

Fakultato pri interdisciplinaj studoj, funkcionta surbaze de la sciencostmkturo de AIS, 
plej forte reprezentos komunikadkibernetikon, sed realigos ankaŭ esplorojn pri universitata 
pedagogio kaj pri revizio de pedagogia scienco. 

Fakultato pri minoritataj kulturoj, respondonte sociajn interesojn de Slovaka Respubliko 
pri evoluo de minoritataj kulturoj, zorgos pri preparo de faka instmado en minoritataj ling- 
voj kaj klerigado de fakuloj pri eŭrologio, ekonomiko kaj manaĝerado (kadre de Eŭropo), 
kultura antropologio kaj ekologio. La unuavice formataj katedroj estas: 1. Katedro pri mi- 
noritataj kulturoj; 2. Katedro pri eŭrologio (eŭropaj studoj); 3. Katedro pri manaĝerado; 4. 
Katedro pri psikologio; 5. Instituto de kultura-societa monitorado (operacia esplorado). 

Fakultato pri interlingvistiko, okupiĝonte pri kompara esploro de uzado de klasikaj ling- 
voj kaj planlingvoj, kaj eventuale pri evoluigo de nova planlingvo, atentos ankaŭ teorion de 
aŭtomata tradukado kaj efektivigos realajn tradukojn kaj eldonadon de studmaterialoj laŭ la 
postuloj de unuopaj fakultatoj. La Fakultaton konsistigos: 1. Katedro pri interlingvistiko kaj 
tradukado; 2. Katedro pri slavaj lingvoj; 3. Katedro pri neslavaj lingvoj; 4. Instituto de ap- 
lika lingvistiko; 5. Instituto de religio-politologio. 

En UNI-KEL oni studos konforme al la eŭropa kreditsistemo, komence nur en ekstema, 
sed poste ankaŭ en normala (ĉiutaga, ĉeesta), klasika kaj elektronika formoj. 

La malĉeesta (elektronika) instmado subkomprenas tamen almenaŭ unufoje dum stud- 
jaro plensemajnan ĉeestan kurson. 

La oficialaj lingvoj de UNI-KEL estas ILo (tiel Esperanto estas nomata en AIS - La 
red.) kaj la germana, la laboraj lingvoj - la slovaka, la hungara kaj, laŭ bezono de la in- 
stmado, - aliaj oficialaj lingvoj dc AIS: la angla, franca kaj itala. 

La nova universitato invitas studentojn por lemi kaj instmistojn por instmi, fakte, ajnajn 
fakajn studobjektojn en Esperanto. Interesiĝantoj povas tumi sin al la kunordiganto de Rusia 
ILEI-sekcio 

Irina Gonĉarova (Oclincovo) 

<mirina@online.ru>, tel. (095) 5930575 


Viro iras al stadiono por vidi la finalon de futbalo, kaj sidas en unu el la plej bonaj 
lokoj de la stadiono. Alia viro vidas, ke la sidejo flanke de la unua viro ne estas okupita, 
kaj demandas: 

- Cu tiu sidejo estas malokupita? 

- Gi ja estas malokupita. 

- Nekredeble! Kiu havus sidejon kiel ĉi tiu por la finalo de la futbalo, la plej grava 
afero de la mondo, kaj ne uzus ĝin??? 

La viro respondas: 

- Fakte, la sidejo estas mia. Antaŭ du jaroj mi aĉetis du sidejojn, unu por mi kaj unu 
por mia edzino. Si venus kun mi, sed ŝi mortis. 

- Mi pardonpetas. Tio estas temra, sed ĉu vi ne trovis iun alian, kiu povus veni ansta- 
taŭ via edzino? Amiko, parenco, aŭ iu alia? 

Li kapneas kaj diras: 

- Ne, ĉiuj preferis iri al la enterigo. 

(esperanto-anekdotoj) 

FINFINE NI HAVAS EPITOMON 

REU kune kun la eldonejo “Impeto’' aperigis la libron de Ni- 
kolao Gudskov “Epitomo de esperantologio”. La 152-paĝa libro 
estas tre valora por ĉiuj dezirantoj ion ekscii aŭ pliprofundigi 
siajn sciojn pri esperantologio. Jen estas enhavo de la eldonaĵo: 
Enkonduko; Interling\’istiko; Historio de Esperanto; Ideologio 
de Esperanto-komunumo; Literaturo kaj kulturo en Esperanto; 
Gazetaro kaj libroeldonado; Organizoj; Aranĝoj kaj renkonti- 
ĝoj; Esperanto-centroj; Instruado de Esperanto; Suplemento 1. 
Historiaj listoj de E-kongresoj kaj kelkaj tradiciaj aranĝoj; Su- 
plemento 2. Gravaj dokumentoj pri esperantismo; Persona 
indekso. Unu el la celoj de “Epitomo” estas helpi prepariĝi al B- 
kaj C-nivelaj ekzamenoj de la Cefa Atesta kaj Lingva Komisiono 
de REU. Sed la informoj, troveblaj en la libro, estas utilaj al ĉiu 
konscia esperantisto, eĉ se li ne intencas ekzameniĝi. La libro haveblas en la Libroservo de 
REU (vidu la adreson en la tria kovrilpaĝo). 

NOVA “VOJAĜO EN ESPERANTO-LANDO” 

KieI ni jam informis en la antaiia numero de REGo, aperis nova eldono de la libro de 
Boris Kolker “Vojaĝo en Esperanto-lando” (Perfektiga kurso de Esperanto kaj Gvidlibro 
pri la Esperanta kulturo). Por pli bone konatigi !a interesiĝantojn kun tiu ĉi sendube elstara 
libro ni represas ĉi tie intervjuon kun la aiitoro ei Internacia Pedagogia Revuo, N° 3, 2002, 
kaj la tekston “La avantaĝo paroli angle’’, aperintan en Leciono 18 de “Vojaĝo...”. Es- 
pereble baldaŭ la libro estos akirebla en Rusio, kaj dume ni ŝatus memorigi, ke la unua el- 
dono daŭre aĉeteblas en la Libroservo de REU (vidu la adreson en la tria kovrilpaĝo). 

Gratulojn okaze de la apero de tiu, certe furora kaj sukcesa libro. Kial vi decidis verki 
tiun neordinaran libron? 

Mi opinias, ke la homo, kiu perfekte regas Esperanton, profunde konas ĝian kulturon kaj 
idearon, ne nur havas pro tio utilon kaj plezuron dum tuta sia esperantista vivo, sed ankaŭ 
neniam forlasos Esperantujon. Mi decidis kontribui al tiu interproksimiĝo de esperantistoj 
kaj Esperantujo, tiel ke la interproksimiĝo okazu libervole kaj per facila vojo. 

Kiel naskiĝis la libro? 

Malklara ideo aperis ĉe mi komence de la 70-aj jaroj. Gi kristaliĝis meze de la jaro 1987, 
okaze de la centjariĝo de Esperanto. En la jaro 1990 mi finverkis la unuan version por la 
fama moskva eldonejo “Progreso”. Guste tiam Sovet-Unio kolapsis. Pro la ekonomia haoso 
en la lando la libro aperis nur en 1992 en kvanto de nur 4000 ekzempleroj (preskaŭ ĉiuj jam 
disvenditaj) kaj kun sufiĉe modesta ekstera aspekto. Ekde tiam mia vivo kaj la mondo ĉirkaŭ 
mi ege ŝanĝiĝis, i.a. en 1993 nia familio transloĝiĝis en Usonon. Tiu ŝanĝiĝo nepre devis re- 
flektiĝi en la nova versio de “Vojaĝo”. Mi eklaboris pri ĝi en 1995, malnete finis en 1998 
kaj faris la lastajn amendojn en majo 2002, kelkajn tagojn antaŭ la ekpreso de la libro. 


Nikolao Gudskov 


EPimmo 

Kion vi sentis ekvidinte la novan eldonon de la libro? Ĉu ĝi superis viajn imagojn? 

La libro povis aperi du-tri jarojn pli fme, se mi ne proponus abunde ilustri ĝin. Mi an- 
taŭsciis, ke ĝi estos eldonita bele. Sed la realo superis ĉiajn atendojn. Por la eksa grafikisto 
de UEA Francisco Veuthey kaj por la eksa Generala Direktoro de UEA Osmo Buller “Vo- 
jaĝo” estis cigna kanto, do ili (same kiel 
mi) enmetis en ĝin siajn animojn. La 
rezulton mi sentas kiel miraklon. 

“Vojaĝo” prezentas al ni modelan klub- 
vivon, tiom modelan, ke oni pensas: tia 
klubo ekzistas nur en fabeloj. Ĉu vi iam 
spertis, gvidis simile bonan kaj aktivan 
klubvivon, aŭ en la libro ricevis spacon 
nur viaj revoj? 

Unuavice revoj, sed ankaŭ sperto de 
multaj Esperanto-kluboj en la eksa Sovet- 
Unio. Mi esperas, ke “Vojaĝo” helpos 
radikale ŝanĝi la kluban vivon en la tuta 
Esperantujo. Komunaj interesoj, komuna 
laboro, komuna tempopasigo estas la sek- 
retoj de bona kluba vivo. 

Ĉu vi vidas diferencon inter la Esperanta vivo de la eksa Sovet-Unio, de kie vi devenas, 
kaj tiu de la nuna Usono, kie vi nun loĝas? 

Usono estas MALSAMA lando, ankaŭ koncerne Esperanto-movadon. Unuavice, oni ne 
forgesu, ke Usono estas citadelo de la angla lingvo kiel internacia lingvo. Malgraŭ tio, la 
usona Esperanto-movado estas sufiĉe forta kaj originala. Laŭ mia opinio, ĝi multe gajnus 
per plibonigo de la kluba vivo. Sed tio estas malfacile efektivigebla en la usona vivoritmo. 

Krom esti bona ĉiĉerono, kio estas via profesio kaj viaj hobioj? 

Mi estas ĉiĉerono ne nur en Esperantujo, sed ankaŭ en nia urbo. Profesie - mi instruis la 
francan lingvon en fakultatoj de fremdaj lingvoj, laboris kiel interpretisto kaj poste, dum 
multaj jaroj, kiel tradukisto de scienc-teknika literaturo el kelkaj lingvoj. Mi estas doktoro 
pri lingvoscienco. Mi ŝatas vojaĝi kaj okupiĝi pri Interreto. 

Jes, tion mi suspektis pro via retpoŝta kurso, Internacia Perfektiga Koresponda Kurso 
(IPKK) kiun vi gvidas per “Vojaĝo”. Kiom da personoj el kiuj landoj partoprenas tiun 
formon de lernado, kiuj estas viaj spertoj? 

A1 la kurso aliĝis dudeko da personoj el sep landoj; aparte multas brazilanoj. Sep per- 
sonoj jam diplomiĝis. La krea regado de la lingvo ĉe la lemantoj okulfrape kreskas de 
leciono al leciono. 

Ĉu vi gvidis ankaŭ ĉeestajn kursojn, havas ankaŭ tiukampe spertojn? Kiujn metodojn 
vi uzis dum viaj kursoj? Kiujn materialojn, krom la propraj? 

Eble vi miros, eksciinte, ke plurajn ĉeestajn elementajn kursojn mi gvidis per Ĉe- 
metodo, kiun mi tre ŝatas, kvankam konscias pri iuj ĝiaj mankoj en la nuna tempo. Ĉeestajn 
paroligajn kaj perfektigajn kursojn mi gvidis ĉefe per materialoj de “Vojaĝo”. 

Kiaj estas, laŭ vi, la bonaj instruistoj kaj kiel vi trejnus ilin? 

Bona Esperanto-instruisto perfekte scias la lingvon, amas ĝin kaj strebas transdoni al la 
lemantoj sian amon al Esperanto kaj strebon regi ĝin perfekte. Unuavice, ili trastudu la no- 
van eldonon de “Vojaĝo”. Poste ili trastudu kurson de metodiko de instmado, vizitu 



Boris Kolker dum UK en Brazilo 

lecionojn de spertaj instmistoj, donu plurajn lecionojn sub gvido de spertaj instruistoj, kun 
posta analizo de la lecionoj. 

Kiuj estas tiuj 3 esperantistoj, de kiuj vi lernis, kiuj signife iniluis vin kaj iusence estis 
viaj INSTRUISTOJ? 

Profesoro Jevgenij Bokarjov (Rusio) - kiu enkondukis min en interlingvistikon kaj es- 
perantologion. Profesoro Gaston Waringhien (Francio) - li estis la plej emdicia homo en 
Esperantujo kaj ĉiam preta helpi. Ito Kanzi, pseŭdonime Ludovikito (Japanio), - kiu kolek- 
tis kaj eldonis 55 volumojn de Plena verkaro de Zamenhof- kun kiu mi laŭeble kunlaboris. 

Kiujn konsilojn vi donus, kiujn eblojn vi vidas por plibonigi la prestiĝon kaj uzterenon 
de Esperanto? 

Oni agu en diversaj terenoj. Sajnas al mi, ke hodiaŭ apartan gravecon havas ĝia vasta 
uzado en Interreto. 

Planoj, deziroj por la estonteco? 

Mi ŝatus havi pli da tempo por ŝatataj okupoj. Verki libron pri Ludoviko Zamenhof. 
Resti sana kaj havi sanajn proksimulojn. 

Ni denove gratulas vin kaj deziras, ke viaj planoj kaj revoj efektiviĝu. 

intervjuis Katalin Kovats 

LA AVANTAĜO PAROLIANGLE 

Lastatempe mi bonŝancas multe vojaĝi en Eŭropo pro mia laboro. Mi estas usonano, kaj 
tial mia amiko en Germanio diris al mi, ke mi havas avantaĝon, ĉar mi jam denaske parolas 
en tiu lingvo, kiu estas la plej proksima al io konsiderebla kiel intemacia lingvo: la angla. Mi 
supozas, ke li pravas; tamen, mi tute ne deziras havi tiun avantaĝon. 

Mi estas civitano de Usono, kaj mi fieras pri tio. Mi fieras ankaŭ pri tio, ke nia lando es- 
tas tre grava en la hodiaŭa mondo. Tio, pri kio mi ne fieras, estas la maniero, per kiu ni sub- 
tenas tiun gravecon. Temas ĉi tie pri la uzado de la angla lingvo kiel intemacia komunikilo. 
Mi havas avantaĝon. Ni, usonanoj, havas avantaĝon. Ni estas la elito, ni regas tra la tuta 
mondo, kaj ni plu regos, ĉar ili, la ceteraj, neniam povos komunikiĝi tiel bone kiel ni. Ili 
devas lerni intemacian komunikiĝon dum jaroj, eĉ jardekoj. Ili atingos nian nivelon neniam. 

La alilingvuloj? Ili ofte pensas, ke ili perfekte uzas nian lingvon, sed, inter ni, ni kaŝe 
komentas kaj ŝercas pri iliaj eraroj. Mi volas kriegi al ili: “Cu vi ne kapablas vidi, kion vi 
faras? Estas vi mem, kiuj forigas vian povon komunikiĝi! Estas vi, kiuj daŭre metas nin su- 
per vin.” Kaj super ili ni restos. Ni estas la elito kaj ni regas la mondon. 

Mi ne deziras esti elito. Jen ĉi tie estas usonano, kiu ne emas esti mondreganto. Mi estas 
civitano de Usono, sed super tio - jes, super tio - mi estas civitano de la mondo. Homoj 
ĉieaj, mi rigardas vin kiel geamikojn kaj eĉ kiel gefratojn. Mi ne volas stari super vi pro 
maljusta avantaĝo. Mi multe pli ĝuus marŝi apud vi. Tiel ni povus kundividi niajn kulturojn. 
Tiel ni povus esti egaluloj. Tiel ni povus respekti unu la alian. 

Tamen vi, alilingvuloj, rifuzas. Mi opinias, ke vi blindigas vin mem antaŭ la vero. La 
homoj ŝajnas malpli inteligentaj ol ili vere estas, kiam ili parolas kun iu per ties gepatra 
lingvo. Mi trovis tiun ideon ĉe Claude Piron, esperantisto, kaj de tempo al tempo mi kon- 
vinkiĝas pri ĝia praveco, kiam mi laboras eksterlande. Esperanto estas kreita kiel rapide 
lernebla kaj, eĉ pli grave, fleksebla, tiel ke ĉiuj homoj povu uzi ĝin sen ŝajni alilandanoj, sen 
ŝajni stultuloj. La angla - ne! Se vi ne loĝas dum pluraj jaroj en angle-parolanta lando, vi 
neniam majstros la nepriskribitajn regulojn, la sennombrajn esprimojn kaj la subtilajn nuan- 
cojn de tiu lingvo. 

La nacia lingvo estas labirinto, konfuza por la fremdulo. Gi estas kiel la tavoloj de cepo: 

kiam vi komprenas unu aspekton de la lingvo, vi povas certi, ke sub ĝi troveblas esceptoj kaj 
nekomprenitaj nuancoj. 

Lernu la anglan! Gi estas riĉa kaj belega lingvo, parolata en pluraj landoj kun homoj 
amikemaj kaj kulturoj interesegaj. Sed komprenu nepre, ke ĝi tute ne taŭgas kiel internacia 
komunikilo. Pensu pri la homoj en via lando, kiuj parolas sian propran lingvon mise. Pensu 
pri eraroj, kiujn vi mcm faras en via gepatra lingvo. Cu vi opinias, ke nedenaskaj parolantoj 
kapablas juste konkuri? Cu tian maljustan mondon vi volas krei? Cu kiel civitanoj de la 
mondo, kiel anoj de la homaro, ni fieru pri TIA mondo? 

Fine mi volus aldoni pensigaĵon pri tiu mondo, kiun ni kreas. Mi komencis per parolo 
pri Usono, mia lando, kaj pri tio, kiel grava lando ĝi estas. Kial ĝi tiel gravas? Mi opinias, ke 
unu el la ĉefaj kaŭzoj estas nia forto. Ne specife milita forto, sed forto en scienco, industrio, 
komerco, diplomatiaj rilatoj, belartoj, sporto kaj en multaj aliaj sferoj. Kial ni fortas en tiel 
diversaj sferoj? Laŭ mi, estas tial, ke ni estas lando, konsistanta el 50 ŝtatoj. Tiuj ŝtatoj 
kunlaboras, interkomunikas, kundividas siajn diversajn fortojn kaj tiel formas union, kiu es- 
tas multe pli forta ol la sumo de la 50 apartaj ŝtatoj. Nuntempe ni vidas, ke la Eŭropa Unio 
havas la saman konsciiĝon. 

Mi invitas vin pensi pri nia mondo. Kia mondo ĝi estas? Kia mondo ĝi povus esti, se ni, 
la civitanoj de la mondo, povus efike interkomuniki, interkompreni kaj kundividi niajn di- 
versajn fortojn? Mi diras al vi, ke ni ne kapablas krei tian mondon per nacia lingvo kiel in- 
terkomunikilo. Bonŝance, ni havas lingvon kiu taŭgas, kiu justas, kiu ebligas al ĉiu homo 
deklari: “Jen mi, civitano de la mondo, ano de la homaro. Lasu min montri, kio estas mi.” 
Jen kion signifas interkompreno. Jen kio eblas pere de Esperanto. Jen nia komuna mondo. 

Den Dronm (Usono) 



maltaŭgaj pensoj: 


BIER 

Ĉi-somere SAT emisiis vican eldonon de PIV. 
m Verŝajne, tuj bezonatas glosoj. SAT: organizo, kiu 

ekzistas por eldonadi PlV-on, kaj kies ĉefa fierindaĵo 
estas PIV. PIV: Plena Ilustrita Vortaro de Esperanto. 

En nia mejloŝtona artikolo “Kredenco” (REGo N° 2(2), decembro 2000, p.41) ni sentime 
starigis jenajn demandojn: “Kiu verkis vian PlV-on? Kiu legis tiun PlV-on? Kaj, finfine, kiu 
vidis tiun PIV-on?”. Respondu ni poparte: 1) gmpo de gesamideanoj gvidataj de Michel Duc 
Goninaz (emerita docento, Universitato de Provenco); 2) ni du (pri la ceteraj ni ne scias); 3) 
la redakta stabo (kelkaj dekoj da personoj) devus, sed tio estas dubenda. 

Lcginte la 1268-paĝan verkon, ni tostis kaj teruriĝis Kvankam, “temriĝi” estas ne tute 
taŭga vorto. Ni iom embarasiĝis, ĉar tute ne ĉion komprenis. Ekz., estas neniu dubo pri la 
vorto “nevo”, kio estas “filo de frato aŭ fratino”. Sed en kelkaj aliaj okazoj la afero aspektas 
vere strange. Ni konkretigu. 

Ekzistas etema problemo pri la difinado (diferencigo) de la vortoj “animalo” kaj “be- 
sto”. Kio estas vere interesa - ke la malnova eldono (MEld), kaj la nova (NEld), havas mal- 


1 Tostis kaj teruriĝis: Bbinmm h cxBaTHJincb 3a ronoBy (BTpojieeis. MocKBa-IIeTymKH). 

samajn difinojn. Legu: 

animalo (MEld): komuna vorto por bestoj kaj homoj. 

besto (MEld): vivanta estajo sen klorofilo, kies ĉelparietoj ne konsistas el celulozo, kaj 
kiu estas plejofte kapabla senti kaj sin movi, sed ne posedas homan racion. 

animalo (NEld): eŭkariota vivulo (ss plurĉela, vs kaj ark. ankaŭ unuĉela) sen klorofilo, 
kies ĉelmuroj ne konsistas el celulozo, ĝenerale kapabla senti kaj sin movi; kn de bestoj kaj 
homoj. 

besto (NEld): ĉiu animalo escepte de homo. 

Estas vere strange, ĉu vi konsentas? Laŭ la banala SEV (Sovetia enciklopedia vortaro ) 
“3BepH” (bestoj) estas “la samo, kio estas mamuloj”. La difino de “scnBOTHbie” (animaloj) 
estas tro longa por citi ĝin ĉi tie. Kaj ni ial (pardonu nian arogantecon!) opinias, ke SEV pli 
pravas. Cu ne ŝajnas al vi, ke la PlV-istoj profane ne konsideris la bazajn leĝojn de biologio, 
kiam faris la difinon de “besto”? 

(Por amuzi legantojn ni citu la difinojn el PV ( Plena Vortaro ): animalo: besto, vivanta 
estaĵo, esceptante la vegetaĵojn; besto: vivanta estaĵo kapabla senti kaj sin movi, sed ne 
posedanta racion. Kiom simpla kaj klara ĉio estis en 1934!) 

Alia nekompreneblaĵo estas sporta. Jen estas fŭtbala matĉo CSKA - “Spartak”. La 
rezulto estas 3:0 favore al CSKA. Do, CSKA spertis gajnon ; “Spartak”, sekve, - malgajnon. 
Sed se la rezulto estus 1:1? Kiel nomi ĉi rezulton? Ruslingve estas mmbn, angle - draw (aŭ 
drawn game), germane - Unentschieden, pole - remis (aŭ nierozegrand). Sed en Esperanto? 
Mankas la respond’ kaj en la malnova, kaj en la nova eldonoj de PIV. 

Plia afero, kiun ni siatempe jam priskribis en nia artikolo (REGo N° 3(5), junio 2001, 
pp.2-3), koncemas personajn nomojn. Ni tute ne scias, kiel prononci la nomon de la ĉefre- 
daktoro de la nova PIV (ĉu efektive [duc goninaz]?), ankaŭ plurajn aliajn. Sed la PIV-uloj 
decidis faciligi la vivon de simplaj esperantistoj, kaj anstataŭ pliklarigi la aferon “animalo- 
besto”, aŭ aldoni iun kapvorton por “hiihbji”, ili esperantigis kaj envortarigis ĉi-sekvajn 
temraĵojn: Tolstojo (temas pri nia kara Lev Nikolajeviĉ!) kaj eĉ Mendelevo (horore, sed vi 
pravas, temas pri Dmitrij Ivanoviĉ Mendelejev)!!! Kial, tiukaze, ne naski la vorton Cehovol 
Kvankam ni komprenas, ke tio povus kaŭzi ambiguan komprenon de ĉi vorto... 

Kaj fine. En nia artikolo “Novaj gravaj vortoj” (REGo, N° 2(4), aprilo 2001, pp. 40-41) 
ni proponis al la monda esperantistaro amaseton da novaj kaj gravaj vortoj. Nu, ke la 
gebuboj el PlV-stabo ne uzis la proponitajn de ni vortojn, restu je ties konscienco. Sed! En 
la MEld sur la p.521 troveblis: 

kodako: portebla fotoaparato, ŝargata per kartoĉfilmo; kodaki: rapide foti per kodako. 

Ni, certe, kiam legis tion, temriĝis. Sed esperis, ke en la NEld ĉi galimatia vorto ne plu 
aperos - ĉar neniu ja uzas ĝin! Vanis la esper’. En la NEld, sur la p.566., ni trovis la saman 
vorton kun la sama signifo, sed estis aldonita ekzemplo: 

Ŝi kodakas siajn febIojn aN . (La “GN” estas Gonsalo Neveŝ, antaŭ nelonge kabeinta 
poeto el Portugalio. Liaj poeziaj meritoj estas vaste konataj.) 

Kial restis ĉi vorto? Cu eble la firmao “Kodak” komptis PlV-teamon? Se tamen ne, kial 
ne aldoni eĉ plian vorton fuĝi: rapide foti per japana fotobendo... Hm, momenton, ŝajne, la 
radiko/«ĝ- jam ekzistas... 

Tiukaze proponeblas jenaj neologismoj: “ferari” (tio, kion faras stiristoj de 
“Formula-1”), “eriksoni” (paroli per portebla telefono), “intelo” (komputila procesilo), kaj, 
fine, “tampakso” (...)? 

Resumu ni jene: nia sinprizorga E-medio ricevis novigitan, sed ne multe plibonigitan 
vortaron, ĉar la menciitaj mankoj estas, tradicie, nur la pinto de la glacimonto. Do, ek al eĉ 
pli nova PIV! Es-pe-ran-to estas la lingvo por ni, por ni! 

lingvistike, viaj Lndovikoj Lazaroj Zamenhofoj <zamenhofoj@mail.ru> 

SSBBE KAJ KORE 


EL KOVBOV 


Saluton! Kiel vi jam scias, la 15-25-an de aŭgusto 2002 apud Kovrov okazis RET-02, la 
Rusiaj Esperanto-Tagoj. Do ĉi-foje nian rubrikon okupas plejparte tiu evento. 

Unu el la tagoj estis dediĉita al Vladimir Varankin, kies centjariĝon nifestas ĉi-jare, kaj 
al lia ĉefverko “Metropoliteno”. Okazis kvizo pri la libro kaj pri metropo/iteno mem, kaj la 
programeron b-onis ĉarma poemo de Klara Ilutoviĉ. 

Duin la tago de humuro okazis la Konkurso de Gajaj kaj Spritaj (KGS), kie unu el la 
teamoj prezentis duonekspromtan ŝercan kanton kun mencio de pluraj tendaraj rimarkinda- 
ĵoj. Neniajpretendojpri arta valoro, nur lapretekstopor iom rideti... La aŭtoroj estas Igorj 
Fejgin (Samara), Viktor Kudrjavcev (Jekaterinburg) kaj Anatolij Radajev (Samara). 

Dum la lasttaga komuna koncerto Alla Fridman deklamis la versaĵon, verkitan dum la 
tendaro (pardonu, tiu vorto ĉiam restas pli kutima). Dmitrij Vronskij premiere prezentis la 
poemeton, devigantan serioze pensi... Kaj la adiaŭa vespero ftniĝis per verkita de Grigorij 
Arosev speciala nova kanto, kiun vi povas legi komence de tiu ĉi REGo apud la impresoj pri 
RET-02. Do, se vi partoprenis RET-02 - rememoru ĝin, se ne partoprenis - do provu imagi, 
kio tie estis. Kaj nepre venu al Kovrov sekvajare! 

Valentin Melnikov, la literatura redaktoro 

..omaSs. 


fĉlara Jlutoviĉ 

OMAĜE AL “METROPOLITENO” DE V.V.VARANKIN 

Distancoj moskvaj plu ne ĝenas. 

Ne kuru gasto kaj urbano. 

Metroo plej fidele venas - 
La viva rev’ de la romano. 

L’ enhavo krias kaj rumoras 
Pri sortoj de la nova trajno. 

Metroo nun majeste gloras 
Paŝadon sian al la gajno. 

Esperoj, faloj, venkoj fluas. 

La tempo estas mensmalsana. 

Metroo nun ĝojige bruas, 

Ke ĝia voj ’ ne estas vana. 

Cu la subtera trajn’ similas 
A1 magiaĵo revopinte? 

Metroo nun impone brilas, 

La revon efektiviginte. 

Trafik’ la moskva plu aktivas, 
Konsternas ĝia kresk-insisto, 
Kaj “Metropoliteno” vivas 
Kun fama nomo de T verkisto. 


nssuMS-HUMuns 


Kaptis ni la verdan fiŝon 
ĉe T urbet' Kovrov’ tapiŝo. 

Refreno: Dua RETo, dua RETo - 

a jiioSjiio Te6« 3a 3to! 
(ripeti post ĉiuj du linioj) 

Sonas kantoj en tendaro 
kun gitaro, sen gitaro. 

Libervolas deĵorado, 
sed pli gravas la manĝado. 

Bela paro el Svedio 
estis najloj de T podio. 

Nin instruis Bruna Stono 
de T pamasa alta trono. 

Eksterlanda gasto unu 
estas nia kara Bruno. 

Jen Gudskov kun funda kono 
epitomas sur balkono. 

Ciam paŝas kun edzino 
nudpieda Valentino. 

Griŝa kun edzino Lena 
nin salutas de mateno. 

Venas al la fin’ tendaro, 
ĝis revido, niaj karaj! 


IMfRSSS 


dtlla J-ridtnan (/3elonisio) 

•kick 

Laŭ vojetoj de arbaroj 
aŭ laŭ bordo de river’ 
vagas mi dum multaj jaroj 
ne por trovi fungojn rarajn, 

ne por fuĝi de amaraj 
pensoj kaj de la afer’. 


Mi parolas jen kun floro 
kaj salutas birdoj min, 
sentas ĉion mia koro - 
jenas forto kaj doloro, 
jenas ĝuo kaj angoro - 
mi perdiĝas en Senfin’. 


Dissolviĝas en fabeloj, 
dronas en la sorĉa for’, 
kaj al mi donacas steloj 
kaj betulaj brilaj ŝeloj, 
kaj mirindaj floroj belaj 
la trankvilon por la kor’ 


niozons 


2)hdtn/ Vronslcij 


KUTRO: SOPIRADO IOM RAUM-MANIFESTESKA 

(poemeto dediĉita al la teoria disputo, kun antaŭa kaj postaŭa paroloj) 


Antaŭaĵo 

Mi mem ne fidos la diroton tuj far mi, 
Ne kredu ankaŭ vij, bon-ge-sam-anoj! 
Ja vivo estasflam ’, sed ne glaci ’: 

Do vivu ni, sed ne kalkulu vanojn. 


Jen nia kutro glit-navigas per brueg’ 
Puŝanta posten pompan ŝaŭman voston. 
La kutro por la ondoj estas reg’ 

Ne avaranta ag-potencan koston. 


La kutro salte kuras tra herbar’. 

A1 kutroj decas movo senprokrasta. 
La “flako” estas ĝia Nigra Mar’: 

Gi ĝin posedas sen-perante mastre. 

Kaj dissaltigas la obstinan ak\’an baron 
Per sia fere akcipitra beko. 

Kaj ŝajnas disŝiriĝo por miljaroj - 
Aŭ eble eĉ por miliardaj dekoj. 


Sed maĉe konsumiĝas 1’ energi’, 

Kaj ĝin post-sekvas nur glateco trista. 
Kaj kiam dronos kutro tiu ĉi, 

Gin oni nomos nur laŭ ŝipa listo. 

Ĉu eblas: same agas mi, poet’? 

Idaron mian el-korigas mi per-mane, 
Eldonas oni, ĝin posedas bret’, 

Kaj poste profundejo en ŝranket’, 

Kaj poste angulaĉo de kortet’... 

Kaj poste: senkonscia alumet’ 

Aŭ ies tut-hazarda cigared’ 
Bmligos ĉion - kaj la vivo vanos? 

Postaŭaĵo 

Mi mem ne kredas la diritonĵus far mi, 

Ne fidu ankaii vij, bon-ge-sam-anoj, 

Ja vivo estas flam ’, sed ne glaci', 

Kaj movo estas viv sed ne noci ’, 

Do agu ni - kaj dronu ni ne vanaj! 


EL CETEBA MCNDO 


HI-Ht KAJ HM... 


nelconata aŭtono 

Estimata doktoro Laŭra, 

Multajn dankojn pro viaj klopodoj informi homojn pri la Leĝoj de Dio. Mi lemis multon 
de vi, kaj mi provas disdoni tiun saĝecon al tiom multe da homoj kiom mi povas. Kiam iu 
provas defendi samseksamon, ekzemple, mi simple montras al li ke Levidoj 18:22 klare 
asertas ke ĝi estas abomenaĵo. Fino de diskuto. Tamen, mi bezonas iom da viaj konsiloj, pri 
iuj specifaj leĝoj kaj kiel plej bone obei ilin. 

Kiam mi bruligas virbovon sur altaro kiel oferon, mi scias ke ĝia odoro estas plaĉa al 
Dio (Lev. 1:9). La problemo estas miaj najbaroj. Ili diras ke la odoro ne plaĉas al ili. Kion 
mi faru? 

Mi ŝatus vendi mian filinon en sklavecon, kiel sugestis Eliro 21:7. En nia moderna 
tempo, kiom, laŭ vi, estus justa prezo por ŝi? 

Mi scias, ke kontakto kun virino dum ŝia tempo de menstrua malpureco estas malperme- 
sita (Lev. 15:19-24). La problemo estas, kiel scii? Mi provis demandi, sed plejmulto ofendi- 
ĝas. 

Lev. 25:44 asertas, ke mi rajtas aĉeti sklavojn el la nacioj kiuj ĉirkaŭas nin. Amiko diris, 
ke tio aplikiĝas al meksikanoj, sed ne al kanadanoj. Ĉu vi povas klarigi? 

Mi havas najbaron, kiu obstine laboras dum la Sabato. Eliro 35:2 klare asertas ke li 
meritas morton. Ĉu estas mia devo mortigi lin? 

Amiko opinias, ke kvankam manĝado de konkuloj estas abomeninda (Lev. 10:10), ĝi es- 
tas malpli abomeninda ol samseksamo. Mi malkonsentas. Ĉu vi povas solvi ĉi tiun disputon? 

Lev. 20:20 asertas ke oni ne rajtas proksimiĝi al la altaro dc Dio, se onia vidkapablo es- 
tas difektita. Mi devas konfesi, ke mi uzas okulvitrojn. Ĉu mia vidkapablo devas esti 20/20, 

aŭ ĉu estas iom da flekseblo? 

Mi scias, ke vi multe studis ĉi tiujn aferojn, kaj tial mi fidas ke vi povas helpi. Dankon 
denove pro viaj admonoj, ke la Dia vorto estas eterna kaj neŝanĝebla. 

la teksto cirkulas en Interreto 
tradukis el la angla Rodoliko 


KIA nSKAMSHOKO 


Jefŭn Zajchnan (Ulcrainio J 

BATALO 

(laŭ buŝrakonto de Aleksandr Zajdman; bone legebla en marĉa loko) 

Ne estis kaj ne estas sur la Tero iu pli forta ol Homo. 

Ciuj rekonitaj majstroj de dentoj kaj ungoj el la animala regno malvenkis Homon, kaj 
kruda fizika forto elmodiĝis. Tial kavernajn ursojn ŝanĝis pli eta militistaro. 

La malamikoj iĝis pli saĝaj, ili komprenis, ke estas pli bone uzi konfidon: apuddormi, 
manĝi, figure parolante, el la sama ujo, pasigi ĉiutagecon en komforto. 

Ni trafis stultegan situacion! Ciuj kemiaj kontraŭiloj timigas - ni jam estas samfamili- 
anoj. Niaj oldaj gloraj kanonoj falspafis, bedaŭrinde, ankoraŭ kontraŭ paseroj. 

Malhelpas ankaŭ la difektitaj pro la multjarcenta batalo nervoj. Tial en la nunaj cirkon- 
stancoj tre gravas interŝanĝi personan sperton. Kaj ĉiu venko, akirita de frato sammensa en 
senespera situacio, devas iĝi ĉies propraĵo. 

* * * 

La unuan nokton en la ĉambrego, kie dormis ĉ. dek samideanoj, Leo enlitiĝante ĝiskape 
kovris sin. La kaŭzo estis banala: unu el la veteranoj ronkegis, la apudkuŝanta pro tio ne 
povis ekdormi, sin turnis senĉese, la lito knaris - ridige, sed... maldormige. 

La sekvan tagon varmego pelis Leon, same kiel multajn aliajn, al la proksima malpro- 
funda rivereto, kie oni trovis areon je du kvadrataj metroj, permesantan stari en la akvo ĝis- 
gorĝe. Terura varmego faris muŝegojn kaj kulojn tre agresemaj, homaj korpoj kovriĝis per 
dekoj da etaj sangantaj vundetoj, kiuj nokte provokis kulojn daŭrigi la ekzekutadon. 

Jam kelkajn noktojn Leo malŝaltis elektron, ŝirmis sin per kovrilo kaj atendis. 

- Eble hodiaŭ bonŝancos, - pensis li, ekdormiĝante, - eble hodiaŭ mi satdormos? 

Kaj tiumomente aperis GI. 

- I-i-i-i - aŭdiĝis ie apude. La lasta espero estingiĝis. Leo decidis batali kaj levis la kov- 
rilon, malsekan pro ŝvito. 

- I-i-i-i - ekdancis super la orelo kaj eksilentis. 

- Jen, - senespere konstatis Leo, - sidiĝis. Se nur scii kien? Sur la frunton? - kaj miloj 
da pingletoj ekdancis sur lia fmnto. - Sed eble sur la kolon? - kaj la kolo temre ekjukis pro 
la penso. - Sed se ĝi estas enorele? - temriĝis Leo, kaj lia grandega manplato kuglis al la 
kapo kaj forte frapis la fmnton, kolon kaj orelon. 

- Silento, - notis Leo, - do, mortigis. 

Sed plena certeco ne estis. 

- I-i-i-i - aŭdiĝis post kelkaj longaj kaj lacigaj minutoj de la streĉa atendo. 

Leo kuntiriĝis pro la ĉagreno. Denove silentiĝis. 

- Sekundo, du, tri... - nombris la cerbo, - mi ne plu atendu!!! 

Leo akre, kiel ciganino endance, ekskuis la bmston. 

- I-i-i-i - aŭdiĝis responde. 

- Ha, - ĝoje ekrikanis Leo, - do, ĝi tamen sur mi sidis, preparis sin... 

La pepo tuj ĉesis. 

- Denove ĝi preparas sin? Sckundo, du, tri... Sed ĉu mi estas sangdonanto? - ekjelpis 
pro la ĉagreno Leo, svingis la kapon kaj dolorige frapis ĝin al la lito. 

- I-i-i-i - pepis ĉie kaj nenie. 

- Ultrasone ĝi finmortigas - decidis Leo kaj altiris la kovrilon surkapen. 

Ekis silento, kiun ŝiris nur profunda spirado. Baldaŭ iĝis sufoke: Leo ĉesis senti diferen- 
con inter en- kaj elspiro. Lin komencis viziti altruda penso pri ebla ĉeesto de la malamiko 
sub la kovrilo. 

- Kial do ne, - maltrankviliĝis li, - ĉu ne eblas, ke tiu ĉi viglulo trasaltis al mi? 

Leo elŝovis la kapon. 

- I-i-i-i - pepaĉis la abomenulo. 

- Eraro - enspiris freŝan aeron Leo, - serĉas min ĉi tie, stultuleto. 

Sed reŝovi sin sub la kovrilon li ne deziris. Li decidis ataki. Ambaŭ manplatoj elsaltis el 
sub la kovrilo kaj surdigis la aeron per klakeksplodoj, kiel festaj salutoj. La ronkego ĉesis, 
sed kelkaj litoj ekknaris. 

- I-i-i-i - primokis liajn strebojn la kulo. 

- Cu eblas diveni, kie ĉi pepuleto estas? Mallumas ja. - Leo pene enspiris kaj leviĝis: 
dormi li ne plu volis. Jam mateniĝis. La horloĝo ne tiktakis, la kapo doloris ĉe la orelo. Leo 
komencis skrupule traserĉi la ĉambron: duonhoron sur la piedpintoj, por ne veki la aliajn, li 
moviĝis tra la ĉambro, serĉante la kulon. 

- Malaperis! - histerie ekridis li, - malaperis! Timas min, aĉulo! 

Kaj pro tiu penso la animo varmiĝis. Sed ne por longe. 

Leo enlitiĝis sur la kovrilon, la korpon restigis kiel la allogilon. La kulo ne montris sin 
viva. 

- Jen kia ruzulo, - ekmiris Leo, - komprenas, ke jam iom lumiĝis kaj mi estas preta ĝin 
kapti. Sed se mi fermos la okulojn, ĝi tuj sidiĝos, kien ekdeziros. Kaj pro la penso la korpo 
ekjukis sin en kelkaj lokoj samtempe. 

- I-i-i-i - aperis ĉe la nazo la kulo. Leo reagis tuj. La manplatoj kuniĝis, la eksplodondo 
ĵetis la kulon al la plafono, kie ĝi ekpendis medite. Leo kaptis balailon kaj per akraj puŝoj al 
la plafono komencis la persekuton. La kulo lerte elturniĝis, la puŝoj iĝis ĉiam pli kaj pli fu- 
riozaj. La litoj knaris, sed Leo nenion rimarkis. 

Kaj jen ĝi - feliĉa trafo!!! 

- Tuj mi dormos, - ĝojis li, penante ne rimarki la ĉielon, kiu pliheliĝis. Sed ekdormi 
neniel eblis. La korpo en morditaj lokoj postulis atenton, Leo ĉiusekunde gratis ĝin. 

- I-i-i-i - aŭdiĝis ĉe la orelo kaj ĉesis. Leo ektremis. 

- Cu ŝajnis aŭ... la dua? - ŝtonigis la konjekto. La kulo komencis flirti. Kaj tiumomente 
aperis brila penso. 

- Trinku ĝi, fiulo!!! - kriis lia intemo, - sed mi baldaŭ fiŝkapti iros. Mi prenos ĝian ide- 
ton, larvon, kaj diros: “Cu vi memoras, fraĉjo? Ekis respondeco!” - kaj sur la hokon sen- 
prokraste. Li sin tumis al la muro kaj fermis la okulojn. 

- Kvitiĝos ni, ĉarmulo, kvitiĝos, - flustris li duondorme, - ne estas en la naturo io pli 
forta ol la Homo! Ni estas mastroj de la Tero! 

Tiumomente la kulo faris koleregan mordon... 

ENIĉMOJ . La solvojn necesas sendi dum 2 semajnoj post ricevo de la gazeto al Tat- 


jana Auderskaja rete (<zoo@te.net.ua>, <verda99@mail.ru>) aŭ poŝte (Ukrainio, 65026 
Odessa-26, p/k 71). 

PROVERBOJ 


Vi vidas proverbojn, kiuj estas skribitaj laŭ speciala maniero: en ĉiu vorto literoj staras en al- 
fabeta ordo. Via celo estas transformi la kodon al norma Esperanto. 

1. EN ĈIO AABST IKO ADNORST. 

2. ANUU AOPŜ INOR ADEIKRST. 

3. EIILRS ADEINRT, EENORSV AELNOPRT. 

4. IKU ABIR AEILRS, EFOT ADNU AEENRSV. 

5. EN AOPPRR AGLNOU ĈIU AESST FLOORTU. 


...+ n LITEROJ... 

Aldonu al la vortoj po 1-2-3 literoj, por ricevi novajn vortojn. En krampoj estas indikita nom- 
bro de literoj, kiujn vi povas aldoni. Ekz., ERO(2) = FERO-AFERO 
ERO (3) 

INO (3) 

IRO (3) 

ENUO(l) 

VENO (2) 

ANO (2) 


La solvoj de la enigmoj en REGo M 4(11): 
ANAGRAMOJ. SEMINARIO, DESTINO, EKSKURSO, 
DEZIRO, AKOMPANI, RAFINITA, KOLERIS 
MALŜARADOJ. AS-TERO, ROS-MARO, IN-SEKTO, 
VAL-ORO, LITERA-TURO 

KOMPRENU LA IDEON. 1. Monatoj; 2. Kalkulo; 
3. Orkestr; 4. Kazoj; 5. Ĉielarko. 


PERDITAJ FINAĴOJ 

Mi proponas al vi komencajn partojn de vortoj. Vi devas kompletigi ilin ĉiujn per la sama 
vorto. Ekz., B, F, M - ARĈO 

B, F, G, K, V 
P, R, T, V 
F, K, P 
KOM, Ŝ 

DI, KOT, ST, T, VIB 
FEN, ORK, SEM 
B, SK 
KL, R 

preparis latjana Auderskaja (Odeso) 


UTILAJ ADRESOJ 


REU : p/k 57, 105318 Moskvo; retadreso <esperanto@au.ru>; 

ttt-ejo <http://www.reu.newmail.ru>. 


Libroscrvo dc REU : p/k 4716, 432063 Uljanovsk; retadreso <yuka@vens.ru>; 

plena katalogo <http://reu.da.ru/rus/katalogo.htm>. 

REJM : str.Dugina 17-62,140180 Ĵukovskij, Moskva reg.; 

retadreso <rejm@euro.ru>; ttt-ejo <www.tejo.org/rejm>. 


UEA: 


Nieuwe Binnenweg 176, NL-3015 BJ Rotterdam, Nederlando; 
retadreso <uea@uea.org>; ttt-ejo <http://www.uea.org>. 







Cu vi ne forgesis, ke 
decembre, en vintra Moskvo 
okazos REK-22? 

Cu vi scias, kio estas planata 
por la programo? 

La 19-a Konferenco 
de REU kun la elekto 
de Prezidanto kaj Estraro; voĉdonado 
pri la Atingoj de la Jaro 2002 en Rusia 
E-Movado; diversaj kursoj, prelegoj, 
diskutoj; kultura programo: koncertoj, 
prezentoj, konkursoj, ekskursoj; 

Zamenhof-tago la 15-an de decembro! 


Ni festu Zamenhof-tagon kune! 


REGo (Rusia 6sper<\n+o-GL\£;e+o) M 5 ( 12) oktobro 2002 
komuna eldono de REU kaj REJM 

redaktas Garik Kokolija retadreso <gazeto@mail.ru> 

poŝta adreso Pjatnickoje ŝosse 45- 105,125310 Moskvo, Rusio 
por tiu ĉi numero kunlaboris Viktor Aroloviĉ 
la gazeto estas produktita en la presejo “Policvet” (Klin) 

abontarifoj por 2003 : 

por loĝantoj de Rusio kaj aliaj landoj de KSS - 120 rubloj sendendaj al: 
reoprnŭ BaaaHMHpoBHH KoKOJiua, IlaTHHUKoe rnocce 45 - 105, 125310 MocKBa 
por loĝantoj de aliaj landoj -15 eŭroj pagendaj al la konto kklg-r ĉe UEA 


Kun ĉi REGo vi ricevos Informilon pri la 
Kongreso kun ĉiuj bezonaj informoj kaj 
priskribo de la programo. 














